**บทที่ 2**

**การทบทวนวรรณกรรม**

ในการดำเนินงานวิจัยเรื่อง กระบวนการสร้างและฟื้นฟูทุนทางสังคมสู่ความเข้มแข็งของการจัดสวัสดิการชุมชน กรณีศึกษา กองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ ผู้ศึกษาได้ทบทวนแนวคิดและวรรณกรรมที่เกี่ยวข้องในการศึกษาวิจัยครั้งนี้ ดังนี้

1. แนวคิดการจัดสวัสดิการชุมชน

2. แนวคิดชุมชนเข้มแข็ง

3. แนวคิดทุนทางสังคม

4. แนวคิดกระบวนการมีส่วนร่วม

5. แนวคิดกระบวนการเรียนรู้

6. แนวคิดการจัดการความรู้

7. หลักพุทธธรรม

8. งานวิจัยที่เกี่ยวข้อง

9. กรอบแนวคิดในการวิจัย

**2.1 แนวคิดการจัดสวัสดิการชุมชน**

สวัสดิการชุมชนเป็นความริเริ่มสร้างสรรค์ของคนในชุมชน ที่ร่วมกันสร้างระบบหลักประกันความมั่นคงของชีวิต เพื่อความอยู่ดีมีสุขของคนในชุมชน มุ่งฟื้นฟูชุมชนให้มีการอยู่ร่วมกันด้วยความเอื้ออาทร พึ่งพาอาศัยกันและช่วยเหลือเกื้อกูลกัน ระหว่างคนกับคน และคนกับธรรมชาติ ตามหลักศาสนา และภูมิปัญญามีความเกี่ยวข้องกับวิถีชีวิตของคนในชุมชนตั้งแต่เกิดจนตาย

**2.1.1 ความหมายของสวัสดิการชุมชน**

สถาบันพัฒนาองค์กรชุมชน (2550, น. 39) ได้ให้ความหมายคำว่า สวัสดิการชุมชน คือ การสร้างหลักประกันเพื่อความมั่นใจในการดำเนินชีวิตแก่คนในชุมชน ซึ่งหมายรวมถึงทุกสิ่งทุกอย่าง ที่ทำให้คนในชุมชนดีขึ้น อาจอยู่ในรูปสิ่งของ เงินทอง น้ำใจ การช่วยเหลือเกื้อกูล เป็นเรื่องที่เกี่ยวข้องกับวิถีชีวิตตั้งแต่เกิดจนตาย ผลของการจัดสวัสดิการชุมชนที่สำคัญ เช่น ก่อให้เกิดการเพิ่มรายได้ ลดรายจ่าย เกิดความสัมพันธ์/มิตรไมตรีที่ดีของคนในชุมชน ชุมชนรู้สึกมั่นคง ภาคภูมิใจ อยู่อย่างมีศักดิ์ศรีและมีความสุข

นริศรินทร พันธเพชร (2554, น. 19) ได้อธิบายความหมายของ สวัสดิการชุมชนว่าหมายถึง การทำให้คนในชุมชนมีคุณภาพชีวิต มีความเป็นอยู่ที่ดีขึ้น มีความสุขกาย สุขใจ โดยคนในชุมชนร่วมกันจัดให้มีระบบการดูแลช่วยเหลือ เกื้อกูลซึ่งกันและกัน ซึ่งครอบคลุมถึงผู้ทุกข์ยาก และผู้ด้อยโอกาสในชุมชน ซึ่งมีรูปแบบและวิธีการที่หลากหลาย ทั้งในรูปของสิ่งของ เงินทุน น้ำใจ และการช่วยเหลือเกื้อกูลตั้งแต่เกิดจนตาย ซึ่งหมายรวมถึงการสร้างหลักประกันและความมั่นคงในชีวิตร่วมกันของคนในชุมชน

การให้นิยามความหมายของสวัสดิการ (Welfare) มีความหลากหลาย โดยเฉพาะความหมายในเชิงเศรษฐศาสตร์ เชื่อว่าสวัสดิการเป็นอรรถประโยชน์ (Utility) หรือความพอใจของประชาชน (ณรงค์ เพ็ชรประเสริฐ, 2546, น. 1) กล่าวไว้ว่า ถ้าเมื่อใดก็ตามประชาชนได้รับการตอบสนอง จากการได้เลือกสิ่งที่ต้องการ จะได้อรรถประโยชน์สูงขึ้น โดยไม่ทำให้อรรถประโยชน์ของผู้อื่นลดลง ก็ถือได้ว่าสวัสดิการสูงขึ้น แต่แนวคิดความเชื่อในทางเศรษฐศาสตร์ จะให้ความสำคัญกับวัตถุที่เป็นตัวตน โดยไม่คำนึงถึงสิ่งที่จับต้องไม่ได้ ซึ่งสอดคล้องกับสภาพความเป็นจริงในวิถีชีวิตของประชาชน ที่ต้องสัมผัสความรัก ความอบอุ่น ความมีศักดิ์ศรี กล่าวคือ ประชาชนต้องการดำรงอยู่ในสภาพที่สมบูรณ์ ทั้งสภาพทางกายภาพ (Physical) ทางวัตถุ (Material) และจิตวิญญาณ (Spiritual) ดังนั้น สวัสดิการในเชิงสังคม จึงมีความหมายครอบคลุมและเป้าหมายสูงสุดของสังคมว่า เป็นความเป็นอยู่ที่ดี (Wellbeing) ของประชาชน

จากความหมายของสวัสดิการชุมชนข้างต้น สามารถสรุปได้ว่า สวัสดิการชุมชน หมายถึง การทำให้คนในชุมชนมีคุณภาพชีวิตดีขึ้น มีหลักประกันในการดำเนินชีวิต มีความสุขกายสบายใจ ซึ่งหมายรวมถึงการทำทุกสิ่งทุกอย่างที่ทำให้คนในชุมชนดีขึ้น โดยคนในชุมชนร่วมกันดำเนินการ ซึ่งอาจอยู่ในรูปสิ่งของ เงินทอง น้ำใจ การช่วยเหลือเกื้อกูล เป็นเรื่องเกี่ยวกับวิถีชีวิตตั้งแต่เกิดจนตาย

**2.1.2 แนวคิดในการจัดการสวัสดิการชุมชน**

ในการศึกษาชุมชน มีมิติของความลึกซึ้ง และซับซ้อนเกี่ยวเนื่องสัมพันธ์ระหว่างสมาชิกที่อาศัยในชุมชน ทั้งที่จัดระเบียบเป็นสถาบันหรือองค์กรรวมถึงความสัมพันธ์กับภายนอกที่ไม่สามารถควบคุมได้ การกระทำกิจกรรมใดกิจกรรมหนึ่ง ให้เกิดประโยชน์ต่อชุมชนนั้น ดังเช่นแนวคิดของ Fornaroff (1980, p. 104) ได้เสนอว่า กระบวนการดำเนินงานแบบมีส่วนร่วมของชุมชน มีขั้นตอนดังนี้ 1) การวางแผน รวมถึงการตัดสินใจในการกำหนดเป้าหมาย กลวิธี ทรัพยากรที่ต้องใช้ ตลอดจนการติดตามประเมินผล 2) การดำเนินงาน 3) การใช้บริการจากโครงการ 4) การมีส่วนร่วมในการรับผลประโยชน์ ดังนั้น การศึกษาสวัสดิการชุมชน จึงต้องพิจารณาให้ครอบคลุมทุกมิติที่เกี่ยวข้อง ในการศึกษาครั้งนี้ได้ทำการรวบรวมวิเคราะห์แนวคิด ที่เกี่ยวกับการจัดการสวัสดิการชุมชนไว้ ดังนี้

2.1.2.1 อุดมการณ์ความคิดในการจัดสวัสดิการชุมชน จากความหมายของสวัสดิการในเชิงเป้าหมาย ที่ต้องการให้เกิดความเป็นอยู่ที่ดี (Wellbeing) จะเกิดขึ้นได้นั้น เป็นความรับผิดชอบของประชาชนทุกคนในประเทศ

ระพีพรรณ คำหอม (2545, น. 4-5) ได้กล่าวว่า การที่ต้องแสวงหาแนวทางที่เหมาะสมตามบริบทของแต่ละประเทศ ที่จะเอื้ออำนวยให้เกิดสวัสดิการขึ้น แต่อย่างไรก็ตามหากพิจารณาแนวคิดทฤษฎีโครงสร้างทางสังคม เชื่อว่าในอดีตที่ชุมชนยังไม่มีความซับซ้อน แต่มีการพึ่งพาอาศัย การช่วยเหลือเกื้อกูล และเอื้ออาทรต่อกัน ซึ่งถือเป็นรูปแบบของสวัสดิการพื้นบ้าน (Primary Indigenous Social Welfare) ที่ยึดโยงความเป็นชุมชน ให้สมาชิกสามารถอยู่ร่วมกันอย่างปกติสุขได้ แต่เมื่อชุมชนมีความสลับซับซ้อนมากขึ้น สมาชิกในชุมชนไม่สามารถแสวงหาทรัพยากรมาสนองความต้องการของตนได้อย่างพอเพียง ทำให้เกิดการแก่งแย่ง ช่วงชิงความได้เปรียบ โดยที่สมาชิกแต่ละคนในชุมชนย่อมมีโอกาสในการเข้าถึงทรัพยากรที่แตกต่างกัน ผู้ที่ได้เปรียบก็จะได้ประโยชน์จากชุมชนมาก ในขณะที่ผู้เสียเปรียบได้กลายเป็นผู้ด้อยโอกาส ทำให้เกิดความแตกต่างของฐานะและชนชั้นขึ้น ซึ่งความไม่เท่าเทียมกันของมนุษย์ที่อุบัติขึ้นเกิดจากตัวมนุษย์เองที่มีกรรมพันธุ์ สายเลือดและเวรกรรมที่แตกต่างกัน จากความเชื่อที่ว่าสมาชิกในชุมชนมีความไม่เท่าเทียมกัน โดยเฉพาะความแตกต่างในฐานะทางเศรษฐกิจ ทำให้เกิดคำที่มีความหมาย 2 ด้านว่า ฝ่ายที่มีความร่ำรวยจะเข้าไปจัดการอะไรบางอย่าง เพื่อทำให้อีกฝ่ายหนึ่งที่ยากจนมีฐานะดีขึ้น แต่อย่างไรก็ตามในการเข้าไปจัดการความยากจน มีความจำเป็นต้องพิจารณาอย่างแท้จริงว่า เป็นความยากจนอย่างสมบูรณ์หรือแบบสัมพัทธ์ เพราะหากเป็นความยากจนแบบสมบูรณ์ ก็ควรจะได้รับความช่วยเหลืออย่างเพียงพอ แต่ถ้าเป็นแบบสัมพัทธ์ ก็ต้องพิจารณาว่าความเหมาะสมของความช่วยเหลือควรอยู่ในระดับใด ทั้งนี้ เนื่องจากความต้องการของประชาชนที่ต้องการได้รับการตอบสนองมีความแตกต่างกันหลายระดับ โดยที่บางสิ่งบางอย่างเป็นสิ่งจำเป็น (Needs) สำหรับประชาชน บางอย่างเป็นที่สนใจของประชาชน (Interests) แต่ยังไม่มีความจำเป็นมาก หรือบางสิ่งมีความจำเป็นแต่ประชาชนสามารถเลือกด้วยตนเองได้ ดังนั้น ในการจัดสวัสดิการ จึงต้องพิจารณาอย่างละเอียดรอบคอบว่า ความเหมาะสมอยู่ในระดับใด

จากความเชื่อว่าความไม่เท่าเทียมกัน ตลอดจนระดับของความต้องการที่แตกต่างกันนั้น ซึ่งอุดมการณ์ความคิดที่ทำให้ความไม่เท่าเทียมกันถูกลดทอนหรือขาดหายไปและความต้องการได้รับการตอบสนอง ประกอบด้วย 1) สิทธิ (Rights) ในฐานะที่เกิดมาเป็นมนุษย์ ได้ก่อกำเนิดสิทธิตามธรรมชาติ (Natural Rights) ที่รักษาชีวิตของคนให้อยู่รอด ได้รับการปฏิบัติในฐานะมนุษย์ที่มีตัวตนอยู่ในสังคม และในฐานะประชาชนของประเทศ เรียกได้ว่าเป็นสิทธิพลเมือง (Civil Rights) อย่างไรก็ตาม ในฐานะของประชาชนก็ควรได้รับสิทธิ ในการแสดงฐานะความเป็นตัวตนของตนเอง หรืออัตลักษณ์ของกลุ่มชน ที่เป็นชุมชนเพื่อสร้างพื้นที่ทางสังคมขึ้นมา โดยเฉพาะการเข้าไปจัดการสวัสดิการของตนเอง ดังนั้น สิทธิที่เกี่ยวข้องกับสวัสดิการ จึงมีลักษณะเป็นสิทธิที่ควรจะได้รับการปฏิบัติที่ดีจากสังคม และสิทธิในการเข้าไปจัดการด้วยตนเอง เพื่อสนองความต้องการของตนเอง แต่ในสังคมไทยสิทธิเหล่านี้ ยังเป็นข้อกังขาว่าจะแสดงให้ชัดเจนมากน้อยแค่ไหน โดยเฉพาะสิทธิของชุมชนในการจัดการสวัสดิการด้วยตนเอง เนื่องจากกระแสการกดทับจากอำนาจชี้ขาด มาจากผู้มีอำนาจเหนือกว่าจนมองข้ามความเป็นสิทธิของชุมชนไป 2) ความเสมอภาค (Equity) เป็นอุดมการณ์ความเชื่อ ที่เกิดขึ้นมาเพื่อขจัดปัญหาความไม่เท่าเทียมกัน แต่ความเสมอภาค กลายเป็นอุดมคติที่เกิดเป็นจริงได้ยาก ทั้งนี้เนื่องจากความเสมอภาค เป็นเพียงคำที่ถูกสร้างขึ้น เพื่อให้เกิดความชอบธรรมในการเข้าไปจัดการสวัสดิการของผู้มีอำนาจ ที่จะเข้าไปช่วยเหลือผู้ที่อ่อนด้อยกว่า แต่อย่างไรก็ตาม ความเสมอภาคได้กลายเป็นเครื่องมือที่สำคัญ ในการสร้างสวัสดิการให้เกิดขึ้นกับประชาชน โดยความเสมอภาคจะเกิดทั้งในแง่มุมของความเสมอภาคในแนวดิ่ง ที่มีการกระจายสวัสดิการจากผู้ที่มีความมั่นคงกว่าไปสู่ผู้ที่อ่อนด้อยกว่า ในขณะที่ความเสมอภาคในแนวนอน เป็นการที่ประชาชนทุกกลุ่มได้เข้าถึงโอกาสและได้รับสวัสดิการที่เท่าเทียมกัน 3) ความอิสระ (Freedom) การที่สวัสดิการของประชาชนจะดีขึ้นได้นั้นประชาชนต้องมีอิสระในการดำเนินกิจกรรมได้ โดยปราศจากข้อจำกัด สามารถตัดสินใจเลือกทางของตนเอง โดยไม่ถูกครอบงำจากผู้มีอำนาจใด ๆ แต่อย่างไรก็ตาม ความอิสระจะเกิดขึ้นมากหรือน้อยขึ้นอยู่กับระดับของการพึ่งพิง (Dependence) หากมีการพึ่งพิงมาก ความอิสระจะลดน้อยลงไป นอกจากนี้ความอิสระยังแปรผันโดยตรงกับพลังอำนาจ (Power) ของประชาชนด้วย

จากข้อความข้างต้นจะเห็นได้ว่า ความเชื่อพื้นฐานได้ยอมรับความไม่เท่าเทียมกันของมนุษย์ทั้งสาเหตุเงื่อนไขปัจจัยภายในของมนุษย์ จะเกิดจากโครงสร้างทางสังคม รวมถึงระดับความต้องการที่แตกต่างกัน จึงทำให้อุดมการณ์และแนวคิดในการจัดสวัสดิการได้พัฒนาไปสู่การยอมรับสิทธิความเป็นตัวตนของประชาชน หรือกลุ่มชนให้ได้รับความเสมอภาคภายใต้ความเป็นอิสระที่สามารถดำเนินการได้ แต่อย่างไรก็ตามการนำอุดมการณ์ความคิดในการจัดสวัสดิการไปใช้อย่างเข้มข้นคงเกิดได้ยาก โดยเฉพาะในประเทศไทยที่ชุมชนท้องถิ่นส่วนใหญ่ขาดอิสระในการตัดสินใจมีระดับการพึ่งพิงจากรัฐมานาน ทำให้อุดมการณ์แนวคิดและความเป็นอิสระในการสรรค์สร้างสวัสดิการของชุมชนท้องถิ่นมีลักษณะค่อยเป็นค่อยไปมากกว่า

2.1.2.2 การจัดสวัสดิการชุมชนแบบพหุนิยมตามความหมายของสวัสดิการที่ครอบคลุมวิธีการ และเป้าหมายคือความเป็นอยู่ที่ดีของประชาชนนั้น มีพัฒนาการของแนวคิดในการจัดสวัสดิการจากความรับผิดชอบในระดับปัจเจกบุคคลมาสู่กลุ่มองค์กรหรือสถาบันต่าง ๆ จนถึงเป็นภาระหน้าที่ของรัฐบาลตลอดจนการพัฒนาไปสู่นานาประเทศ ที่มีการร่วมมือกันให้เกิดสวัสดิการในภาพรวมที่ดีขึ้น การจัดสวัสดิการชุมชนมีผู้ที่มีส่วนเกี่ยวข้องประกอบด้วยกลุ่มต่าง ๆ 5 กลุ่ม ดังนี้  
1) ภาครัฐ (Public Sector) ตั้งแต่รัฐบาลกลางและรัฐบาลท้องถิ่น คือ องค์การบริหารส่วนจังหวัด เทศบาล และองค์การบริหารส่วนตำบล โดยสวัสดิการที่เกิดขึ้นจากภาครัฐจะมีลักษณะที่เป็นมาตรฐานแบบทั่วถึง (Universal Standards) อย่างน้อยที่สุดเป็นมาตรฐานขั้นต่ำ (Minimum Standards) ที่ประชาชนทุกคนต้องได้รับ รวมถึงเป็นการจัดเตรียมสวัสดิการสำหรับประชาชนที่ประสบปัญหา (Resident Provision) ในลักษณะของการสงเคราะห์ ตลอดจนการจัดสวัสดิการของรัฐเพื่อผลประโยชน์ทางเศรษฐกิจ นอกจากนี้ ยังเป็นการควบคุมทางสังคม (Social Control) ให้อยู่ร่วมกันอย่างมีปกติสุข   
2) ภาคเอกชน (Private Sector) นักคิดกลุ่มเสรีนิยมเชื่อว่ากลไกตลาดเป็นวิธีที่ดีที่สุดในการกระจายทรัพยากรอย่างทั่วถึง นำไปสูทางเลือกของประชาชนที่สามารถสนองตอบความจำเป็นของตนเอง ภายใต้ความสามารถในการกระจายทรัพยากร รวมถึงต้นทุนที่เกิดขึ้นจะต่ำกว่าการจัดสวัสดิการโดยรัฐ เพราะการลดต้นทุนเปรียบเสมือนการเพิ่มกำไร จึงทำให้ผู้จัดสวัสดิการในภาคเอกชนพยายามลดต้นทุนที่เกิดขึ้น ประกอบกับถ้าต้นทุนสูงก็จะทำให้ไม่สามารถแข่งขันกับภาคเอกชนรายอื่นได้ อย่างไรก็ตามหากกลไกตลาดล้มเหลวโดยเฉพาะการรวมกลุ่มของภาคธุรกิจเอกชนกลายเป็นผูกขาดจะทำให้ประชาชนไม่มีทางเลือกเช่นกัน 3) การช่วยเหลือซึ่งกันและกัน (Mutual Aid) เป็นสวัสดิการที่เกิดขึ้น โดยความช่วยเหลือจากกลุ่มที่มีความเข้มแข็ง (Solidarity Groups) โดยผ่านการช่วยเหลือจากหลากหลายกลุ่ม เช่น สหภาพแรงงาน สมาคมวิชาชีพ และกลุ่มสังคมเพื่อนฝูง ในรูปแบบของการเสนองานให้ทำ การให้เงินอุดหนุนและการมีส่วนร่วมในการจัดการต่าง ๆ 4) ภาคอาสาสมัคร (Volunteer Sector) เป็นตัวแทนของกลุ่มนักวิชาชีพที่เข้ามามีบทบาทในกระบวนการจัดสวัสดิการในหลายรูปแบบ ตั้งแต่การเข้าไปมีส่วนร่วมให้แนวคิดการพัฒนา รวมถึงการผลักดันให้เกิดการจัดสวัสดิการในลักษณะของความเป็นผู้ชำนาญการ (Specialist Expertise) 5) ภาคที่ไม่เป็นทางการ (Informal Sector) ประกอบ ด้วยชุมชน เพื่อนบ้าน และเครือญาติ โดยที่ภาคไม่เป็นทางการเหล่านี้จะมีความสัมพันธ์ใกล้ชิดสามารถรับรู้ถึงสภาพความเป็นไปของความจำเป็นที่ต้องมีสวัสดิการ

ในการจัดสวัสดิการชุมชนจะเกิดขึ้นได้ จึงเป็นหน้าที่ของผู้มีส่วนเกี่ยวข้องหลายภาคส่วน ซึ่งจะต้องแสดงบทบาทให้ชุมชนเห็นในเชิงประจักษ์ในลักษณะของการสอดประสานกลมกลืนตามบริบทของชุมชนแต่ละแห่งที่มีลักษณะแตกต่างกัน บางแห่งภาคที่ไม่เป็นทางการมีความเข้มแข็งอาจจะแสดงบทบาทที่เด่นชัดในการจัดสวัสดิการของชุมชนเองโดยที่ภาครัฐเป็นเพียงองค์ประกอบเท่านั้น ในขณะที่บางชุมชนยังขาดความเข้มแข็งเพียงพอโดยภาครัฐก็จำเป็นต้องจัดการดูแลให้เกิดสวัสดิการในชุมชนให้สามารถจัดการดูแลตนเองได้ ซึ่งแนวคิดในการจัดสวัสดิการที่หลากหลายนี้ สอดคล้องกับแนวคิดในการจัดสวัสดิการแบบพหุนิยม เป็นแนวคิดที่พัฒนาขึ้นจากสถาบันสังคมที่เกิดขึ้น โดยเฉพาะองค์กรทางสังคมที่ไม่แสวงหากำไรที่ได้มีส่วนเกี่ยวข้องกับการจัดสวัสดิการ ถึงแม้ว่าจะใช้ค่าใช้จ่ายจากรัฐก็ตามแต่ก็เป็นการเริ่มต้นของแนวคิดการจัดสวัสดิการแบบพหุนิยมที่เป็นรูปธรรมที่ชัดเจน

ตามโครงสร้างของการจัดสวัสดิการแบบพหุนิยม ประกอบด้วยสถาบันหรือองค์กรทางสังคม 4 กลุ่ม คือ รัฐบาล องค์กรทางสังคมที่ไม่แสวงหากำไร องค์กรทางสังคมแบบไม่เป็นทางการ และองค์การทางการค้าที่แสวงหากำไร ซึ่งในช่วงแรกของการพัฒนาแนวคิดมาจากความเชื่อในรัฐสวัสดิการ ทำให้การจัดสวัสดิการในช่วงนี้เป็นการจัดสวัสดิการจากงบประมาณของรัฐ ที่เก็บภาษีมาจากประชาชนโดยผ่านกลไกของรัฐ คือ รัฐบาลกลาง และองค์กรปกครองส่วนท้องถิ่นเป็นหลัก เพื่อใช้จ่ายงบประมาณโดยตรง การชดเชยในรูปการลดหรือผ่อนผันทางด้านภาษีและการออกกฎหมายควบคุมต่าง ๆ แต่อย่างไรก็ตามในการจัดสวัสดิการโดยผ่านกลไกรัฐนั้น ยังไม่อาจสนองตอบต่อความต้องการของประชาชน รวมถึงบางครั้งยังก่อให้เกิดปัญหากับสังคมในระดับย่อยได้ ดังนั้น แนวคิดการจัดสวัสดิการแบบพหุนิยม โดยมีกลไกเชิงสถาบันอื่น ๆ ในสังคมได้เข้ามามีบทบาทในการจัดการเพิ่มขึ้น และลักษณะของการถ่ายโอนงานให้กลุ่มอื่น ๆ มีภาระการจัดสวัสดิการเองเพิ่มขึ้น โดยแสดงได้ตามตารางที่ 2.1

**ตารางที่ 2.1**

*การจัดสวัสดิการแบบพหุนิยม*

|  |  |
| --- | --- |
| ภาครัฐ | ภาคเอกชน |
| การจัดสวัสดิการโดยรัฐบาลกลางและองค์กรปกครองส่วนท้องถิ่นในรูปแบบการใช้จ่ายของรัฐ การอุดหนุนและการออกกฎหมาย | 1. องค์กรทางสังคมแบบไม่เป็นทางการ โดยครอบครัว เพื่อนบ้าน และเครือข่าย  2. องค์กรสังคมที่ ไม่แสวงหากำไรหรืออาสาสมัคร  3. องค์กรทางการค้าที่แสวงหากำไร |

*หมายเหตุ*. ปรับปรุงจาก *The Word Bank : Structure and Policies* *Gilbert (2000, p.413)*. Gilbert, L. Christopher. (2000)*. The Word Bank : Structure and Policies*. Cambridge, U.K. : Cambridge University Press.

อย่างไรก็ตามการจัดสวัสดิการโดยองค์กรที่ไม่ใช่ภาครัฐนั้น นอกเหนือจากการถ่ายโอนงานสวัสดิการมาจากภาครัฐแล้วยังมีความทับซ้อนในการจัดสวัสดิการของตน และในระยะต่อมาแนวคิดการจัดสวัสดิการได้ให้ความสำคัญกับชุมชนเป็นฐานในจัดการสวัสดิการโดยชุมชนซึ่งจะมีแนวโน้มที่สูงขึ้น

**2.1.3 หลักการในการจัดสวัสดิการชุมชน**

ในการจัดสวัสดิการชุมชนที่เป็นสวัสดิการที่เกิดจากรัฐในระดับมหภาค สวัสดิการชุมชนพื้นบ้านและสวัสดิการชุมชนที่เกิดขึ้นใหม่ ตามภาวะทันสมัยมีหลักการในการจัดการสวัสดิการอยู่ 5 เรื่อง ดังนี้ (ระพีพรรณ คำหอม, 2545, น. 26)1) ความมีประสิทธิภาพ (Efficiency) เป็นการพิจารณาถึงการจัดสวัสดิการชุมชนว่ามีปัจจัยนำเข้าเป็นอย่างไรเมื่อเทียบกับผลผลิตที่เกิดขึ้น โดยความมีประสิทธิภาพของการจัดการสวัสดิการจะประกอบด้วย 1.1) ประสิทธิภาพในภาพรวมเป็นการพิจารณาถึงสวัสดิการที่มีการจัดการในภาพรวม (Overall Level) ว่ามีค่าใช้จ่ายหรือต้นทุนโดยรวมเป็นอย่างไรเมื่อเทียบกับผลผลิตที่เกิดขึ้น 1.2) ประสิทธิภาพในระดับย่อย เป็นการพิจารณาความสัมพันธ์ของค่าใช้จ่ายที่เกิดขึ้นของการจัดสวัสดิการในแต่ละเรื่องเปรียบเทียบกับการจัดสวัสดิการรูปแบบอื่น ๆ 1.3) ประสิทธิภาพในการจูงใจ เป็นการศึกษาความเป็นไปได้ของผลกระทบที่เกิดขึ้นจากการจัดสวัสดิการที่มีผลต่อพฤติกรรมของสมาชิกในสังคมอย่างไรก็ตามการตัดสินใจในการจัดสวัสดิการนั้น การพิจารณาถึงประสิทธิภาพในภาพรวมต้องไม่ก่อให้เกิดผลกระทบในเชิงลบ หรือทำให้เกิดผลน้อยที่สุดด้วย รวมถึงต้องมีความมั่นใจว่า ด้วยการกระจายค่าใช้จ่ายไปสู่การจัดสวัสดิการแต่ละเรื่องมีความบริสุทธิ์ยุติธรรม 2) ความมีประสิทธิผล (Effectiveness) เป็นการเปรียบเทียบถึงผลผลิตและผลลัพธ์กับวัตถุประสงค์ที่ตั้งไว้ 3) ความโปร่งใส (Transparency) เป็นการเปิดโอกาสให้ประชาชนที่มีส่วนเกี่ยวข้องในการจัดสวัสดิการได้เข้ามามีส่วนร่วมในการตรวจสอบความถูกต้องเหมาะสม โดยคำนึงถึงผลประโยชน์ของประชาชนเป็นหลัก 4) การมีส่วนร่วม (Participation) หลักการจัดสวัสดิการที่เหมาะสมต้องเปิดโอกาสให้ประชาชนที่เกี่ยวข้องได้เข้ามามีส่วนร่วมในการจัดการสวัสดิการทุกขั้นตอน ตั้งแต่การวิเคราะห์การวางแผน การร่วมจัดกิจกรรม และการร่วมติดตามประเมินผล 5) เป้าหมายของสังคม (Social’s Goal) ในการจัดสวัสดิการจะต้องคำนึงถึงเป้าหมายของสังคมว่าต้องการให้เกิดอะไรขึ้น เช่น การส่งเสริมโอกาสให้มีความเท่าเทียมกัน (Equality of Opportunity) การแก้ปัญหาความยากจน (Poverty) และการลดปัญหาการกระจายรายได้ (Reduce Income Distribution) เพื่อให้เกิดความเท่าเทียมกัน โดยมีเครื่องมือชี้วัดอย่างน้อย 4 ประการ คือ การเพิ่มสวัสดิการให้อยู่ในระดับที่สูงกว่าจุดต่ำสุด (Maximum) การพิจารณาไม่ให้สวัสดิการต่ำกว่าจุดที่ยอมรับได้ (Minimum) การลดช่องว่างของความไม่เท่าเทียมกัน (Least Difference) และการเพิ่มสัดส่วนของบุคคล (Ratio) ได้รับสวัสดิการให้ใกล้เคียงกับกลุ่มอื่น

จากหลักการในการจัดการสวัสดิการ สรุปได้ว่าในการศึกษาวิเคราะห์ทางสังคมจะให้ความสำคัญกับเป้าหมายทางสังคมมากกว่าการพิจารณาถึงประสิทธิภาพและประสิทธิผลที่เป็นมุมมองมิติทางเศรษฐศาสตร์ ที่มองความคุ้มค่าของการใช้ทรัพยากรเพื่อไปสู่การจัดสวัสดิการ ส่วนมิติทางสังคม มองการบรรลุเป้าหมายของสังคมซึ่งอาจใช้ทรัพยากรเป็นจำนวนมาก ทำให้มองว่าไม่คุ้มค่าทางเศรษฐศาสตร์ แต่ถ้าพิจารณาทางสังคมทำให้การจัดการสวัสดิการบางอย่างมีความจำเป็นต้องดำเนินการ เช่น ในการพิจารณาจัดสวัสดิการตามโครงการ 30 บาท รักษาทุกโรคอาจไม่คุ้มค่าทางเศรษฐกิจที่ต้องใช้บุคลากรทางการแพทย์จำนวนมากเข้ามาจัดการดูแล แต่ถ้าพิจารณาในทางสังคมที่มีเป้าหมายในการลดภาระค่าใช้จ่ายในการรักษาพยาบาลจะมีความคุ้มค่าที่ทำให้ประชาชนคนยากจนมีหลักประกันในการรักษาพยาบาลกรณีเจ็บป่วย ซึ่งช่วยให้ผู้ที่ยากจนมีสุขภาพดี มีโอกาสหารายได้เพิ่มขึ้นหรือช่วยตัวเองได้มากขึ้น แต่หากพิจารณาหลักการจัดการสวัสดิการในแง่ของผู้รับสวัสดิการแล้ว การจัดการสวัสดิการที่เกิดขึ้นนั้นต้องตรงกับความต้องการอย่างแท้จริง รวมถึงการให้ผู้รับสวัสดิการนั้นเข้ามามีส่วนร่วมในการจัดการสวัสดิการทั้งในระดับนโยบายและระดับปฏิบัติการ

**2.1.4 รูปแบบการจัดสวัสดิการโดยชุมชน**

การจัดสวัสดิการชุมชนในแต่ละพื้นที่มีความหลากหลายและแตกต่างกันไป ทั้งนี้ได้มีการจัดกลุ่มรูปแบบการจัดสวัสดิการโดยชุมชนเป็นกลุ่มใหญ่ ๆ ดังนี้ (อภิญญา เวชยชัย และ ศิริพร ยอดกมลศาสตร์, 2547, น. 167-184)

2.1.4.1 รูปแบบการจัดสวัสดิการจากฐานองค์กรการเงินชุมชน

กลุ่มออมทรัพย์หรือองค์กรการเงินชุมชนเป็นพื้นฐานสำคัญ ในการจัดสวัสดิการชุมชน การที่ชุมชนมีกองทุนหรือเงินออมของตนเอง ทำให้ชุมชนสามารถริเริ่มคิดรูปแบบการจัดสวัสดิการของตนเองได้อย่างหลากหลาย และสอดคล้องกับปัญหาความต้องการของชุมชนนั้น องค์กรการเงินของชุมชนบางประเภทตั้งขึ้นมาโดยมีเป้าหมายเพื่อสร้างสวัสดิการชุมชนโดยเฉพาะ หรืออาจกล่าวได้ว่า “เงินเป็นเครื่องมือ เป้าหมาย คือสวัสดิการชุมชน” กรณีตัวอย่างรูปธรรมที่ใช้องค์กรการเงินเป็นฐานในการจัดสวัสดิการชุมชนมีให้เห็นอย่างหลากหลาย ทั้งนี้ การเปลี่ยนแปลงที่ทำให้กลุ่มออมทรัพย์หันมาจัดสวัสดิการกว้างขวางขึ้นเกิดจากหลายปัจจัย เช่น 1) กลุ่มออมทรัพย์หลายแห่งได้มีการทบทวนตัวเองว่า ถ้ามีเฉพาะการออม การกู้ กลุ่มก็ไม่ต่างจากธนาคารหรือแหล่งเงินกู้โดยทั่วไป 2) การแลกเปลี่ยนเรียนรู้จากกลุ่มที่มีวัฒนธรรมการจัดสวัสดิการที่เห็นผลชัดเจน การนำกรณีตัวอย่างรูปธรรมการจัดสวัสดิการมาเป็นศูนย์เรียนรู้ชุมชน 3) การสนับสนุนเครือข่ายในการจัดสวัสดิการผู้ยากลำบากของกองทุน เพื่อสังคม (SIF) ที่ทำให้องค์กรการเงินหันมามองผู้ยากลำบากในชุมชนที่ไม่ได้เป็นสมาชิกกลุ่ม ทำให้คนเหล่านี้ได้เข้ามาเป็นสมาชิกและได้รับสวัสดิการจากกลุ่มเช่นเดียวกับสมาชิกเดิม 4) การเชื่อมโยงเครือข่ายองค์กรการเงินชุมชนในระดับต่าง ๆ เช่น ผู้นำกลุ่มออมทรัพย์ที่รวมกันเป็นผู้ก่อการดี ซึ่งปัจจุบันได้ปรับเป็นสถาบันพัฒนาองค์กรการเงิน และสวัสดิการชุมชนแห่งชาติ   
5) การเชื่อมโยงให้เรื่ององค์กรการเงินกับสวัสดิการชุมชน เป็นขบวนการพัฒนาเดียวกันของเครือข่ายองค์กรการเงินภาคใต้

จุดแข็งของการจัดสวัสดิการโดยฐานกลุ่มออมทรัพย์ 1) มีฐานเงินของตนเอง ทำให้คิดระบบสวัสดิการได้ตามปัญหาความต้องการและวงเงินที่มีอยู่ โดยไม่ต้องขึ้นอยู่กับเงื่อนไขของแหล่งทุนภายนอก ไม่ต้องเรียกร้องการสงเคราะห์ช่วยเหลือจากภายนอก ไม่มีเงินรัฐก็ทำเองได้ แต่ถ้ารัฐสมทบมาก็จะช่วยให้ทำได้อย่างกว้างขึ้นและเร็วขึ้น 2) คนในชุมชนรู้จักกัน รู้ข้อเท็จจริงว่าบ้านไหนเป็นอย่างไรใครเจ็บป่วยครอบครัวไหนยากลำบาก ไม่ต้องทำข้อมูลเอกสารมากมายส่งต่อกันหลายขั้นตอนกว่าจะได้รับการช่วยเหลือ สามารถช่วยเหลือกันติดตามดูแลผู้ที่ช่วยไปแล้วด้วยกระบวนการทางสังคมในหมู่บ้าน 3) ระเบียบกติกา การจ่ายสวัสดิการคล่องตัวหลักเกณฑ์ต่าง ๆ ปรับเปลี่ยนได้ จะเพิ่มวงเงิน จะเพิ่มประเภทสวัสดิการก็สามารถปรับได้ทุกปี จะให้ความช่วยเหลือเป็นกรณีพิเศษก็สามารถทำได้ทันที เช่น กรณีเกิดภัยธรรมชาติ 4) การใช้สวัสดิการเป็นแรงจูงใจในการออมทรัพย์ โดยใช้การออมทรัพย์สม่ำเสมอเป็นเงื่อนไขในการได้รับสวัสดิการ เพื่อใช้สวัสดิการเป็นแรงจูงใจให้คนลด เลิกอบายมุข การขยันทำมาหากิน ผู้คนได้มาพูดคุยแลกเปลี่ยนทำกิจกรรมร่วมกัน รวมทั้งใช้สวัสดิการเป็นแรงจูงใจให้เกิดการพึ่งตนเอง

2.1.4.2 รูปแบบการจัดสวัสดิการชุมชนโดยฐานการผลิตและธุรกิจชุมชน

จากพื้นฐานภูมิปัญญาดั้งเดิมในการทำมาหากิน เพาะปลูก เลี้ยงสัตว์ ทำการประมง งานหัตถกรรม ทอผ้า การแปรรูปอาหาร ฯลฯ ที่สั่งสมกันมายาวนานประกอบกับการได้มีโอกาสไปดูงานแลกเปลี่ยนเรียนรู้ การสนับสนุนส่งเสริมของหน่วยงาน ทำให้ชุมชนหลายแห่งสามารถจัดสวัสดิการจากฐานการผลิตภายในชุมชนหรือจากกลุ่มที่รวมตัวกันทำธุรกิจชุมชนได้ ซึ่งแต่ละแห่งมีความหลากหลายต่างกัน กรณีตัวอย่างรูปธรรมในบางพื้นที่ เช่น กลุ่มแพรพรรณแม่หญิงทอผ้าฟื้นฟูภูมิปัญญาสู่สวัสดิการจังหวัดขอนแก่น

2.1.4.3 รูปแบบการจัดสวัสดิการโดยฐานทรัพยากรธรรมชาติและสิ่งแวดล้อม

ความอุดมสมบูรณ์ของทรัพยากรธรรมชาติไม่ว่าจะเป็นป่า แม่น้ำ ท้องทุ่งชายฝั่งทะเล ล้วนแล้วแต่เป็นที่มาของแหล่งอาหารและฐานปัจจัยสี่ของชุมชน การที่ทรัพยากร ธรรมชาติ ถูกทำลายทำให้ชุมชนขาดสวัสดิการที่สามารถหาได้จากป่าที่เป็นเสมือนซุปเปอร์มาเก็ตของชุมชน การที่หลายชุมชนได้หันมาอนุรักษ์ทรัพยากรธรรมชาติใกล้ตัว ทำให้ความอุดมสมบูรณ์กลับคืนมา ทำให้ชุมชนมีแหล่งอาหารที่มั่นคงสามารถลดรายจ่ายและสร้างรายได้ให้เกิดขึ้นได้ รวมทั้งเป็นกองทุนที่จะกลับคืนมาเป็นค่าใช้จ่ายในการดูแลรักษาทรัพยากรธรรมชาติให้ยั่งยืนต่อไป ตัวอย่างรูปธรรมที่ชุมชนดูแลจัดการทรัพยากรแล้วส่งผลให้เกิดสวัสดิการของชุมชนมีให้เห็นโดยทั่วไป เช่น ศีรษะอโศกชุมชนพึ่งตัวเองครบวงจร

2.1.4.4 **รูปแบบการจัดสวัสดิการโดยฐานชุมชนเมือง**

แม้ว่าผู้ที่อยู่อาศัยในชุมชนเมืองส่วนใหญ่ มีอาชีพในระบบที่จะสามารถได้รับสวัสดิการจากแหล่งต่าง ๆ ทั้งภาครัฐและเอกชน เช่น ระบบประกันสังคม กองทุนสำรองเลี้ยงชีพ การทำประกันกับภาคเอกชน สวัสดิการจากบริษัทห้างร้าน หน่วยงาน ฯลฯ และความเป็นชุมชนพอที่จะจัดสวัสดิการสำหรับชุมชนได้ แต่มีชุมชนเมืองอีกส่วนหนึ่งที่เป็นชุมชนผู้มีรายได้น้อยหรือชุมชนแออัดที่ความสัมพันธ์ของคนในชุมชนค่อนข้างจะใกล้ชิด จำเป็นที่จะต้องพึ่งพากันมากกว่าคนในเมืองที่อาศัยอยู่แบบอื่น และลักษณะอาชีพของคนกลุ่มนี้สวนใหญ่เป็นงานนอกระบบไม่อยู่ในข่ายที่จะได้รับสวัสดิการดังที่กล่าวมาแล้ว

ทั้งนี้ สวัสดิการที่สำคัญของชาวชุมชนแออัด คือ เรื่องที่อยู่อาศัย ซึ่งเป็นทั้งที่ทำกินและที่พักอาศัย การที่คนในชุมชนแออัดมีความไม่มั่นคงในที่อยู่อาศัยก็เป็นการขาดสวัสดิการ ซึ่งเป็นส่วนหนึ่งของปัจจัยสี่ ปัจจุบันชุมชนแออัดจำนวนมากได้มีการรวมกลุ่มกันเพื่อแก้ปัญหาที่อยู่อาศัยให้ชุมชนสามารถอยู่ในพื้นที่เดิมได้อย่างมั่นคง หรือถ้าจำเป็นต้องย้ายออกไปก็ต้องไม่ไกลจากแหล่งที่ทำมาหากิน และทำอย่างไรที่คนในชุมชนแออัดจะสามารถอยู่ร่วมกันในสังคมเมืองได้อย่างมีศักดิ์ศรี มีคุณค่าเป็นที่ยอมรับเท่าเทียมกับคนกลุ่มอื่น ๆ ในเมือง ซึ่งชาวชุมชนแออัดได้มีความพยายามหาทางจัดสวัสดิการโดยชุมชนในมิติต่าง ๆ ได้แก่ 1) การพัฒนาสภาพแวดล้อม การดูแลรักษาสภาพแวดล้อมชุมชนให้ดีขึ้น ส่งผลต่อสุขภาพของคนในชุมชนและสร้างการยอมรับการอยู่อาศัยของชุมชน เพื่อให้มีความมั่นคงขึ้น เช่น การดูแลรักษาคลองแม่ข่าของชุมชนแออัดในจังหวัดเชียงใหม่ 2) การจัดการขยะโดยชุมชน ปัจจุบันมีเครือข่ายชุมชนแออัดที่รวมตัวกันจัดการขยะในชุมชน ซึ่งลดปัญหาขยะตกค้างในชุมชนลดปริมาณขยะที่ต้องนำไปกำจัด และสามารถสร้างงานสร้างรายได้ให้คนในชุมชน เช่น เด็กนักเรียนมีรายได้จากการขายขยะและนำเงินฝากธนาคารเป็นทุนการศึกษา การนำรายได้จากการขายขยะในชุมชนมาจัดสวัสดิการให้ผู้สูงอายุและการจัดกิจกรรมต่าง ๆ ในชุมชน เป็นต้น 3) การจัดการแก้ปัญหาที่อยู่อาศัยโดยชุมชน การที่ชุมชนรวมกลุ่มกันหาทางแก้ไขปัญหาที่อยู่อาศัยในรูปแบบต่าง ๆ ส่งผลให้คนในชุมชนแออัดมีสวัสดิการด้านที่อยู่อาศัยที่มั่นคง สามารถใช้ที่อยู่อาศัยเป็นที่ทำมาหากินและอยู่ในแหล่งทำกิน เช่น เครือข่ายชุมชนในที่ดินริมทางรถไฟได้รวมตัวกันหาทางแก้ไขปัญหาที่อยู่อาศัย โดยต่อรองขอเช่าที่ดินในระยะยาว อัตราค่าเช่าที่เหมาะสมสำหรับคนจน การร่วมกันซื้อที่ดินในบริเวณชุมชนเดิม การร่วมกันสำรวจข้อมูลและการวางแผนแก้ไขปัญหาที่อยู่อาศัย

2.1.4.5 รูปแบบการจัดสวัสดิการผู้ยากลำบากโดยเครือข่ายองค์กรชุมชน1) จัดในลักษณะกองทุนสงเคราะห์ ส่วนใหญ่เป็นเครือข่ายองค์กรชุมชนที่ทำงานในเชิงสงเคราะห์อยู่แล้ว เช่น เครือข่ายผู้ติดเชื้อเอดส์ เครือข่ายพระสงฆ์ เครือข่าย อาสาสมัครสาธารณสุขประจำหมู่บ้าน (อสม.) ฯลฯ โดยนำเงินกองทุนไปจ่ายเป็นสวัสดิการการศึกษา ด้านอาชีพ สวัสดิการเด็ก คนชรา คนพิการ ผู้ติดเชื้อ 2) จัดในลักษณะกองทุนสงเคราะห์ร่วมกับกองทุนหมุนเวียน ลักษณะกองทุนสงเคราะห์ให้จ่ายเป็นเงินสงเคราะห์รายเดือน ซึ่งเงินจะหมดไปไม่มีการเพิ่มเติมเหมือนกับประเภทกองทุนหมุนเวียนส่วนใหญ่เป็นการสนับสนุนทุนอาชีพ ซึ่งคืนเงินต้นไว้ที่กองทุนเดิม ส่วนดอกเบี้ยเพิ่มในกองทุนสงเคราะห์เพื่อช่วยเหลือผู้ยากลำบากรายอื่นต่อไป การจัดในลักษณะนี้มีรูปแบบที่แตกต่างกันไปอีกส่วนหนึ่ง คือ องค์กรชุมชนชักชวนให้ผู้ด้อยโอกาสสมัครเป็นสมาชิกกลุ่มออมทรัพย์เพื่อผู้ด้อยโอกาสจะได้มีสถานภาพเท่าเทียมกับคนอื่น โดยที่เป็นสมาชิกของกลุ่มออมทรัพย์มีเงินปันผลสิ้นปีสามารถใช้กองทุนสวัสดิการเหมือนสมาชิกรายอื่น ๆ 3) การสมทบทุนกองทุนสวัสดิการชุมชน (Matching Fund) เป็นการสมทบตามอัตราวงเงินกองทุนสวัสดิการกลุ่มออมทรัพย์ที่มีอยู่เดิม โดยมีเงื่อนไขว่าใช้เฉพาะดอกผลที่เกิดขึ้น และเครือข่ายต้องไปรับผิดชอบสวัสดิการของผู้ด้อยโอกาสที่ไม่ได้เป็นสมาชิกกลุ่มออมทรัพย์ อาทิ โครงการของกองทุนหมุนเวียนชาวบ้านสงขลา ซึ่งเดิมมีลักษณะรูปแบบการจัดสวัสดิการชุมชนที่เกิดขึ้นจากฐานต่าง ๆ จากนั้นมีการจัดเวทีพูดคุยแลกเปลี่ยนระหว่างผู้นำชาวบ้านที่ทำเรื่องสวัสดิการและขยายกลุ่มเป้าหมายไปยังผู้ไม่ได้เป็นสมาชิก

2.1.5.6 รูปแบบการจัดสวัสดิการชุมชนโดยธุรกิจชุมชน

การทำธุรกิจชุมชนจะมีเป้าหมายอยู่ที่การทำกำไรเช่นเดียวกับธุรกิจทั่วไป แต่กำไรก็มิใช่เป้าหมายเพียงประการเดียว เพราะนอกเหนือจากกำไรแล้ว ธุรกิจชุมชนยังมีเป้าหมายเพื่อการพัฒนาคนและชุมชนควบคู่กัน ซึ่งจะเป็นแนวทางหนึ่งในการพึ่งตนเองและอยู่ร่วมกันของชุมชน ในปัจจุบันธุรกิจชุมชนที่รวมตัวเพื่อจัดสวัสดิการชุมชนมีมากขึ้น หลายกลุ่มมีความสามารถที่จะจัดสวัสดิการในชุมชนได้เอง เช่น เงินสนับสนุนชุมชนให้กู้เงินดอกเบี้ยต่ำ เงินช่วยเหลือฉุกเฉินให้กู้ยืมโดยไม่คิดดอกเบี้ย ค่าฌาปนกิจศพ ค่าเล่าเรียนบุตร ค่ารักษาพยาบาล และอื่น ๆ แสดงให้เห็นว่าธุรกิจชุมชนส่วนใหญ่นอกจากจะมีการรวมกลุ่มเพื่อสร้างรายได้ให้กับกลุ่มแล้ว ยังมีการจัดสรรกำไรไปดำเนินกิจกรรมในลักษณะของสวัสดิการชุมชน เป็นการใช้กำไรอย่างมีคุณภาพเพื่อสวัสดิการชุมชนและคุณภาพชีวิตของคนในชุมชน ตลอดจนเพื่อส่งเสริมวัฒนธรรมและสร้างจิตสำนึกของชุมชน ธุรกิจชุมชนก่อให้เกิดการรวมกลุ่มกัน เกิดการสร้างรายได้ เกิดความรักความสามัคคีในชุมชน การมีจิตใจที่จะช่วยเหลือกันในกลุ่มสมาชิกและคนในชุมชน และรูปแบบของกิจกรรมด้านสวัสดิการชุมชนที่กลุ่มธุรกิจชุมชนสามารถสร้างระบบสวัสดิการและสร้างความมั่นคงให้กับตนเองได้นั้น แสดงให้เห็นศักยภาพในการพึ่งพาตนเองขององค์กรชุมชน อันเป็นแนวทางหนึ่งในการสร้างความเข้มแข็งให้แก่ชุมชน เป็นภูมิคุ้มกันปัญหาสังคมในรูปแบบต่าง ๆ ที่อาจจะเกิดขึ้นได้ การที่สังคมมีภูมิคุ้มกันที่ดีย่อมเป็นรากฐานสำคัญในการพัฒนาประเทศที่ยั่งยืนต่อไปด้วย

ประภาส ปิ่นตบแต่ง และคนอื่น ๆ (2546, น. 117–121) ได้จำแนกการจัดสวัสดิการภาคชุมชนว่า มีการจัดการใน 3 รูปแบบ คือ การจัดสวัสดิการฐานทรัพยากร การจัดสวัสดิการฐานวัฒนธรรม และการจัดสวัสดิการฐานงานพัฒนา 1) การจัดสวัสดิการฐานทรัพยากร ทรัพยากรเป็นต้นทุนของชุมชนและเป็นรูปแบบสวัสดิการที่มีความมั่นคงทางสังคมที่ชุมชนจัดให้แก่คนทั่วไป รวมไปถึงคนจนในชุมชนด้วย เป็นการจัดสวัสดิการที่ทุกคนเน้นสร้างความมั่นคงด้านอาหาร สำหรับบางคนบางพื้นที่ก็อาจใช้เป็นแหล่งหารายได้และวัตถุดิบพร้อมกัน การจัดสวัสดิการที่สำคัญสำหรับฐานนี้ คือ การใช้ประโยชน์จากป่าสาธารณะ แหล่งน้ำ ทรัพยากรทางทะเล รวมทั้งการใช้ประโยชน์จากทรัพยากรส่วนบุคคล ระบบสวัสดิการดังกล่าว ได้แก่ 1.1) การใช้ประโยชน์จากป่าสาธารณะ มีทั้งการอาศัยป่าเพื่อสร้างความมั่นคงทางด้านอาหารและเป็นแหล่งสร้างรายได้ เช่น การหาหน่อไม้มาขาย การขายเห็ดที่หาได้จากป่า ใช้ไม้ไผ่จากป่า ทำเครื่องจักรสาน ใช้วัตถุดิบจากป่าทำไม้กวาด ใช้พื้นที่ป่าเป็นที่เลี้ยงสัตว์ ฯลฯ 1.2) การใช้ประโยชน์จากทรัพยากรส่วนบุคคลถือเป็นปัจจัยหนึ่งของการสร้างสวัสดิการความมั่นคงด้านอาหาร การใช้ทรัพยากรแบบนี้ต้องอยู่บนแนวคิดของสังคมรวมหมู่ เป็นการพึ่งพาอาศัยซึ่งกันและกันของคนในชุมชน เช่น การจับปลาในพื้นที่นาของคนอื่นได้ สามารถหาผักหาของกินจากที่ไร่หรือที่นาของคนอื่นได้ เป็นต้น 1.3) การใช้ประโยชน์จากแหล่งน้ำ มีความสำคัญในด้านการสร้างความมั่นคงทางอาหารและการหารายได้ของชาวบ้านไม่น้อยไปกว่าการใช้ประโยชน์จากป่าสาธารณะ เพราะแหล่งน้ำมีความสัมพันธ์อย่างใกล้ชิดกับชีวิตประจำวัน ตั้งแต่การนำน้ำมาใช้ดื่ม การทำนา เพาะปลูก เลี้ยงสัตว์ ทั้งไว้กินและเพื่อขาย เช่น การหาปลาเพื่อยังชีพ เป็นต้น 1.4) การใช้ประโยชน์จากทรัพยากรทางทะเล เป็นปัจจัยสำคัญสำหรับชุมชนประมง ในการสร้างสวัสดิการความมั่นคงด้านอาหารและรายได้ที่สำคัญที่สุด ความสมบูรณ์ของทรัพยากรทางทะเลจึงเป็นสิ่งสำคัญที่เกี่ยวพันกับความอยู่รอดต่อชุมชนประมง 2) การจัดสวัสดิการฐานวัฒนธรรม ผ่านความเชื่อศาสนาและโครงสร้างทางสังคม คือ สวัสดิการครอบครัวและกลุ่มเครือญาติ ประกอบด้วย 2.1) การเกื้อกูลของครอบครัวและกลุ่มเครือญาติ เช่น การส่งข้าวปลาให้ลูกหลานที่ไปทำงานรับจ้างหรืออาชีพอื่น ๆ ในเมือง การขายผลผลิตทางการเกษตรเพื่อช่วยค่ารถลูกหลานกลับไปทำงาน เป็นต้น 2.2) การเกื้อกูลของระบบอุปถัมภ์ เช่น ระบบการทำนาแบ่งกัน ระบบรวมกันดูแลเลี้ยงสัตว์ ระบบทำงานแลกกับปัจจัยดำรงชีพ เป็นต้น 2.3) การพึ่งอาศัยศาสนสถาน เช่น ในชุมชนชาวพุทธใช้วัดเป็นที่บวชเรียนของลูกหลาน ในชุมชนชาวมุสลิมใช้กฤษฎีกา เป็นที่อบรมของลูกเล็ก และใช้ปอเนาะเป็นแหล่งเรียนรู้ของเด็กไทยที่ไม่ต้องเสียค่าใช้จ่าย เปิดโอกาสให้คนจนได้เข้าถึงการศึกษา เป็นต้น 2.4) การจัดสรรที่ดินทำกินแก่ผู้ยากไร้โดยชุมชน 3) การจัดสวัสดิการฐานงานพัฒนา ส่วนใหญ่เป็นองค์ความรู้จากภายนอกที่ชุมชนต้องนำมาปรับใช้เพื่อแก้ไขปัญหาของตนเอง พบว่า ชุมชนมีทั้งกิจกรรมที่ทำกันเองหรือเริ่มกันเองในชุมชนและกิจกรรมที่รับเอารูปแบบมาจากภายนอก โดยบางกิจกรรมก็ได้รับการสนับสนุนการจัดตั้งเบื้องต้นจากองค์กรภายนอกทั้งภาครัฐและภาคเอกชน ซึ่งโดยรวมแล้วสวัสดิการฐานงานพัฒนาของชุมชน นับว่ามีความหลากหลายมาก เช่น การจัดกลุ่มฌาปนกิจ การจัดกลุ่มออมทรัพย์ ธนาคารท้องถิ่น การจัดกลุ่มกองทุนพัฒนาอาชีพ การพัฒนากลุ่มธุรกิจชุมชน ธนาคารข้าว และธนาคารโคกระบือ ฯลฯ

สถาบันพัฒนาองค์กรชุมชน (2547, น. 11–17) ได้จำแนกรูปแบบการจัดสวัสดิการชุมชนไว้ดังนี้ 1) การจัดสวัสดิการจากฐานองค์กรการเงินชุมชน กลุ่มออมทรัพย์หรือองค์กรการเงินชุมชนเป็นพื้นฐานสำคัญในการจัดสวัสดิการชุมชน การที่ชุมชนมีกองทุนหรือเงินออมของตนเองทำให้ชุมชนสามารถริเริ่มคิดรูปแบบการจัดสวัสดิการของตนเอง ได้อย่างหลาก หลาย และสอดคล้องกับปัญหาความต้องการของชุมชนนั้น องค์กรการเงินชุมชนบางประเภท ตั้งมาโดยมีเป้าหมายเพื่อสร้างสวัสดิการโดยเฉพาะ เช่น กลุ่มสัจจะสะสมทรัพย์ สหกรณ์เครดิตยูเนี่ยน ฯลฯ นำผลกำไรมาจัดตั้งกองทุนสวัสดิการ หัวใจสำคัญ คือ วินัยการออม “การออมวันละบาท” เงินเป็นเพียงเครื่องมือ เป้าหมาย คือ สวัสดิการชุมชน 2) การจัดสวัสดิการชุมชนโดยฐานการผลิตวิสาหกิจชุมชน เป็นการผลิตเพื่อลดรายจ่ายภายในครอบครัว ทำเองใช้เอง ลดการพึ่งพาจากภายนอก เพิ่มมูลค่าผลผลิตโดยใช้ทุนและแรงงานในชุมชน ทำให้สามารถอยู่ร่วมกันเป็นครอบครัว โดยไม่ต้องโยกย้ายไปทำงานที่อื่น การใช้วัสดุทรัพยากรในท้องถิ่นทำให้เกิดการดูแลรักษาอนุรักษ์ทรัพยากร ซึ่งถือเป็นฐานทุนที่สำคัญของชุมชน รวมทั้งการผลิตที่เน้นการดูแลรักษาสภาพแวดล้อม ทำให้เกิดผลดีต่อสุขภาพครอบครัวและชุมชน 3) การจัดสวัสดิการโดยฐานทรัพยากรธรรมชาติและสิ่งแวดล้อม ชุมชนเป็นผู้จัดการดิน น้ำ ป่า ทะเล การดูแลรักษาป่า การจัดการที่ดินชายฝั่ง ฯลฯ รูปแบบการจัดการสวัสดิการบนฐานทรัพยากรเป็นทั้งที่อยู่อาศัย อาหาร ยาสมุนไพรรักษาโรค ฐานการผลิต การทำเกษตร ทรัพยากรมีความเป็น “ทุนของชีวิต” ในแง่การสร้างหลักประกันให้เกิดความมั่นคงของชีวิตมนุษย์ ก็ถูกหลอมรวมเป็นส่วนหนึ่งของชีวิต ทางวัฒนธรรมของชุมชน ทั้งในแง่ของระบบคุณค่า ภูมิปัญญา อำนาจในการจัดการโดยองค์กรชุมชน การนำพิธีกรรมความเชื่อเกี่ยวกับสิ่งศักดิ์สิทธิ์มาใช้ในการดูแลรักษาทรัพยากร การสร้างระเบียบกติกาในการดูแลรักษา และใช้สอย ที่ทำให้ทุกชีวิตในชุมชนท้องถิ่น สามารถดำรงอยู่ได้อย่างมีหลักประกันที่มั่นคง 4) การจัดสวัสดิการจากฐานความเชื่อ อุดมการณ์และศาสนา การใช้หลักคำสอนทางศาสนาและผู้นำศาสนาทั้งพุทธ อิสลาม คริสต์ เป็นฐานในการจัดสวัสดิการทั้งทางกายและทางจิตวิญญาณ การใช้หลักศาสนามาช่วยในการเกื้อกูลชุมชน ทำให้คนในชุมชนเกิดความมั่นคงทั้งทางด้านร่างกายและจิตใจ 5) การจัดสวัสดิการโดยฐานชุมชนเมือง การจัดการที่อยู่อาศัยของชุมชนแออัด ให้มีบ้านมั่นคงเมืองน่าอยู่ การจัดการบ้านกลางในชุมชน เพื่อรองรับผู้ยากไร้ ผู้สูงอายุ 6) การจัดสวัสดิการผู้สูงอายุ อาศัยกองทุนเป็นเครื่องมือในการจัดสวัสดิการผู้สูงอายุด้วยรูปแบบที่หลากหลาย ได้แก่ การซื้อสวนยาง สวนปาล์ม นำผลกำไรไปจัดสวัสดิการ การจัดให้มีกองทุนหมุนเวียน การลงทุนทำธุรกิจชุมชน การจัดตั้งกองทุนสวัสดิการผู้สูงอายุ การฟื้นฟูภูมิปัญญา เป็นต้น 7) การจัดสวัสดิการผู้นำชุมชน และหน่วยงานร่วมดูแลเกื้อกูลให้ผู้นำที่เสียสละมาทำงานเพื่อส่วนรวม เพื่อให้ผู้นำได้เกิดความรู้สึกมั่นคงปลอดภัยในการปฏิบัติงาน มีระบบหรือกลไกที่ให้ความคุ้มครอง ดูแลช่วยเหลือผู้นำอยู่ในภาวะวิกฤต หรือเผชิญปัญหาต่าง ๆ อีกทั้งเป็นการเสริมพลัง บำรุงขวัญและกำลังใจแก่ผู้นำ ผู้นำสามารถปฏิบัติงานได้อย่างไม่ต้องห่วงหน้าพะวงหลัง ทำให้สามารถปฏิบัติงานหนุนเสริมเชื่อมโยง และสร้างความยั่งยืนให้แก่เครือข่ายองค์กรชุมชนได้อย่างสร้างสรรค์และเต็มกำลัง

**2.1.5 ลักษณะของการจัดสวัสดิการชุมชน**

จากแนวคิดสวัสดิการชุมชน มีนักวิชาการได้สรุปลักษณะที่สำคัญของสวัสดิการชุมชนที่สำคัญมีดังนี้ Mcknight (1997, p. 123 -125) จำแนกสวัสดิการชุมชนออกเป็น 9 ลักษณะดังนี้ 1) การเตรียมเครือข่ายและให้การดูแลช่วยเหลือซึ่งกันและกัน (Mutual Support) แนวราบตามวิถีการดำรงชีวิตของสามัญชน ซึ่งจะเป็นผลดีตรงที่จะสามารถรับรู้ได้ทันวิกฤตฉุกเฉินที่เกิดขึ้นในชุมชนได้ทันการณ์   
2) ตอบสนองต่อปัญหาของชุมชนได้ทันเวลา โดยไม่ต้องรอคำแนะนำหรือสั่งการอันใดจากรัฐบาลก่อน หรือต้องอาศัยภายนอกชุมชนเมื่อเกิดความต้องการจริงในชุมชนหมู่บ้าน 3) มีเอกลักษณ์เฉพาะของชุมชนเองโดยไม่จำเป็นต้องลอกเลียนแบบจากชุมชนใดในการตอบสนองต่อการแก้ไขปัญหาของชุมชน ในลักษณะของระบบการผลิตร่วม (Mass Production System) ของคนในชุมชน 4) เกิดจากการตรวจสอบเพื่อรับรู้ปัญหา และร่วมกันแก้ไขวิกฤตของสมาชิกชุมชนทุกคนด้วยกระบวนการของนวัตกรรมที่ชุมชนสร้างขึ้น ซึ่งในสังคมอเมริกันยอม รับว่านวัตกรรมใหม่เกิดจากชุมชน 5) สั่งสมประสบการณ์และเปิดโอกาสในการรับใช้สังคมโดยรวมจากการกำหนดบทบาทของชุมชนเอง ซึ่งแก่นแท้ (Core) อยู่ที่ความเข้มแข็งในตัวของชุมชน 6) เกิดวิถีการดำเนินชีวิตของสมาชิกชุมชนชนบท ความเป็นพลเมืองหรือประชาสังคม (Civil Society) ที่ได้ลงประชามติร่วมกัน ซึ่งถือว่าเป็นการเข้ามามีส่วนร่วม ตั้งแต่พื้นฐานของสังคมทำให้เกิดการสร้างสรรค์สิ่งที่ดีงามหรือการแก้ไขปัญหาร่วมของชุมชน (Collective Problem Solving) 7) สร้างผู้นำที่มีประสบการณ์และความสามารถจากกระบวนการชุมชน8) สร้างเครือข่ายในรูปสหกรณ์ที่สนิทสนมกันขึ้นมาในระดับท้องถิ่น 9) เกิดการปรับตัว (Mobilization) ได้ทันกับสถานการณ์ทั้งภายในและภายนอกชุมชนที่กำลังเปลี่ยนแปลงไปตลอดเวลา

จากความหมายหลักการรูปแบบและลักษณะของสวัสดิการชุมชน สามารถสรุปได้ว่า สวัสดิการชุมชนคือการที่ประชาชนในชุมชนเกิดความรู้สึกไม่มั่นคงในการดำเนินชีวิตจึงชักชวนกันลุกขึ้นมาหาวิธีการสร้างความมั่นคงให้กับชีวิตตนเอง ด้วยการร่วมมือกันสร้างระบบสวัสดิการชุมชนรูปแบบต่าง ๆ เช่น กองทุนการเงิน วิสาหกิจชุมชน ทรัพยากร เป็นต้น ที่มีความเหมาะสมกับบริบทของชุมชนตนเอง อันเป็นทุนทางสังคมที่มีอยู่ในชุมชน สามารถกล่าวได้ว่า สวัสดิการชุมชนมีฐานเกิดมาจากทุนทางสังคมที่มีอยู่ในชุมชน และระบบสวัสดิการชุมชนโดยชุมชน มีความคล่องตัวในการช่วยเหลือสมาชิกในชุมชนได้ดี ตอบสนองความต้องการของชุมชนได้ดีแต่ยังไม่เพียงพอเพราะดำเนินการด้วยชุมชนเองต้องค่อยเป็นค่อยไป มีความยืดหยุ่นและสามารถแก้ปัญหาได้ทันกับสถานการณ์ เพราะไม่ต้องรอความเห็นชอบจากภายนอกชุมชน ในการวิจัยครั้งนี้ ผู้วิจัยได้นำแนวคิดฐานเดิมที่กล่าวว่า สวัสดิการชุมชนมีฐานเกิดมาจากสิ่งที่มีอยู่ในชุมชนหรือทุนทางสังคม ซึ่งคือ คน สถาบันทางสังคม ภูมิปัญญาวัฒนธรรม และทรัพยากร เมื่อต้องการสร้างความเข้มแข็งให้แก่ระบบสวัสดิการชุมชน จึงควรแสวงหาแนวทางในการสร้างและฟื้นฟูทุนทางสังคมให้มีความเข้มแข็งย่อมส่งผลให้ระบบสวัสดิการชุมชนมีความเข้มแข็งเช่นกัน

**2.2 แนวคิดชุมชนเข้มแข็ง**

**2.2.1 ความหมายของชุมชน**

มีนักวิชาการหลายท่านได้ให้ความหมายของชุมชนที่หลากหลาย ไว้ดังนี้

จิตติ มงคลชัยอรัญญา (2540, น. 3) กล่าวถึงชุมชน โดยสรุปว่า ประกอบไปด้วยระบบความสัมพันธ์ของคน ความเชื่อ ศาสนา ประเพณีวัฒนธรรม ระบบ เศรษฐกิจ อาชีพ ระบบการเมือง ระบบการปกครอง โครงสร้างอำนาจ รวมถึงระบบนิเวศวิทยา สิ่งแวดล้อมและเทคโนโลยีด้านต่างๆ ซึ่งระบบเหล่านี้มีความสัมพันธ์ต่อกันและระหว่างกัน หรือเรียกอีกอย่างหนึ่งว่า มีความเชื่อมโยงกันชนิดที่ไม่สามารถแยกจากกันได้

ไพบูลย์ วัฒนศิริธรรม (2541, น. 161–162) ให้ความหมายว่า ชุมชน หมายถึง กลุ่มคนที่มีวิถีชีวิตเกี่ยวพันกัน และมีการติดต่อสื่อสารเกี่ยวข้องกันอย่างเป็นปกติต่อเนื่อง อันเนื่องมาจากการอยู่ในพื้นที่ร่วมกัน หรือการประกอบกิจการ ซึ่งมีวัตถุประสงค์ร่วมกัน หรือมีวัฒนธรรม ความเชื่อ หรือความสนใจร่วมกัน

สนธยา พลศรี (2542, น. 24) ได้กล่าวถึงชุมชนว่า เป็นกลุ่มทางสังคมที่อยู่อาศัยร่วมกันในอาณาบริเวณเดียวกัน มีความเกี่ยวข้องสัมพันธ์กัน มีการติดต่อสื่อสารและเรียนรู้ร่วมกัน มีความผูกพันเอื้ออาทรกัน ภายใต้บรรทัดฐานและวัฒนธรรมเดียวกัน ร่วมมือและพึ่งพาอาศัยกัน เพื่อบรรลุวัตถุประสงค์และเป้าหมายร่วมกัน

ประเวศ วะสี (2542, น. 13) ได้ให้ความหมายของชุมชนว่า คือการที่คนจำนวนหนึ่งมีวัตถุประสงค์ร่วมกัน มีความเอื้ออาทรต่อกัน มีความพยายามทำอะไรร่วมกัน มีการเรียนรู้ร่วมกันในการกระทำ ซึ่งรวมถึงการติดต่อสื่อสาร

ปาริชาติ วลัยเสถียร (2543, น. 39) ได้กล่าวถึง ชุมชนในรูปแบบใหม่ ไว้ว่าชุมชนในลักษณะนี้เกิดขึ้นพร้อมกับการพัฒนาเทคโนโลยีและปัญหาของสังคมสมัยใหม่ที่ทวีความซับซ้อนและรุนแรงขึ้น การพิจารณาปัญหาและแนวทางแก้ไขปัญหาไม่อาจจำกัดอยู่ในปริมณฑลของชุมชนที่มีอาณาเขตภูมิศาสตร์เล็ก ๆ ได้เพียงลำพัง เพราะบางปัญหาเกิดจากอิทธิพลภายนอก ซึ่งบางครั้งการแก้ไขต้องการการรวมกำลัง ความร่วมมือและทรัพยากรจากภายนอกชุมชน ชุมชนในรูปแบบใหม่อาจมีลักษณะเป็น “ชุมชนทางอากาศ” หรือ ผู้สนใจจะมีส่วนร่วมในรายการวิทยุชุมชนเครือข่ายบน Internet อาจกล่าวได้ว่า เป็นชุมชนที่ไม่จำเป็นต้องมีพื้นที่ทางกายภาพ ไม่จำเป็นว่าสมาชิกต้องพบปะหน้าตากันโดยตรง แต่เป็นชุมชนที่อาศัยเทคโนโลยีการสื่อสาร และเทคโนโลยีสารสนเทศ เป็นเครื่องสานความสัมพันธ์ และจิตสำนึกร่วมของสมาชิก ชุมชนในรูปแบบใหม่ อาจเรียกได้ว่าเป็น “ชุมชนเสมือนจริง” (Virtual Community) เป็นชุมชนที่กลุ่มคนอาจจะได้พบกันโดยตรงหรือไม่ก็ตาม แต่มีโอกาสสื่อสารกันด้วยถ้อยคำภาษา และความคิดผ่านเครือข่ายคอมพิวเตอร์ ชุมชนแบบนี้มีข้อดีกว่าชุมชนแบบอื่นตรงที่ว่า ไม่มีอคติเกี่ยวกับเพศ อายุ เชื้อชาติ สีผิว เผ่าพันธุ์ รูปร่างหน้าตา เสียงพูด อากัปกิริยาของสมาชิก ชุมชนเสมือนจริงเป็นเครื่องมือที่เชื่อมโยงผู้ที่มีความสนใจร่วมกันเข้าด้วยกัน ในชุมชนแบบเดิมเราจะรู้จักผู้คนต่อเมื่อได้พบปะหน้าค่าตา และต้องคบหาสมาคมกับผู้คนจำนวนไม่น้อยกว่าที่จะพบผู้ที่มีความสนใจในบางเรื่องเหมือนกับเรา แต่ในชุมชนประเภทนี้ เราสามารถเข้าถึงแหล่งที่เราสนใจได้อย่างทันที นอกจากนี้ยังมีข้อดี คือ ช่วยคัดสรรกลั่นกรองข้อมูลที่จำเป็นและทันสมัย โดยไม่ต้องเก็บรวบรวมไว้มากมายเช่นแต่ก่อน

จากความหมายข้างต้น สรุปได้ว่า ชุมชน หมายถึง กลุ่มคนที่มีปฏิสัมพันธ์กัน มีความสนิทสนมรู้จักกัน มาอยู่รวมกันเพื่อตอบสนองความต้องการพื้นฐานของมนุษย์ โดยมีเป้าหมายเพื่อการช่วยเหลือเกื้อกูลกัน อยู่ร่วมกันอย่างปลอดภัยและมีความสุข ซึ่งชุมชนในปัจจุบันอาจไม่มีขอบเขตเพราะความก้าวหน้าทางเทคโนโลยีทำให้เกิดชุมชนเสมือนจริง ซึ่งสมาชิกมีการติดต่อสื่อสารกันและมีความเข้มแข็งไม่ต่างจากชุมชนรูปแบบเดิม

**2.2.2 ความหมายของคำว่าชุมชนเข้มแข็ง**

ประเวศ วะสี (2541, น. 46) ให้ความหมายของชุมชนที่มีความเข้มแข็งว่า คือการที่สมาชิกในชุมชนมีความสามารถในการบริหารจัดการได้อย่างต่อเนื่อง และสามารถพัฒนาศักยภาพของคนในชุมชน เพื่อแก้ไขปัญหาความยากจนและปัญหาอื่น ๆ สามารถเผชิญกับภาวะวิกฤติต่าง ๆ ได้ ความเข้มแข็งของชุมชนเกิดจากการที่คนในชุมชนมีวัตถุประสงค์ร่วมกัน เข้ามาร่วมคิดร่วมทำมีความเอื้ออาทรต่อกัน มีการเรียนรู้ร่วมกันในการปฏิบัติ ความเป็นชุมชนจะทำให้มีศักยภาพในการแก้ไขปัญหาทุกชนิดทั้งทางเศรษฐกิจ จิตใจ สังคม สิ่งแวดล้อม วัฒนธรรม การเมืองและสุขภาพ

เสน่ห์ จามริก (2544, น. 31) ได้อธิบายถึงชุมชนเข้มแข็งว่า หมายถึง การที่ชุมชนชนบทที่ได้มีการพัฒนาเสริมสร้างสมรรถนะความเข้มแข็งของตนเองขึ้น ให้ทัดเทียมกับพลังท้าทายทางเศรษฐกิจ และสังคมวัฒนธรรม จากกระแสโลกาภิวัฒน์และกล่าวถึงองค์ ประกอบความเข้มแข็งของชุมชน ว่ามีองค์ประกอบ ดังนี้ 1) โครงสร้างพื้นฐานสาธารณะและช่องทางการสื่อสาร ประกอบขึ้นด้วยเครือข่ายองค์กรทางสังคมและพื้นที่สาธารณะทางกายภาพ ที่เปิดโอกาสให้พลเมืองหรือสมาชิกได้มีโอกาสได้พบปะสัมพันธ์หรือใช้เป็นช่องทางในการสื่อสารเพื่อแลกเปลี่ยนความคิดเห็นของชุมชนและประเด็นสาธารณะโดยใช้ “เวทีสาธารณะ” (Public Space) สำหรับการพูดคุยเรื่องสาระสร้างสรรค์ แบ่งเวทีออกเป็น 3 ระดับ คือ ประการแรก เป็นการพบปะแบบชั่วคราวหรือเป็นการพบปะกันในระดับปกติหรือเป็นระดับพื้นฐานที่สมาชิกในชุมชนมีโอกาสพบกันตามประเพณี งานบุญหรืองานเทศกาลต่าง ๆ ประการที่สอง ระดับสโมสรทางสังคมหรือองค์กร กระตุ้นเพื่อการเปลี่ยนแปลง เช่น การมีมูลนิธิหรือองค์กรต่าง ๆ เข้ามามีบทบาทขับเคลื่อน ประการที่สาม ระดับการเชื่อมโยงสมาชิกเครือข่ายโครงสร้างพื้นฐานสาธารณะเข้ามาร่วมมือกัน 2) ภาวะผู้นำของผู้นำชุมชน ชุมชนที่เข้มแข็งต้องมีผู้นำที่พร้อมจะแลก เปลี่ยนเพื่อสิ่งที่ดี มีวิสัยทัศน์ยาวไกล มองปัญหาของทั้งชุมชน พร้อมที่จะเรียนรู้จากบทเรียนของความล้มเหลวโดยไม่ย่อท้อ ไม่แยกตนออกจากชุมชน และเป็นผู้ที่มีความอดทน ประนีประนอมสูง 3) กระบวนการตัดสินใจและกระบวนการเรียนรู้ของสาธารณะ การวัดความเข้มแข็งของชุมชน ต้องพิจารณาจากกระบวนการตัดสินใจและกระบวนการเรียนรู้ หรือดูพฤติกรรมการตัดสินใจในเรื่องสาธารณะมีร่วมกันหรือไม่อย่างไร การตัดสินใจเรื่องสาธารณะไม่ควรเร่งรีบ แต่ควรจะดำเนินไปตามกระบวนการที่มีความร่วมคิดของสมาชิก 4) การก่อตัวของชุดความคิดในการกระทำของสาธารณะชน ในการพิจารณาปัญหาสาธารณะโดยสมาชิกต้องตระหนักในความรับผิดชอบร่วมกันหรือตระหนักว่าเป็นปัญหา และมองว่าปัญหาสามารถแก้ไขได้โดยสมาชิกหรือคนในท้องถิ่นอย่างไม่ย่อท้อและรอรับการช่วยเหลือ 5) ความสัมพันธ์ระหว่างความเป็นพลเมืองต่อสถาบันต่าง ๆ ชุมชนที่เข้มแข็งพลเมืองในชุมชนจะไม่ค่อยพึ่งพารัฐ แต่จะสัมพันธ์ระหว่างกันในทางระนาบเดียวกันหรือแนวราบ จึงทำให้เกิดความเข้าใจกัน 6) ความสำนึกของความเป็นชุมชนและขนบนิยมแห่งความร่วมมือ ชุมชนที่เข้มแข็ง พลเมืองมีความสำนึกในความเป็นชุมชนสูง มีจิตวิญญาณสาธารณะและมีขนบนิยมแห่งความร่วมมือ ไว้วางใจ แบ่งปันและเอื้ออาทร โดยเฉพาะการแก้ปัญหาร่วมกันจะเป็นตัว กระตุ้นให้เกิดสำนึกความเป็นชุมชนและส่งเสริมให้พลเมืองอยากทำงานร่วมกัน

อนุชาติ พวงสำลี และอรทัย อาจอ่ำ (254, น. 16–18) ได้กล่าวถึงองค์ประกอบที่ทำให้สังคมเข้มแข็งประกอบด้วยประเด็นต่าง ๆ ดังนี้ 1) การมีวิสัยทัศน์ร่วมกัน ความเป็นกลุ่ม องค์กรที่เป็นสำนึกต่อสาธารณะนั้น คนในองค์กรจะต้องมองเห็นอนาคตข้างหน้าร่วมกัน รู้และเข้าใจร่วมกันถึงทิศทางที่จะไปด้วยกันหรือทำกิจกรรมร่วมกัน 2) การมีส่วนร่วมอย่างกว้างขวาง การมีส่วนร่วมของทุกคนทุกฝ่ายเป็นเงื่อนไขที่ทำให้เกิดการรับรู้ ตัดสินใจและร่วมลงมือปฏิบัติ เพื่อผลักดันการเปลี่ยนแปลงที่จะเป็นร่วมกัน 3) มีความเป็นธรรมชาติที่มิใช่การแต่งตั้ง ความเป็นองค์กรของสังคมที่อยู่นอกเหนือจากการควบคุมของอำนาจรัฐ ประชาสังคมจึงเกิดขึ้นบนเงื่อนไขของสำนึกที่จะดำเนินกิจกรรมร่วมกันบนพื้นฐานของการเติบโตอย่างเป็นธรรมชาติ ย่อมจะเป็นเครื่องพิสูจน์ถึงระดับแห่งสำนึกของความเป็นพลเมือง (Civic Consciousness) ว่าจะสามารถแสดงศักยภาพร่วมกันแก้ไขปัญหาที่ซับซ้อนของชุมชนท้องถิ่นได้มากน้อยเพียงใด 4) มีความรัก ความเอื้ออาทร สมานฉันท์ การรวมกลุ่มของประชาสังคมบนพื้นฐานที่หลากหลายนั้นจำเป็นต้องสร้างขึ้นบนรากฐานแห่งความรัก ความเมตตา ความเอื้ออาทรและสามัคคี เงื่อนไขแห่งความรักสมานฉันท์จะเป็นส่วนหนึ่งที่เชื่อมโยงให้เกิดความร่วมมืออย่างมีพลัง 5) มีองค์ความรู้และความสามารถในการแสวงหาความรู้ การดำรงอยู่ในสังคมอย่างสร้างสรรค์และมีศักดิ์ศรีของมนุษย์ ต้องอาศัยสติปัญญาความรู้ในการแก้ปัญหา กำหนดทิศทางข้างหน้า ดังนั้นจึงต้องสร้างและสะสมองค์ความรู้ที่สามารถปรับใช้ และเรียนรู้เพิ่มเติมอยู่ตลอดเวลา   
6) มีการเรียนรู้จากการปฏิบัติหรือทำกิจกรรมร่วมกัน องค์ประกอบของการเรียนรู้ร่วมกันของคนในสังคมจะช่วยสร้างความเข้มแข็งให้เกิดขึ้นกับพลังชุมชน กระบวนการก่อให้เกิดการเรียนรู้ร่วมกัน จำเป็นต้องอาศัยเทคนิควิธีการที่หลากหลายและสอดคล้องกับบริบทของแต่ละพื้นที่แต่ละกลุ่มซึ่งจะต้องคิดร่วมกัน 7) มีการติดต่อสื่อสารอย่างต่อเนื่อง เป็นเครือข่ายความร่วมมือ การสื่อสารเพื่อแลกเปลี่ยนเรียนรู้ ระบบการสื่อสารของประชาคมเป็นไปในแนวราบไม่ใช่แนวดิ่ง นอก จากนี้ความร่วมมือกับสื่อสารมวลชนและการสร้างความเข้มแข็งให้กับสถาบันสื่อมวลชนทั้งในส่วนกลางและท้องถิ่นย่อมเป็นวิธีการสื่อสารของประชาคมที่สำคัญ

**2.2.3 ลักษณะของชุมชนเข้มแข็ง**

2.2.3.1 สมาชิกของชุมชนมีความเชื่อมั่นในศักยภาพของตนและชุมชน ที่จะแก้ไขปัญหาและพัฒนาชีวิตความเป็นอยู่ของตนเอง

2.2.3.2 สมาชิกของชุมชนพร้อมที่จะร่วมกันจัดการกับปัญหาของตนและชุมชน

2.2.3.3 มีกระบวนการของชุมชนที่มีการเคลื่อนไหวอย่างต่อเนื่อง จนเป็นวิถีของชุมชนภายใต้การสนับสนุนของผู้นำองค์กรชุมชน ในลักษณะเปิดโอกาสให้กับสมาชิกทั้งมวลเข้ามามีส่วนร่วม โปร่งใสและพร้อมที่จะให้ตรวจสอบ

2.2.3.4 สมาชิกทุกคนมีส่วนร่วมในการประเมินสถานการณ์ของชุมชน กำหนดวิสัยทัศน์ร่วม ร่วมคิด ตัดสินใจ ดำเนินงาน ติดตามและประเมินผลการแก้ปัญหาและการพัฒนาของชุมชนผ่านกระบวนการชุมชน

2.2.3.5 สมาชิกชุมชนเกิดการเรียนรู้ผ่านการเข้าร่วมในกระบวนการของชุมชน

2.2.3.6 มีแผนของชุมชนที่ประกอบด้วยการพัฒนาทุก ๆ ด้านของชุมชน ที่มุ่งการพึ่งตนเองเอื้อประโยชน์ต่อสมาชิกชุมชนทุก ๆ คน และมุ่งหวังการพัฒนาชุมชนที่ยั่งยืน

2.2.3.7 การพึ่งความช่วยเหลือจากภายนอก เป็นการพึ่งเพื่อให้ชุมชนสามารถพึ่งตนเองได้ในที่สุด ไม่ใช่การพึ่งพาตลอดไป

2.2.3.8 มีเครือข่ายความร่วมมือกับภาคีการพัฒนา อาจเป็นหมู่บ้านชุมชนอื่น ๆ ท้องถิ่น ภาคราชการ องค์กรเอกชน นักธุรกิจ นักวิชาการและอื่น ๆ ในลักษณะของการมีความสัมพันธ์ที่เท่าเทียมกัน

**2.2.4 ขั้นตอนของการพัฒนาชุมชนให้เข้มแข็ง**

กาญจนา แก้วเทพ (2547, น. 32) ได้แบ่งขั้นตอนของการพัฒนาองค์กรชุมชนเพื่อสร้างชุมชนเข้มแข็งเป็น 4 ขั้นตอน คือ 1) ขั้นสร้างกลุ่ม ซึ่งมี 2 ขั้นตอน คือ (1 ขั้นวิเคราะห์ชุมชน ต้องให้ชาวบ้านร่วมคิด ร่วมวิเคราะห์สภาพการณ์ของชุมชนตั้งแต่ขั้นนี้ (2 ขั้นแสวงหาทางออก เริ่มที่จะหาแนวทางการดำเนินกิจกรรม 2) ขั้นลงมือปฏิบัติการ 3) ขั้นขยายตัว ได้แก่ การขยายกิจกรรม และการขยายพื้นที่ 4) ขั้นพลัง คือ สามัคคี เป็นการระดมความร่วมมือจากกลุ่มบุคคลภายนอกหลังจากกลุ่มมีความเข้มแข็ง

ตัวชี้วัดความเข้มแข็งของชุมชน 1) พลังกลุ่ม จากการรวมกลุ่ม เพื่อผลประโยชน์สู่ความเอื้ออาทรและห่วงใยซึ่งกันและกันเป็นการรวมกลุ่มด้วยการรวมใจ 2) พลังความคิด จากความคิดที่เป็นปัจเจก สู่การหลอมรวมเสริมแต่งซึ่งกันและกันจนถึงขั้นรู้แจ้งแทงตลอด หาทางออกจากวิกฤตชุมชนได้อย่างรอบด้าน 3) พลังการจัดการ จากการแบ่งงานกันทำตามหน้าที่ ตามความถนัด ต่างคนต่างทำสู่ศักยภาพในการทดแทนซึ่งกันและกันได้อย่างรู้มือรู้ใจกัน 4) พลังภูมิปัญญา จากการต่อความรู้สู่การต่อความคิด และประสบการณ์สร้างสรรค์เป็นองค์ความรู้ใหม่ที่สามารถเชื่อมโยงต่อกับองค์ความรู้ อื่น ๆ ได้อย่างหลากหลาย 5) พลังปิติ จากความสุขที่ได้จากการเป็นทั้งผู้ให้และผู้รับ ในเวลาเดียวกัน

ธีระพงษ์ แก้วหาวงษ์ (2543, น. 28) ได้กล่าวถึงการเสริมสร้างชุมชนให้มีความเข้มแข็งนั้น ต้องอาศัยกระบวนการในการดำเนินงานโดยกระบวนการเสริมสร้างชุมชนให้เข้มแข็ง มีขั้นตอนพัฒนาชุมชนให้เข้มแข็งดังนี้ ขั้นตอนที่ 1 การเตรียมคนหรือการพัฒนาทรัพยากรบุคคล ทรัพยากรบุคคลในชุมชนเป็นหัวใจสำคัญของการพัฒนา องค์กรชุมชนจะเข้มแข็งไม่ได้หากผู้นำในชุมชนและประชาชนขาดจิตสำนึก ขาดความรู้ความเข้าใจในการกำหนดประเด็นปัญหา การพัฒนาทางเลือก เพื่อดำเนินกิจกรรมการบริหารจัดการ การจัดกระบวนการถ่ายทอดความรู้และขาดการพัฒนาวิสัยทัศน์ การพัฒนาทรัพยากรบุคคลหรือการเตรียมคนจึงเป็นปัจจัยหลักสำคัญในความสำเร็จของการพัฒนาในระดับชุมชน ซึ่งจากการดำเนินงานที่ผ่านมาพบว่าหากดำเนินการได้อย่างมีประสิทธิภาพจะทำให้โครงการที่ดำเนินการในชุมชนประสบความสำเร็จสูง ขั้นตอนที่ 2 การกำหนดประเด็นปัญหาของชุมชนและการพัฒนาทางเลือกเพื่อดำเนินกิจกรรม การกำหนดและวางกรอบประเด็นปัญหาโดยชุมชน เป็นกิจกรรมที่ต่อเนื่องเชื่อมโยงไปกับการพัฒนาทางเลือกในการดำเนินกิจกรรมเพื่อแก้ไขปัญหา ทั้งนี้เพราะการพัฒนาทางเลือกร่วมกัน ย่อมนำไปสู่การดำเนินกิจกรรมร่วมกัน แต่การที่จะทำให้ทั้งสองกิจกรรมเป็นไปได้โดยปราศจากความขัดแย้งนั้นเป็นเรื่องที่เป็นไปได้ยาก ดังนั้นจึงต้องมีการดำเนินการโดยผ่านกระบวนการที่สำคัญคือ 1) กระบวนการศึกษาและวิเคราะห์ชุมชน ขั้นตอนสำคัญในกระบวนการนี้ 1.1) จะทำอย่างไรให้ครอบครัว ผู้นำชุมชน กลุ่มต่าง ๆ มีส่วนร่วมในการนำเสนอปัญหาของตนเอง และพิจารณาปัญหาของผู้อื่นร่วมกันทั้งชุมชน 1.2) ศึกษาทรัพยากรที่มีอยู่ในชุมชนให้รู้ความหลากหลายในด้านต่าง ๆ เช่น ความหลากหลายของทรัพยากรบุคคล ศึกษาลักษณะการทำงานของผู้นำทั้งองค์กร รวมทั้งโครงสร้างความสัมพันธ์ทางสังคมของหมู่บ้าน ชุมชน ศึกษาให้รู้ว่าพื้นที่มีอะไรเด่น มีอะไรดี มีอะไรเก่ง และอะไรที่เป็นความสามารถในการพึ่งตนเองได้ ศึกษาภูมิหลัง ภูมิรู้ ภูมิธรรม วัฒนธรรม ประเพณี ค่านิยม ความเชื่อของแต่ละท้องถิ่น ศึกษาสภาพทางภูมิศาสตร์และการตั้งถิ่นฐาน ศึกษาวิถีชีวิต และโครงสร้างพื้นฐาน และการติดต่อสื่อสาร ศึกษาทุนที่เป็นทั้งเงิน วัสดุ อุปกรณ์ สถานที่ อาชีพ และทรัพยากรธรรมชาติ ศึกษาปัจจัยที่เอื้ออำนวยหรือสนับสนุนให้เกิดการพัฒนา 2) การพัฒนาทางเลือกเพื่อดำเนินกิจกรรม 2.1) พื้นฐานที่สำคัญสุดคือ การพบปะของผู้คนเป็นครั้งคราว ซึ่งอาจพบปะในที่เสวนาของชุมชน เพื่อนบ้าน หรือในที่ประชุมสภาองค์กรปกครองส่วนท้องถิ่น ซึ่งอาจเป็นการพูดคุยอย่างไม่เป็นทางการ หรือมีเหตุการณ์ส่งเสริมให้เกิดการพูดคุย 2.2) การรวมกลุ่มสนใจหรือเน้นงานด้านใดด้านหนึ่ง เช่น งานด้านการพัฒนาสุขภาพ เป็นต้น 2.3) โครงสร้างพื้นฐานระดับสูงสุด คือ การมี “องค์กรร่วม” หรือการจัดให้มี “คณะทำงาน” ที่สามารถเชื่อมสมาชิกหรือประชาชนเข้าหากันได้ โครงสร้างพื้นฐานเหล่านี้จะเป็นช่องทางการสื่อสารสำหรับคนในชุมชน ในเรื่องเกี่ยวกับคุณภาพชีวิตและการพัฒนาชุมชน เป็นการกระตุ้นและเปิดโอกาสให้ประชาชนได้พูดคุยถึงปัญหา ความเป็นอยู่ ขั้นตอนที่ 3 การดำเนินกิจกรรมของชุมชน “กิจกรรมสาธารณะของชุมชน” เป็นกิจกรรมที่เกิดขึ้นหลายกรณี เช่น กรณีปัญหา กรณีความสนใจ เป็นต้น ซึ่งมีลักษณะพิเศษ คือเกิดจากความสนใจและการมีเป้าหมายร่วมกันของชุมชน ทำให้มีการรวมพลัง มีการสนทนาอย่างพินิจพิเคราะห์ ริเริ่มกิจกรรมอย่างสร้างสรรค์หลากหลาย มีการจัดการร่วมกันภายใต้ความสัมพันธ์ในแนวราบ เรียนรู้และสรุปบทเรียนร่วมกัน ลักษณะความร่วมมือในการดำเนินกิจกรรมสาธารณะของชุมชน จึงเป็นลักษณะของเครือข่ายความร่วมมือ (Net-Working) จากหลายฝ่ายที่เกี่ยวข้องเป็นพหุภาคี

สำนักงานคณะกรรมการพัฒนาการเศรษฐกิจและสังคมแห่งชาติ (2559, น. 16) ในแผนพัฒนาเศรษฐกิจและสังคมแห่งชาติฉบับที่ 11 กล่าวถึงลักษณะของชุมชนเข้มแข็งว่า การสร้างชุมชนเข้มแข็งให้เป็นพลังร่วมทางสังคมในการสนับสนุนการพัฒนาและพร้อมรับผลประโยชน์จากการพัฒนา โดยส่งเสริมการประกอบอาชีพของผู้ประกอบการระดับชุมชน การสนับสนุนศูนย์ฝึกอาชีพชุมชนเพื่อยกระดับทักษะของคนในชุมชน ส่งเสริมให้ชุมชนจัดสวัสดิการและบริการในชุมชน

สรุปได้ว่า ความเข้มแข็งของชุมชน เกิดจากการมีผู้นำที่มีวิสัยทัศน์ เสียสละ คนในชุมชนร่วมคิด ร่วมวางแผน ร่วมเรียนรู้ มีกระบวนการสร้างวิสัยทัศน์ร่วม พัฒนาศักยภาพและปรับเปลี่ยนตนเอง ในการที่จะจัดการความสัมพันธ์แบบใหม่ขึ้นมา ให้ทัดเทียมกับพลังท้าทายทางเศรษฐกิจและสังคม วัฒนธรรม เพื่อให้สามารถพึ่งตนเองได้ และพึ่งกันเองได้อย่างยั่งยืนและมีศักดิ์ศรีในสังคมปัจจุบัน ในการวิจัยครั้งนี้ ผู้ศึกษาได้ศึกษาองค์ประกอบแนวทางในการสร้างชุมชนให้เข้มแข็ง เพื่อเป็นกรอบในการออกแบบกระบวนการสร้างความเข้มแข็งแก่กองบุญสัจจะสวัสดิการฯ

**2.3 แนวคิดทุนทางสังคม**

**2.3.1 ความเป็นมาของทุนทางสังคม/กลไกการเกิดของทุนทางสังคม**

ทุนทางสังคม (Social Capital) เป็นแนวคิดที่ได้รับความนิยมทั้งในระดับองค์การและสังคม ทุนทางสังคมเกี่ยวข้องกับคน สถาบันทางสังคม ภูมิปัญญา วัฒนธรรม ความไว้วางใจกัน ความเอื้ออาทรช่วยเหลือกัน การมีทุนทางสังคมทำให้สามารถสร้างการมีส่วนร่วมในการดำเนินกิจกรรมต่าง ๆ เพื่อให้การปฏิบัติบรรลุวัตถุประสงค์และเกิดประสิทธิภาพยิ่งขึ้น (Baron and Schuller, 2000, P. 12) ทุนทางสังคมได้ปรากฏขึ้นครั้งแรกในการอภิปรายของ Hanifan (อ้างถึงใน วรวุฒิ โรมรัตนพันธ์, 2548, น. 16) ในหนังสือ Rural School Community Centres ซึ่งได้อธิบายถึงสิ่งต่าง ๆ ที่สามารถพบเห็นได้ในชีวิตประจำวันของคน อาทิ สิ่งที่เกี่ยวข้องกับการสร้างภาพลักษณ์ที่ดี (Good Will) การสร้างมิตรภาพ (Fellowship) ความเห็นอกเห็นใจ (Sympathy) และการติดต่อสัมพันธ์กันทางสังคมระหว่างบุคคล หรือครอบครัว ที่ทำให้เกิดหน่วยทางสังคมขึ้นมา ส่วนคนที่นำทุนทางสังคมมาพูดเป็นคนแรกในทางวิชาการ ไม่ใช่นักเศรษฐศาสตร์ แต่เป็นนักรัฐศาสตร์ เป็นอาจารย์สอนที่มหาวิทยาลัยฮาร์วาร์ด ชื่อโรเบริ์ตพุทนั่ม ที่ได้ทำการวิจัยเกี่ยวกับชุมชนในอิตาลี เพื่อศึกษาว่าเพราะเหตุใดอิตาลีจึงมีความแตกต่างกันมาก ระหว่างทางเหนือกับทางใต้ โดยเฉพาะภาคใต้ที่เต็มไปด้วยมาเฟีย แต่ทางภาคเหนือกลับเต็มไปด้วยความเป็นประชาธิปไตย หลังจากทำการศึกษาแล้วก็พบว่า ความแตกต่างที่สำคัญ เนื่องจากภาคเหนือ มีชุมชนที่เข้มแข็ง มีความไว้เนื้อเชื่อใจกัน (Trust) แต่ในขณะที่ทางภาคใต้ สังคมไร้ระเบียบ ฉะนั้นทุนทางสังคมในความหมายของพุทนั่ม คือ “ความไว้เนื้อเชื่อใจกัน” ในต่างประเทศ เมื่อพูดถึงทุนทางสังคมจะเน้นไปที่เรื่อง ความไว้วางใจ แต่ประเทศไทยนั้นจะเน้นที่ความเมตตากรุณา ความเอื้อเฟื้อเผื่อแผ่ (บัวพันธ์ พรหมพักพิง, สุวิทย์ ธีรศาศวัต, และบรรณาธิการ, 2546, น. 1-2)

วรวุฒิ โรมรัตนพันธ์ (2546, น. 32) กล่าวว่า หากมองในภาพวิถีชีวิตของสังคมไทย ทุนทางสังคมได้เกิดขึ้นในสังคมไทยเป็นเวลานานแล้ว แต่เนื่องจากที่ผ่านมา ทุนทางสังคม ได้ถูกเสนอในรูปแบบที่แตกต่างกันออกไป สำหรับคำว่าทุนทางสังคมที่ปรากฏในสังคมไทยในระยะแรก ๆ นั้นยังไม่มีความชัดเจนมากพอ แต่ก็มีนักวิชาการที่ได้ศึกษาโครงสร้างของสังคมไทยในแง่มุมต่าง ๆ และได้สะท้อนให้เห็นถึงลักษณะความสัมพันธ์บางประการของประชาชนในชุมชนของสังคมไทย โดยในระยะแรกได้เริ่มจากท่านอาจารย์ปรีดี พนมยงค์ ผู้ที่ได้กล่าวถึงและให้ความสำคัญเป็นอย่างมากในเรื่องความสัมพันธ์ของประชาชนในชุมชน โดยท่านได้อธิบายไว้ในกฎหมายปกครอง เกี่ยวกับสหกรณ์ที่จัดตั้งขึ้นเป็นชุมชนขนาดย่อม ซึ่งมีรากฐานอยู่บนความช่วยเหลือเกื้อกูลซึ่งกันและกันของสมาชิกในชุมชน โดยต้องมีการปรองดองกันมาก ที่เรียกว่า สามัคคีธรรม นอกจากนั้น ปรีดี พนมยงค์ ยังได้เขียนหนังสือชื่อ ความเป็นอนิจจังของสังคม ซึ่งมีเนื้อหาเกี่ยวกับประเพณีของชาวนาในเรื่องของการช่วยเหลือเกื้อกูลกัน และร่วมมือร่วมใจกันในการทำนา เช่น การลงแขก ไถนา ดำนา เกี่ยวข้าว เป็นต้น

สำนักงานกองทุนเพื่อสังคม (2542, น. 23) ได้กล่าวว่า แนวคิดของทุนทางสังคมเริ่มเป็นที่แพร่หลายในสังคมไทยมากขึ้น เมื่อเกิดปัญหาวิกฤตเศรษฐกิจ เมื่อปี พ.ศ. 2540 ทำให้สังคมไทยได้ย้อนมองการพัฒนาก่อนหน้านั้นว่า ปัญหาวิกฤตที่เกิดขึ้นมีสาเหตุมาจากอะไร และแนวทางของการพัฒนาที่ยั่งยืนคืออะไร “ทุนทางสังคม” เป็นอีกคำตอบของชุมชนที่สามารถแก้ปัญหาต่าง ๆ ได้ หลังจากประเทศไทยประสบปัญหากับวิกฤตทางเศรษฐกิจและมีโครงการการลงทุนเพื่อสังคม (Social Investment Project) ทุนทางสังคมเกิดขึ้นมาพร้อมกับความชัดเจนและการให้ความสำคัญกับสิ่งที่มีอยู่เดิมของชุมชน การพัฒนาตามแนวทางของกองทุนเพื่อสังคม ประกอบขึ้นด้วย 2 แนวทางคือ แนวทางแรก จัดสรรงบประมาณให้กับโครงการที่มีประสิทธิภาพของภาครัฐตามแผนงานโครงการที่มีอยู่แล้ว ซึ่งสามารถบรรเทาและแก้ไขปัญหาทางเศรษฐกิจและสังคมได้ด้วยความรวดเร็ว แนวทางที่สองกระทรวงการคลังได้มอบให้ธนาคารออมสินเป็นผู้บริหารจัดการกองทุน 2 กองทุน คือ กองทุนเพื่อการลงทุนทางสังคม (Social Investment Fund-SIF) และกองทุนพัฒนาเมืองในภูมิภาค (Regional Urban Development Fund-RUDF) เพื่อฟื้นฟูวิกฤตสังคม กองทุนเพื่อการลงทุนทางสังคม (SIF) นี้เองทำให้สังคมไทยได้หันกลับมามองคุณค่าที่มีอยู่ ซึ่งเป็นทุนเดิม เป็นสิ่งที่มีอยู่ในตัวบุคคล ให้แสดงคุณค่าของสิ่งที่มีออกมา

**2.3.2 ความหมายทุนทางสังคม**

ทุนทางสังคมเป็นสิ่งหนึ่งที่หลายฝ่ายพยายามอธิบายและให้ความหมายที่หลากหลาย ทุนทางสังคมเป็นนามธรรม เป็นสิ่งที่มีอยู่ในชุมชน การให้ความหมายจึงมีความแตกต่างตามนัยและบริบทที่แตกต่างของผู้ให้ความหมายและประสบการณ์ในการทำงาน เช่น

Putnam (1993, p. 83) กล่าวถึงความหมายของทุนทางสังคมว่า หมายถึง ค่านิยมวัฒนธรรมของประชาชนและความไว้วางใจระหว่างกัน ซึ่งเป็นส่วนที่เอื้อประโยชน์ต่อทางเศรษฐกิจ โดยเฉพาะในประเด็นของความสัมพันธ์กันทางสังคมที่อยู่บนพื้นฐานของความไว้วางใจกัน ที่ส่งผลให้เกิดความสะดวกต่อการดำเนินการทางเศรษฐกิจ และได้กล่าวถึงความไว้วางใจ เป็นสิ่งที่จะช่วยเชื่อมโยงระหว่างส่วนย่อย ๆ ของชุมชนเข้าด้วยกัน รวมทั้งการเชื่อมต่อรอยแยกของสังคมเข้าด้วยกัน ในลักษณะดังกล่าว ทุนทางสังคม จึงเป็นเสมือนสะพานเชื่อมที่ทำให้เกิดความร่วมมือเพิ่มขึ้นระหว่างกลุ่มผลประโยชน์ที่หลากหลายในชุมชน

ประเวศ วะสี (2541, น. 26) ให้ความหมายของทุนทางสังคมว่า หมายถึง ความเป็นกลุ่มก้อนทางสังคม การมีการศึกษาดี การมีวัฒนธรรม การมีความซื่อสัตย์สุจริต การมีความรับผิดชอบต่อส่วนรวม การมีประสิทธิภาพในการทำงาน การมีการเมืองและระบบราชการที่ดี

อานันท์ กาญจนพันธ์ (2544, น. 20) ให้ความหมายของทุนทางสังคมว่า หมายถึง วิธีคิด ระบบความรู้ในการจัดการ วีถีความเป็นชุมชน เช่น การจัดการทรัพยากร การจัดระบบความสัมพันธ์ในการอยู่ร่วมกันในสังคมชุมชน ไม่ว่าจะเป็นความสัมพันธ์ระหว่างมนุษย์กับมนุษย์ มนุษย์กับธรรมชาติ หรือมนุษย์กับสิ่งเหนือธรรมชาติ ซึ่งเป็นเรื่องที่ต้องอาศัยวิธีคิดเชิงซ้อน และเกี่ยวข้องกับระบบความรู้ภูมิปัญญา อีกทั้งยังอาศัยกฎเกณฑ์มากำกับการใช้ความรู้นั้น ซึ่งอาจเป็นในรูปของจารีต ประเพณี กฎหมาย หรือกฎเกณฑ์ทางสังคม

อเนก เหล่าธรรมทัศน์ (2541, น. 11) ให้ความหมายของทุนทางสังคมว่า หมายถึง ความเข้มแข็งของชุมชน อันประกอบด้วย การรวมกลุ่มเป็นองค์กรหรือการจัดตั้งเป็นเครือข่ายต่าง ๆ เช่น กลุ่มออมทรัพย์ กลุ่มเกษตรผสมผสาน เครือข่ายโรงสีชุมชน เป็นต้น ซึ่งสิ่งเหล่านี้เป็นกลไกที่ทำให้ชุมชนมีความสามารถจัดการกับปัญหาต่าง ๆ ตลอดทั้งพึ่งพาตนเองในระยะยาวได้

เอนก นาคะบุตร (2542, น. 3) ผู้อำนวยการสำนักงานกองทุนเพื่อสังคม ได้กล่าวถึงทุนทางสังคมว่า คือพลังสำคัญที่จะขับเคลื่อนให้ชุมชนต่าง ๆ มีความสามารถในการเพิ่มทุนทางสังคมให้กับชุมชนตัวเองมากขึ้น มีความเท่าทันต่อปัญหาและมีความสามารถในการจัดการปัญหาได้มากขึ้น และท้ายที่สุดสามารถพึ่งพาตนเองได้จริงในระยะยาว

สำนักงานคณะกรรมการพัฒนาเศรษฐกิจและสังคมแห่งชาติ (2548, น. 62) กล่าวว่า ทุนทางสังคมเกิดจากการรวมตัว ร่วมคิด ร่วมทำ บนฐานความไว้เนื้อเชื่อใจ สายใยความผูกพันและวัฒนธรรมที่ดีงามของสังคมไทย ผ่านระบบความสัมพันธ์ในองค์ประกอบหลัก ได้แก่ คน สถาบัน วัฒนธรรม และองค์ความรู้ ซึ่งจะเกิดเป็นพลังในชุมชนและสังคม การสร้างทุนทางสังคมในชุมชนนั้นต้องมีการสะสมทุนไว้ก่อน

สำนักงานพัฒนาสังคมและความมั่นคงของมนุษย์ จังหวัดสุโขทัย (2550, น. 96–97) ให้ความหมายของทุนทางสังคมว่า หมายถึง ลักษณะทางสังคมอันเป็นผลรวมของสิ่งดีงามต่างๆ ที่มีอยู่ในสังคมทั้งในส่วนที่ได้จากการสั่งสมและการต่อยอด การรวมตัวของคนที่มีคุณภาพ ที่ปัจเจกชนและองค์การทางสังคมมีเครือข่าย มีความไว้วางใจ และมีบรรทัดฐานในการปฏิบัติ เพื่อการส่งเสริมเกื้อหนุน และร่วมมือในการดำเนินงานซึ่งกันและกัน

วรวุฒิ โรมรัตนพันธ์ (2551, น. 317) ได้สรุปความหมายของทุนทางสังคมไว้ว่า หมายถึง ค่านิยมที่ไม่เป็นทางการที่มีความสอดคล้องกับศีลธรรมอันดีงามและทำให้เกิดความชัดเจนว่า ถ้าความสัมพันธ์ดังกล่าวไม่สอดคล้องกับศีลธรรมความดีงามก็ไม่น่าจะถือว่าเป็นทุนทางสังคม เพราะทุนทางสังคมเน้นความสัมพันธ์ใกล้ชิดและค่านิยมความเชื่อที่มีส่วนทำให้บุคคลเกิดความเอื้ออาทร ช่วยเหลือเกื้อกูลกัน ไว้วางใจกัน หรือต่างตอบแทนกัน ในบรรทัดฐานและจารีตประเพณีที่ดีงาม

สุวรรณี คำมั่น และคณะ (2551, น. 13) ได้กล่าวถึงความหมายทุนทางสังคมว่า หมายถึง พลังที่มีอยู่ในสังคมซึ่งเกิดจากการรวมตัวของกลุ่มคน เพื่อที่จะอยู่และทำงานร่วมกันบนพื้นฐานของความไว้เนื้อเชื่อใจ สายใยความผูกพันและวัฒนธรรมที่ดีงามของสังคมไทย โดยประกอบด้วยทุนที่สำคัญ 3 ทุนได้แก่ 1) ทุนมนุษย์ คือ คนทั่วไปและผู้นำทางสังคม เช่น ปราชญ์ชาวบ้าน อาสาสมัครฯลฯ มีความไว้เนื้อเชื่อใจ มีน้ำใจและเอื้ออาทรต่อเพื่อนมนุษย์ มีความเชื่อในระบบคุณค่าและหลักศีลธรรมที่ดี เช่น มีคุณธรรม วินัย ความซื่อสัตย์ จิตสำนึกสาธารณะ ฯลฯ ที่จะทำประโยชน์ต่อสังคม 2) ทุนที่เป็นสถาบัน ประกอบด้วยสถาบันหลักของชาติ ได้แก่ สถาบันครอบครัว สถาบันศาสนา สถาบันพระมหากษัตริย์ สถาบันที่สำคัญในสังคม เช่น สถาบันการศึกษา สถาบันการเมือง ฯลฯ องค์กรที่จัดตั้งขึ้นมา เช่น องค์กรพัฒนาเอกชน องค์กรชุมชน 3) ทุนทางภูมิปัญญาและวัฒนธรรม ได้แก่ ภูมิปัญญาท้องถิ่น ศิลปะ วัฒนธรรมผสมผสานกันบนพื้นฐานของการไว้เนื้อเชื่อใจและระบบความสัมพันธ์ จึงก่อให้เกิดทุนทางสังคมที่เกิดจากการสั่งสม ปรับเปลี่ยน การพัฒนา และการสร้างสรรค์กิจกรรมขึ้นใหม่ตลอด

จากความหมายของทุนทางสังคมที่กล่าวมา สามารถสรุปความหมายของทุนทางสังคมได้ว่า หมายถึง ความสัมพันธ์ที่ดีของคนในชุมชน วิถีชุมชน แบบแผนการปฏิบัติ คุณค่า ความเชื่อ ภูมิปัญญาโดยประกอบด้วยทุนที่สำคัญ 3 ทุนได้แก่ ทุนมนุษย์ ทุนสถาบันทางสังคมและทุนภูมิปัญญาและวัฒนธรรม ซึ่งสังคมหรือชุมชนนำมาสร้างความมั่นคงของชีวิตร่วมกัน ซึ่งทุนทางสังคมเป็นปัจจัยเกื้อหนุนที่ส่งเสริมให้ชุมชนท้องถิ่น ได้มีการพัฒนาเกิดการเรียนรู้ เป็นสังคมชุมชนที่มีความเข้มแข็ง ในการวิจัยครั้งนี้ได้จำแนกทุนทางสังคมเป็น 3 ทุนคือ ทุนมนุษย์ ทุนสถาบันทางสังคม และทุนภูมิปัญญาวัฒนธรรม ซึ่งมีความเป็นรูปธรรมจับต้องได้และเอื้อต่อการสื่อสารทำความเข้าใจอันจะนำไปสู่กระบวนการสร้างและฟื้นฟูทุนทางสังคมได้อย่างมีประสิทธิภาพ

**2.3.3**  **รูปแบบทุนทางสังคมของสังคมไทย**

เอนก นาคะบุตร (2545, น. 16-19) กล่าวว่า หลังวิกฤตเศรษฐกิจในช่วงปี 2541 ทุนทางสังคมไม่ได้ขาดหายไป แต่ผู้คนส่วนใหญ่อาจมองไม่เห็นและไม่เข้าใจในสิ่งที่เรียกว่า “ทุนทางสังคม” ดังนั้นจึงได้อธิบายรูปแบบของทุนทางสังคมไว้ 5 รูปแบบซึ่งเป็นความหมายรวมของทุนทางสังคมมีดังนี้

ทุนทางสังคมในรูปแบบแรก คือ จิตวิญญาณ ระบบคุณค่า สำนึกท้องถิ่น ความภาคภูมิใจที่มีต่อถิ่นฐานบ้านเกิด รวมเรียกว่า Spirit Capital สิ่งนี้ในสังคมไทยมีมาตลอดในความรู้สึกของคนที่รักบ้านรักเมือง และพร้อมที่จะลุกขึ้นมา เสียสละ ช่วยเหลือกัน ทำบ้านเมืองที่เขารัก เขาผูกพัน เป็นทั้งที่เกิด เป็นทั้งถิ่นฐานที่อยู่ของบรรพบุรุษ และเป็นทั้งความหวังของลูกหลานที่จะดูแลสืบต่อ Spirit เหล่านี้เป็นสิ่งที่สังคมไทยมีปรากฏอยู่อย่างชัดเจน ทั้งที่เป็นเรื่องคุณค่า พิธีกรรม ความภาคภูมิใจที่อยู่ในจิตใจของผู้คนในแต่ละเมือง

ทุนรูปแบบที่สอง คือ ทุนทางภูมิปัญญา กล่าวคือในช่วงวิกฤตเศรษฐกิจ แม้ว่าประเทศจะสูญเสียเงินทองและมีหนี้สินเพิ่มขึ้น ประชาชนตกงาน แต่เราก็พบว่า สิ่งที่มีอยู่ในท้องถิ่น ที่สามารถนำเอากลับมาใช้ใหม่ได้คือภูมิปัญญาท้องถิ่น ซึ่งได้ปรับตัวเป็นมรดกตกทอดมากับแผ่นดิน โดยหันกลับมาหา “ระบบเศรษฐกิจแบบพอเพียง” ทั้งในด้านการใช้ชีวิต การประกอบอาชีพ การจัดการทรัพยากร การจัดการความสัมพันธ์ระหว่างคนกับคน คนกับธรรมชาติ ชุมชนกับชุมชนอื่นข้างเคียง

ทุนในรูปแบบที่สาม คือ ทรัพยากรมนุษย์/ทรัพยากรบุคคล เป็นทุนที่มีอยู่ในตัวมนุษย์ ความรักเพื่อน ความรักศักดิ์ศรีของคนไทย ซึ่งพบว่าผู้นำทั้งในชนบทและในเมือง ทั้งที่เป็นผู้นำทางจิตวิญญาณ ผู้นำอาวุโส ผู้นำทางการเกษตร ผู้นำสตรี เยาวชน เหล่านี้เป็นสินทรัพย์ที่ไม่มีวันหมด ซึ่งเป็นบุคคลที่มีความสามารถในระดับหนึ่งและมีความพร้อมที่จะปรับตัวเข้าสู่ความร่วมมือระหว่างองค์กรกับองค์กร เครือข่ายกับเครือข่าย

ทุนในรูปแบบที่สี่ ที่ท้องถิ่นไทยและภาคประชาสังคม นำกลับมาใช้อย่างเต็มที่ และสามารถพยุงตัวอยู่ได้ในสถานการณ์ที่ปั่นป่วน ก็คือ “ทุนทางทรัพยากรธรรมชาติ” แม้จะมีความเสื่อมโทรมและวิกฤตในตัวทรัพยากรธรรมชาติอยู่ไม่น้อย อย่างไรก็ดีขณะนี้ทรัพยากรจำนวนหนึ่ง ได้ถูกนำมาเป็นปัจจัยสำคัญในการฟื้นฟูอนุรักษ์ และยังใช้ประโยชน์ทุนทางทรัพยากร ธรรมชาติให้เป็นทุนทางสังคมในการสร้างฐานอาชีพ ฐานเศรษฐกิจ ฐานการมีชีวิตอยู่รอดของชุมชน

ทุนในรูปแบบที่ห้า ในทุกสังคมชนบทจะมีการจัดการกองทุนสาธารณะของชุมชน ที่เรียกว่า Social Fund อยู่ตลอดมา ไม่ว่าจะเป็นกองทุนฌาปนกิจ ธนาคารข้าว กลุ่มออมทรัพย์ ธนาคารควาย เป็นต้น การจัดการทุนทางเศรษฐกิจที่เป็นทั้งปัจจัยการผลิต และปัจจัยการดำรงชีวิตนี้มีอยู่ในทุกชุมชน ในทุกศาสนา

ส่วนสถาบันชุมชนท้องถิ่นพัฒนา (2542, น. 24) มองรูปแบบของทุนทางสังคมที่มีอยู่หลากหลายในสังคมไทยไว้ดังนี้ 1) วัฒนธรรมชุมชน ซึ่งถือได้ว่าเป็นสิ่งที่ผูกพันแนบแน่นกับวิถีชีวิตของคนในชุมชนนั้น เป็นสิ่งที่สะท้อนให้เห็นถึงวิธีคิด การมองโลก ความเชื่อและจิตสำนึกที่สัมพันธ์กับบุคคลในระดับปัจเจกบุคคล ชนเผ่าและเชื้อชาติได้แก่ ความเชื่อในสิ่งศักดิ์สิทธิ์ พิธีกรรมและประเพณีต่าง ๆ ตามแต่ละเชื้อชาติ เช่น การถือศีลอดของชาวมุสลิม หรือประเพณีกินเจของชาวจีน ที่ช่วยให้คนตั้งอยู่ในศีลธรรมและดำเนินชีวิตอย่างสมถะ ในบางพื้นที่มีความเชื่อเรื่องสิ่งศักดิ์สิทธิ์มีส่วนช่วยรักษา ทรัพยากรธรรมชาติ เช่น ป่าไม้และแหล่งน้ำไว้ได้อย่างสมบูรณ์ 2) กฎจารีตประเพณีอันเป็นลักษณะเฉพาะของท้องถิ่น ที่หล่อหลอมจากประสบการณ์ของคนรุ่นหนึ่งสู่คนอีกรุ่นหนึ่ง เป็นสำนึกร่วมของคนในชุมชนที่มุ่งสร้างระบบขึ้นมาเพื่อดูแลควบคุมชุมชนให้ดำเนินชีวิตไปตามระบบคุณค่าและระบบคิดของคนในชุมชนนั้น ๆ 3) ภูมิปัญญาท้องถิ่น และกระบวนการเรียนรู้ที่ชุมชนสั่งสมมา เช่น ภูมิปัญญาด้านเกษตรกรรม การแพทย์พื้นบ้าน ศิลปหัตถกรรมและการดูแลทรัพยากรธรรมชาติ องค์ความรู้เหล่านี้กลั่นกรองจากประสบการณ์ที่ละเอียดลึกซึ้งและแนบแน่นกับธรรมชาติอย่างแยกไม่ออก 4) ระบบกรรมสิทธิ์และการจัดสรรทรัพยากรของชุมชนอันได้แก่ ทรัพยากร ธรรมชาติ โบราณวัตถุ ซึ่งถือเป็นมรดกตกทอด จากปู่ ย่า ตาทวด คนรุ่นหลังมีหน้าที่ต้องปกป้อง รักษา ทำนุบำรุงทั้งแหล่งน้ำ ผืนดิน ผืนป่า แร่ธาตุที่เกี่ยวพันกับวิถีแห่งการดำรงชีพของชุมชนเกษตรกรรม ส่วนโบราณสถาน โบราณวัตถุนั้น มีความหมายในด้านจิตใจที่สำนึกผูกพันในเชิงประวัติศาสตร์ของชนชาติมากกว่าความหมายในเชิงธุรกิจ 5) ระบบความสัมพันธ์ ของคนในชุมชนที่มีลักษณะของระบบครอบครัว เครือญาติ มีความเอื้อเฟื้อเผื่อแผ่กัน ช่วยเหลือเกื้อกูลกันในยามตกทุกข์ได้ยาก เช่น ระบบเอามื้อเอาแรงกัน การลงแขกเกี่ยวข้าว การผูกเสี่ยวในภาคอีสานและภาคใต้ ความสัมพันธ์อันอบอุ่นนี้ จะเป็นโครงสร้างอันสำคัญที่จะยึดโยงชุมชนไว้ให้เข้มแข็งไม่แตกสลายโดยง่าย 6) ทรัพยากรบุคคลซึ่งเป็นกำลังสำคัญในการสร้างเสริมชุมชนให้เข้มแข็ง แบ่งออกได้เป็น 2 กลุ่มคือ กลุ่มที่หนึ่ง ผู้นำชาวบ้าน พระ ผู้อาวุโส ผู้นำเกษตรกรรม ปราชญ์ชาวบ้าน เหล่านี้มีความสำคัญในกระบวนการเรียนรู้ของชาวบ้าน การเสริมสร้างภูมิปัญญาท้องถิ่นและการพึ่งตนเอง อันเป็นเงื่อนไขของความเข้มแข็งของชุมชน ส่วนกลุ่มที่สอง กลุ่มองค์กรชุมชนที่ดำเนินกิจกรรมสาธารณะ เป็นกลุ่มที่รวมตัวกันเป็น กลุ่มความคิด กลุ่มอาชีพ กลุ่มศาสนา เพื่อทำกิจกรรมอันเกิดประโยชน์แก่ชุมชน เช่น กลุ่มแม่บ้านทอผ้า กลุ่มเยาวชนต้านยาเสพติด คณะกรรมการรักษาป่าต้นน้ำ องค์กรพัฒนาเอกชนเหล่านี้ ถือเป็นกลุ่มในภาคประชาคมที่สามารถขยายเครือข่ายให้กว้างขวางและเข้มแข็งได้ต่อไป

จากการศึกษารูปแบบทุนทางสังคมที่กล่าวมาจะเห็นได้ว่า รูปแบบทุนทางสังคมก็คือ สิ่งที่มีอยู่ในชุมชนที่มีอยู่ในลักษณะต่าง ๆ ไม่ว่าจะเป็นเรื่องของจิตวิญญาณ ระบบคุณค่า การสำนึกรักท้องถิ่น ความภาคภูมิใจที่มีต่อถิ่นฐานบ้านเกิด วัฒนธรรมชุมชน ภูมิปัญญา กฎ จารีตประเพณี ระบบความสัมพันธ์ของคนในชุมชน ระบบกรรมสิทธิ์ ทรัพยากรธรรมชาติ ทรัพยากรบุคคล กองทุนต่าง ๆ สิ่งเหล่านี้เป็นทุนทางสังคมทั้งสิ้น ซึ่งมีส่วนสนับสนุนความเข้มแข็งของชุมชนและองค์กร

**2.3.4 กรอบความคิดและกระบวนการทุนทางสังคม**

จากความหมายและรูปแบบของทุนทางสังคมที่ได้ศึกษามานั้น วรวุฒิ โรมรัตนพันธ์ (2548, น. 82-83) กล่าวว่าทุนทางสังคมประกอบด้วย “ระบบคิดและวิธีปฏิบัติ” ซึ่งนำไปสู่การสร้างกระบวนการทุนทางสังคม โดยกรอบคิดของทุนทางสังคมนี้ จะทำให้การศึกษาเรื่องกระบวนการทุนทางสังคมมีความชัดเจนยิ่งขึ้นดังนี้ 1) เพื่อเป็นการจัดระบบความคิดเกี่ยวกับทุนทางสังคมให้เป็นหมวดหมู่ ที่ชัดเจนมากยิ่งขึ้น จากที่มีความหลากหลาย มีทั้งรูปธรรมและนามธรรม การพิจารณาทุนทางสังคมในมิติที่เป็นกระบวนการ จะทำให้การอธิบายสามารถครอบคลุมความหมายของทุนทางสังคมได้ 2) เพื่อเป็นจุดเริ่มต้นในการบูรณาการความหมาย และแนวความคิดเกี่ยวกับทุนทางสังคมที่ยังอยู่อย่างกระจัดกระจายให้มีจุดร่วมในการอธิบาย 3) เพื่อจัดระบบความคิดเกี่ยวกับทุนทางสังคมให้เป็นหมวดหมู่ในรูปของกระบวนการบูรณาการความหมายและแนวคิดเกี่ยวกับทุนทางสังคมให้เป็นระบบเดียวกัน กรอบความคิดของทุนทางสังคมสามารถ แบ่งออกเป็น 2 ส่วน มีดังนี้ ส่วนที่ 1 ส่วนที่เป็นกระบวนการทุนทางสังคมจำแนกออกได้ 3 ส่วนคือ1) ส่วนที่เป็นระบบคิด จะเป็นส่วนที่เป็นนามธรรมสูง ระบบคิดดังกล่าว จะมีทั้งส่วนที่มีมาแต่ดั้งเดิม อันได้แก่ ความเชื่อ ค่านิยม ขนบธรรมเนียมประเพณี วัฒนธรรม ภูมิปัญญา ที่ปัจเจกชน กลุ่ม องค์กร สถาบันหรือชุมชนได้สืบทอดมาจากบรรพชนในอดีต นอกจากนั้นระบบคิด อีกส่วนหนึ่งอาจจะมาจาก สิ่งที่ได้เรียนรู้ในปัจจุบัน ซึ่งก็รวมทั้งความเชื่อ ศรัทธา ค่านิยม หรือธรรมเนียมปฏิบัติแบบใหม่ สำหรับสาระหลักที่อยู่ในระบบคิดดังกล่าวได้แก่ ระบบคิดที่เกิดจากค่านิยมที่มีการเอื้ออาทรต่อกัน มีการต่างตอบแทนกัน มีความไว้วางใจระหว่างกัน มีความสามัคคีกัน ฯลฯ เป็นต้น 2) ส่วนที่เป็นวิธีปฏิบัติ จะเป็นส่วนที่มีความสัมพันธ์กับส่วนที่เป็นระบบคิด นั่นหมายความว่า เมื่อปัจเจก กลุ่ม องค์กร สถาบันหรือชุมชน มีระบบคิดเกี่ยวกับค่านิยมในการช่วยเหลือเกื้อกูลกัน ระบบคิดดังกล่าวก็จะส่งผลให้ สมาชิกมีการปฏิบัติต่อกันด้วยความเอื้ออาทรและมีความร่วมมือกัน ช่วยเหลือซึ่งกันและกัน เป็นต้น 3) ส่วนที่เป็นผลลัพธ์ จะเป็นส่วนที่เกิดจากผลของการที่สมาชิก มีระบบคิดและวิธีการปฏิบัติอย่างไร ซึ่งผลลัพธ์ดังกล่าว อาจจะอยู่ในรูปของทรัพยากรที่เป็นประโยชน์ต่อส่วนรวม หรือเป็นทุนในรูปแบบต่าง ๆ ที่เป็นประโยชน์ต่อส่วนรวมอาทิ ทุนที่เป็นตัวเงิน (ทุนในรูปแบบกองทุนชุมชน) ทุนมนุษย์ (แรงงานที่มีการลงแขกเอาแรงช่วยเหลือกัน) ทุนทรัพยากรธรรมชาติ (มีป่าไม้ที่เป็นป่าของชุมชน) ทุนภูมิปัญญา (ความรู้ที่เป็นภูมิปัญญาของชุมชน) โดยมีทรัพยากรหรือทุนต่าง ๆ เหล่านี้เป็นของชุมชนหรือเป็นของสาธารณะที่สมาชิกในชุมชนสามารถเข้าถึงและนำมาใช้ประโยชน์ได้ ส่วนที่ 2 ส่วนที่เป็นปัจจัยแวดล้อมของกระบวนการในส่วนที่เป็นปัจจัยแวดล้อมของกระบวนการนี้ได้แก่ ปัจจัยภายนอกต่าง ๆ ที่เป็นทั้งรูปธรรม (เงินทุนจากภายนอก เครื่องมือที่ได้รับความช่วยเหลือจากภายนอก บุคลากรหรือนักวิชาการภายนอก) และนามธรรม (ความช่วยเหลือทางวิชาการจากภายนอก ข้อมูลข่าวสาร ความรู้ต่าง ๆ จากภายนอก) รวมทั้งผลที่เกิดจากระบบเศรษฐกิจ สังคม การเมือง การปกครอง วัฒนธรรม สิ่งแวดล้อม และเทคโนโลยีจากภายนอก ที่มีผลกระทบต่อระบบคิด และวิธีปฏิบัติภายในกลุ่ม องค์กร สถาบัน และชุมชน

จากความเป็นมา ความหมาย รูปแบบ และกระบวนการของทุนทางสังคมที่กล่าวมา ทำให้ทราบว่า ทุนทางสังคม คือ พลังต่าง ๆ ที่มีอยู่ในชุมชน เป็นทุนเดิมของชุมชนที่สามารถนำมาช่วยให้ปัญหาวิกฤติการณ์ต่าง ๆ ที่เกิดขึ้นในชุมชนได้รับการบรรเทาเบาบางลงได้ ซึ่งเป็นการหันมามองคุณค่าที่มีอยู่ในชุมชน ไม่ว่าจะเป็นทรัพยากรมนุษย์ ที่มีจิตวิญญาณของความรัก และความเป็นชุมชนแฝงอยู่ เป็นองค์ประกอบที่มีอยู่ในตัวบุคคล เป็นจิตสำนึก เป็นความ สามารถที่แสดงออกมา องค์ประกอบทางภูมิปัญญา ที่มีการสั่งสมมานาน และถูกถ่ายทอดจากรุ่นสู่รุ่นด้วยการเรียนรู้ของชุมชน องค์ประกอบทางทรัพยากรธรรมชาติที่ช่วยหนุนเสริมให้องค์ ประกอบด้านต่าง ๆ มีศักยภาพในการใช้งาน ซึ่งทั้งหมดทั้งมวลของทุนทางสังคมก็คือ “กระบวนการเปลี่ยนแปลงสังคมจากฐานราก” ในการศึกษาวิจัยครั้งนี้ มุ่งที่จะนำทุนทางสังคมและกระบวนการทุนทางสังคม ในมิติที่เป็นกระบวนการพัฒนาคน สร้างความตระหนัก ความสำนึกรักถิ่นฐานบ้านเกิด ความเอื้ออาทรกันให้เกิดขึ้นในจิตใจของคนในชุมชน มาเป็นเครื่องมือหนึ่งในการสร้างความเข้มแข็งและยั่งยืนแก่กองบุญสัจจะสวัสดิการฯ

**2.3.5 กรอบแนวคิดในการเสริมสร้างทุนทางสังคม**

พระมหาประสิทธิ์ ญาณปฺปทีโป (2549, น. 232) กล่าวว่า การนำทุนทางสังคมมาใช้เพื่อการพัฒนา ควรมีการเสริมสร้างกระบวนการเรียนรู้อันจะนำไปสู่การพัฒนาอย่างยั่งยืน เพื่อความเข้มแข็งของสังคมและชุมชน ต้องร่วมกันแสวงหาแนวทางเสริมสร้างและฟื้นฟู เรื่องความเอื้ออาทร ช่วยเหลือเกื้อกูลกัน เพราะเป็นฐานสำคัญในกิจกรรมพัฒนาชุมชน

ในกระบวนการจัดทำแผนพัฒนาเศรษฐกิจและสังคมแห่งชาติฉบับที่ 10 (2550, น. 67)ได้กล่าวถึงกรอบแนวคิดในการเสริมสร้างทุนทางสังคมไว้ว่าแนวทางหลักในการเพิ่มทุนทางสังคมที่ต้องพิจารณาบทบาทของทุกภาคส่วนทั้งในระดับครอบครัว ชุมชน และประเทศ ดังนี้ 1) ครอบครัวครอบครัวมีบทบาทสำคัญในการพัฒนาองค์ประกอบของทุนทางสังคมให้เข้มแข็งและเพิ่มพูนให้มากขึ้น โดย 1.1) การพัฒนาศักยภาพสมาชิกในครอบครัวอย่างเป็นองค์รวม ครอบครัวเป็นหน่วยแรกในสังคมที่ทำหน้าที่พัฒนาสมาชิก ให้มีความพร้อมทั้งทางร่างกาย จิตใจและสติปัญญาก่อนเข้าสู่วัยเรียน เป็นการอบรมสั่งสอนให้เด็กรู้จักการปฏิบัติตามกฎระเบียบของสังคม มีวินัย ซื่อสัตย์ ฯลฯ รักษาวัฒนธรรมที่ดีงาม เช่น การเคารพผู้อาวุโส การกตัญญูกตเวที และสร้างสภาพแวดล้อมให้เอื้อต่อพัฒนาการของเด็กตามวัยในด้านการเติบโตของร่างกาย สติปัญญา และอารมณ์ หากในครอบครัวมีผู้สูงอายุอยู่ด้วยจะหล่อหลอมให้เด็กมีความมั่นคงทางอารมณ์ เพราะผู้สูงอายุจะสอดแทรกเรื่องคุณธรรมและจริยธรรมที่จะขัดเกลาพฤติกรรมเชิงลบให้ลดลง เช่น เกิดความเมตตา สุภาพ อ่อนโยน รู้จักให้อภัย นอกจากนี้ ครอบครัวยังเป็นแหล่งความรู้ด้านภูมิปัญญาที่คนรุ่นหนึ่งสามารถถ่ายทอดความรู้ที่มีอยู่ในตนเองไปสู่คนอีกรุ่นหนึ่งที่เป็นลูกหลานเพื่อสืบทอดและรักษาความรู้นั้นให้คงอยู่ต่อไป 1.2) การมีส่วนร่วมในการทำนุบำรุงศาสนาครอบครัวที่อบอุ่นและมีสมาชิกต่างวัยอาศัยร่วมกันมีแนวโน้มที่จะทำให้เด็กสนใจใฝ่รู้เรื่องหลักคำสอนและศีลธรรม ผู้อาวุโสมักใช้โอกาสและวาระสำคัญทางศาสนาเป็นช่องทางชักจูง สร้างความเข้าใจให้กับเด็กได้เข้าถึงศาสนา ก่อให้เกิดการปฏิบัติตามหลักคำสอน เช่น การสวดมนต์ การถือศีล เป็นต้น สร้างพื้นฐานทางจิตใจที่ดีงาม เป็นการสืบสานให้ศาสนาดำรงอยู่อย่างต่อเนื่อง 2) ชุมชน ชุมชนที่มุ่งทำประโยชน์ให้กับบรรดาสมาชิก เกิดความเอื้ออาทร มีการเชื่อมโยงการเรียนรู้ระหว่างคนในชุมชน เพิ่มพูนทุนทางสังคมให้มีคุณภาพและนำไปสู่พลังร่วมสามารถจัดการกับปัญหาต่าง ๆ ได้เป็นอย่างดี โดยชุมชนสามารถเข้ามามีบทบาทในการพัฒนาทุนทางสังคมได้ ดังนี้ 2.1) การสร้างความมั่นคงในชีวิตให้กับคนในชุมชนโดยเฉพาะผู้ด้อยโอกาสหรือผู้ที่ประสบปัญหาต่าง ๆ การอยู่ร่วมในชุมชนเดียวกันจะรู้ถึงปัญหาและข้อเท็จจริงสามารถเข้าถึงคนที่ต้องการความช่วยเหลืออย่างแท้จริง การเข้ามามีบทบาทในการดูแล และจัดระบบการดูแลคนในชุมชน เช่น การดูแลผู้สูงอายุ การส่งเสริมการออม จะช่วยให้คนในชุมชนสามารถดูแลตนเองในระยะยาว 2.2) สร้างชุมชนให้เป็นแหล่งเรียนรู้การใช้ทุนทางสังคมที่มีอยู่ในชุมชน เช่น ปราชญ์ชาวบ้าน ผู้รู้หรือผู้สูงอายุในการถ่ายทอดความรู้ ภูมิปัญญา ให้กับคนในชุมชน โดยเฉพาะเด็กและเยาวชน รักษาองค์ความรู้ที่มีอยู่ในชุมชนไม่ให้สูญหายและสร้างสัมพันธ์ระหว่างคนในชุมชนและระหว่างคนต่างวัยให้แน่นแฟ้นยิ่งขึ้น 2.3) การมีส่วนร่วมตรวจสอบความโปร่งใสในการดำเนินงานของสถาบันในชุมชน การกระจายอำนาจลงสู่ท้องถิ่น ทั้งในแง่ทรัพยากรและการบริหารจัดการมีผลกระทบต่อการพัฒนา ชุมชนจึงต้องเข้ามามีส่วนร่วมในการตรวจสอบสถาบันต่าง ๆ ในท้องถิ่นมากขึ้นเพื่อเสริมสร้างให้สถาบันต่าง ๆ ในชุมชนดำเนินการอย่างมีประสิทธิภาพ3) ระดับประเทศมีบทบาทหลักในการเชื่อมโยงความสัมพันธ์ในทุกมิติทั้งระบบในระดับชาติและนานาชาติโดย 3.1) การพัฒนาคนให้มีศักยภาพพร้อมเป็นกำลังสำคัญในการพัฒนาประเทศเป็นการมุ่งเสริมสร้างสุขภาวะ เลิกพฤติกรรมสุ่มเสี่ยงและส่งเสริมการดูแลสุขภาพ สร้างนิสัยรักการอ่าน ใฝ่รู้ สนใจศึกษาค้นคว้าความรู้ต่าง ๆ มีจิตสำนึกสาธารณะ ชาตินิยม เสียสละเพื่อส่วนรวม ส่งเสริมให้คนดีมีบทบาทเพิ่มขึ้นในการพัฒนาประเทศ ทำให้การเพิ่มผลิตภาพโดยรวมสูงขึ้นส่งผลให้การพัฒนาเศรษฐกิจสามารถแข่งขันได้อย่างต่อเนื่อง 3.2) สร้างความเข้มแข็งให้สถาบันทางสังคมเป็นทุนทางสังคมที่สามารถดำเนินกิจกรรมที่เป็นประโยชน์ต่อส่วนรวม เสริมสร้างการอยู่ร่วมกันอย่างสมานฉันท์ในสังคมส่งเสริมการรวมกลุ่มเพื่อพัฒนาเศรษฐกิจ สังคม และทรัพยากรธรรมชาติและสิ่งแวดล้อม 3.3) การอนุรักษ์ ฟื้นฟูวัฒนธรรมและการรักษาองค์ความรู้ให้คงอยู่ เป็นการรักษาเอกลักษณ์ไทยให้อยู่คู่ประเทศ สร้างภูมิคุ้มกันทางสังคมให้เยาวชน พัฒนาและร่วมเรียนรู้ทางวัฒนธรรม ส่งเสริมการอยู่ร่วมกันของคนต่างวัย เกิดการถ่ายทอดความรู้ พัฒนาและต่อยอดรักษาภูมิปัญญาไทย นำไปสู่การรักษาความเป็นไทย และการใช้ประโยชน์ในการพัฒนาเศรษฐกิจและสังคมของประเทศ ตลอดจนการพัฒนาความสัมพันธ์ระหว่างประเทศโดยใช้วัฒนธรรมและทุนทางสังคมเป็นเครื่องมือสำคัญ

**2.3.6 ยุทธศาสตร์การเสริมสร้างทุนทางสังคมเพื่อการพัฒนาประเทศ**

สำนักงานคณะกรรมการเศรษฐกิจและสังคมแห่งชาติ (2555, น. 5) ในแผนพัฒนาเศรษฐกิจและสังคมแห่งชาติฉบับที่ 11 ได้กล่าวถึงสถานการณ์ของทุนทางสังคมในประเทศไทยว่า สังคมไทยมีค่านิยมที่ดีงามและทุนทางสังคมที่เสื่อมถอยและประเพณีดั้งเดิมถูกบิดเบือน เนื่องด้วยการเปลี่ยนแปลง ภายใต้กระแสโลกาภิวัตน์ ส่งผลให้สังคมไทยมีความเป็นวัตถุนิยม ให้ความสำคัญกับศีลธรรมและวัฒนธรรมที่ดีงามลดลง ทั้งการดำรงชีวิตประจำวันการใช้ชีวิตและความสัมพันธ์กับผู้อื่น มุ่งหารายได้เพื่อสนองความต้องการบริโภค การช่วยเหลือเกื้อกูลกันลดลง ความมีน้ำใจไมตรีน้อยลง แก่งแย่ง เอารัดเอาเปรียบกัน ขาดความสามัคคีไม่เคารพสิทธิผู้อื่น และขาดการยึดถือประโยชน์ส่วนรวม เมื่อเป็นเช่นนี้ทุกภาคส่วนในสังคมต้องร่วมมือกันในการแสวงหาแนวทางการเสริมสร้างทุนทางสังคม เพื่อความเข้มแข็งและพึ่งตนเองได้ของชุมชน

สำนักงานคณะกรรมการเศรษฐกิจและสังคมแห่งชาติ (2550, น. 69) ในกระบวนการจัดทำแผนพัฒนาเศรษฐกิจและสังคมแห่งชาติฉบับที่ 10ได้กล่าวถึงยุทธศาสตร์ในการเสริมสร้างทุนทางสังคมไว้ว่า การเพิ่มพูนทุนทางสังคมและการใช้ประโยชน์เพื่อนำไปสู่การเสริมสร้างความเข้มแข็งแก่ชุมชนและการพัฒนาประเทศอย่างยั่งยืน จึงมีข้อเสนอยุทธศาสตร์ ดังต่อไปนี้ 1) การเพิ่มคุณภาพและศักยภาพคนให้มีส่วนเพิ่มพูนทุนทางสังคม โดยให้ความสำคัญกับการพัฒนาคนในทุกมิติ ทั้งด้านจิตใจ สติปัญญา และสุขภาพอนามัย 1.1) การพัฒนาจิตใจ คุณธรรม จริยธรรมให้คนไทย โดยเฉพาะเด็กและเยาวชน มีพื้นฐานจิตใจที่ดีงาม เป็นคนดีและทำประโยชน์เพื่อส่วนรวม 1.1.1) เสริมสร้างปฏิสัมพันธ์ของคนในครอบครัว เป็นการกล่อมเกลาจิตใจเด็กและเยาวชน ให้มีวินัย ซื่อสัตย์ มีคุณธรรม กตัญญู เอื้ออาทร และมีความรับผิดชอบต่อตนเองครอบครัว ชุมชน และสังคม 1.1.2) บ่มเพาะเด็กและเยาวชนให้มีพฤติกรรมที่ดีงาม มีคุณธรรมจริยธรรม โดยเน้นการเรียนรู้จากการปฏิบัติจริง ตั้งแต่ครอบครัว ชุมชน สถาบันการศึกษา และสถาบันทางศาสนา 1.1.3) ส่งเสริมการสร้างคนดีด้านคุณธรรมจริยธรรมในทุกระดับตั้งแต่ครอบครัว ชุมชน และสังคม และเชิดชูผู้ที่เป็นแบบอย่างที่ดี 1.1.4) สร้างภูมิคุ้มกันผ่านกระบวนการเรียนรู้ที่มุ่งสร้างความตระหนักถึงคุณค่าแห่งตนและจิตสำนึกในการดำรงชีวิตบนพื้นฐานของศีลธรรมอันดีงาม และความพอเหมาะพอควร รู้จักประหยัด อดออม ซื่อตรง มีวินัยในการใช้จ่าย และนิยมไทย 1.1.5) สร้างทัศนคติที่ดีในการทำประโยชน์เพื่อส่วนรวมและสนับสนุนการมีส่วนร่วมของประชาชนในการพัฒนาประเทศ โดยกระตุ้นให้คนทุกวัยมีส่วนร่วมในกิจกรรมเพื่อส่วนรวมในทุกระดับ เป็นการสร้างการเรียนรู้ของการทำงานร่วมกัน รู้จักการประสานประโยชน์ เป็นพลังนำไปสู่การแก้ปัญหาและการพัฒนาด้านต่าง ๆ 1.2) การใฝ่หาความรู้อย่างต่อเนื่อง สามารถรู้เท่าทันและปรับตัวสอดคล้องกับการเปลี่ยนแปลง 1.2.1) มุ่งพัฒนาคนให้มีความรู้คู่คุณธรรม โดยส่งเสริมการเรียนรู้ในระบบโรงเรียนที่พัฒนาเด็กให้มีทักษะพื้นฐาน มีความคิดริเริ่มสร้างสรรค์ รวมทั้งสอดแทรกภูมิปัญญาท้องถิ่นไว้ในหลักสูตร 1.2.2) เพิ่มทักษะความรู้ความสามารถทั้งระดับพื้นฐานและระดับวิชาชีพเฉพาะ รวมทั้งสร้างองค์ความรู้ให้กับคนจนทั้งภูมิปัญญาท้องถิ่นและวิทยาการสมัยใหม่ เพื่อสร้างความมั่นคงในการประกอบอาชีพและการมีงานทำสอดคล้องกับศักยภาพตามช่วงวัยและความต้องการของประเทศ ส่งผลดีต่อการเพิ่มขีดความสามารถในการแข่งขัน   
1.2.3) สร้างโอกาสและกระบวนการเรียนรู้ตลอดชีวิตทุกช่วงวัยที่สอด คล้องกับวิถีชีวิตในแต่ละท้องถิ่น และมุ่งสร้างเสริมความรู้ทั้งด้านวิชาการและด้านคุณธรรมจริยธรรมเป็นนโยบายสาธารณะของประเทศ 1.3) การพัฒนาและเสริมสร้างสุขภาพให้แข็งแรง พร้อมที่จะทำประโยชน์เพื่อส่วนรวม 1.3.1) ส่งเสริมการพัฒนาคนให้มีพัฒนาการด้านสุขภาพที่เหมาะสมตามช่วงวัย ตั้งแต่การเตรียมความพร้อมของคู่สมรส เด็กแรกเกิดจนถึงวัยสูงอายุ ทั้งด้านร่างกาย จิตใจและอารมณ์ 1.3.2) ส่งเสริมให้คนไทยลด ละ เลิก พฤติกรรมสุ่มเสี่ยงทางสุขภาพอบายมุข ควบคู่กับการดูแลสุขภาพ รู้จักการป้องกันโรคเบื้องต้น มีพฤติกรรมการบริโภคที่เหมาะสม มีการออกกำลังกาย เล่นกีฬา ใช้เวลาว่างให้เป็นประโยชน์ และใช้ภูมิปัญญาไทย วัฒนธรรมไทย สมุนไพรไทยควบคู่กับการแพทย์แผนปัจจุบัน 2) การส่งเสริมบทบาทของสถาบันหลักในการเสริมสร้างคุณค่าทางสังคมนำไปสู่ความเข้มแข็งของสังคมไทย  
2.1) เสริมสร้างความเข้มแข็งสถาบันทางสังคม โดยเฉพาะสถาบันครอบครัวชุมชน สถาบันศาสนา และธุรกิจเอกชน ให้เป็นหลักในการเพิ่มทุนทางสังคม โดยการพัฒนาความรู้และศักยภาพของครอบครัวในการดูแลสมาชิกให้ประพฤติตนในทางที่ดีงาม และการรวมกลุ่มชุมชนและธุรกิจเอกชนทำประโยชน์เพื่อส่วนรวม เกิดสัมพันธภาพที่ดีและเป็นพลังร่วม รวมทั้งการจัดการความรู้ของทุกศาสนาอย่างเป็นระบบและเผยแผ่ให้สอดคล้องกับความต้องการของกลุ่มเป้าหมาย 2.2) เพิ่มและเชื่อมโยงบทบาทสถาบันครอบครัว สถาบันศาสนา สถาบันการศึกษา ชุมชน องค์กรปกครองส่วนท้องถิ่นและสถาบันอื่น ๆ ในการพัฒนาทุกมิติ ทั้งในการพัฒนาจิตใจ การอยู่ร่วมกันของคนต่างวัย การคุ้มครองทางสังคม การเสริมสร้างความยุติธรรม ความปลอดภัยในชีวิตและทรัพย์สิน การแก้ไขปัญหาความยากจน และการดูแลทรัพยากรธรรมชาติและสิ่งแวดล้อม 2.3) ส่งเสริมธุรกิจเอกชนให้กระจายการลงทุนสู่ท้องถิ่น โดยเฉพาะธุรกิจที่มีกระบวนการผลิตที่เป็นมิตรต่อสิ่งแวดล้อม เป็นการสร้างงาน สร้างรายได้แก่ประชาชนและท้องถิ่น ลดการย้ายถิ่น รวมทั้งเสริมสร้างความเข้มแข็งของสถาบันครอบครัวและชุมชน 2.4) น้อมนำหลักการ รู้ รัก สามัคคี และปลูกฝังความรักชาติ มาใช้ในการดำเนินชีวิตและสร้างการมีส่วนร่วมที่นำไปสู่ความสมานฉันท์ การลดความขัดแย้งภายในชาติอย่างสันติวิธีโดยยอมรับความคิดและวัฒนธรรมที่แตกต่างและเสริมสร้างความสัมพันธ์ที่ดีระหว่างภาคีการพัฒนาในทุกระดับ 3) การอนุรักษ์ ฟื้นฟู และเสริมสร้างวัฒนธรรมที่ดีงามของไทยให้คงอยู่และสืบสานสู่คนรุ่นต่อไป รวมทั้งเป็นภูมิคุ้มกันเพื่อลดผลกระทบจากโลกาภิวัฒน์ 3.1) ส่งเสริมให้ปราชญ์และผู้รู้ถ่ายทอดความรู้/ภูมิปัญญาท้องถิ่นสู่คนรุ่นใหม่โดยผ่านศูนย์การเรียนรู้และการจัดการความรู้ในชุมชน เพื่อให้เกิดการแลกเปลี่ยนเรียนรู้อย่างสม่ำเสมอและเชื่อมโยงกับการเรียนการสอนในสถาบันการศึกษา 3.2) สืบสานวัฒนธรรม วิถีชีวิตที่ดีงาม โดยการสร้างบรรยากาศให้ผู้สูงอายุมีบทบาทในการถ่ายทอดวัฒนธรรม วิถีชีวิตที่ดีงามให้แก่เด็กและเยาวชน นำความรู้ประสบ การณ์มาทำประโยชน์เพื่อสังคมอย่างต่อเนื่อง ขณะเดียวกัน ส่งเสริมให้เด็กและเยาวชน รวมทั้งเด็กที่มีแววอัจฉริยะด้านศิลปวัฒนธรรมสืบสานจารีตประเพณี 3.3) อนุรักษ์ ฟื้นฟู และพัฒนาแหล่งวัฒนธรรมต่างๆ โดยใช้ภูมิปัญญาท้องถิ่นเป็นหลักและนำเทคโนโลยีสมัยใหม่มาปรับใช้ รวมทั้งสอดแทรกคุณธรรม จริยธรรมไว้ในศิลปวัฒนธรรมพื้นบ้าน 3.4) ส่งเสริมให้หน่วยงานของรัฐ เอกชน ประชาชน สื่อมวลชน และสถาบันการศึกษา ร่วมกันรักษา เฝ้าระวัง ฟื้นฟูและเผยแพร่คุณค่าทางวัฒนธรรมและเอกลักษณ์ความเป็นไทยที่เป็นมรดกและคุณค่าของท้องถิ่นและของชาติอย่างเป็นระบบ รวมทั้งใช้ประโยชน์จากวัฒนธรรมที่ดีงามในการเพิ่มมูลค่าทางเศรษฐกิจ สร้างภูมิคุ้มกันให้สังคมไทย และดูแลทรัพยากรธรรมชาติและสิ่งแวดล้อม 4) การพัฒนาต่อยอดองค์ความรู้และภูมิปัญญาให้เกิดความรู้ใหม่และนำไปใช้ประโยชน์ในการพัฒนาเศรษฐกิจและสังคมอย่างเหมาะสมโดย 4.1) จัดการความรู้ในชุมชนให้เป็นระบบโดยชุมชนเป็นเจ้าของ มีการแลกเปลี่ยนองค์ความรู้ ที่คำนึงถึงความสอดคล้องกับวิถีชีวิตและศักยภาพของท้องถิ่น 4.2) ถ่ายทอด พัฒนา ต่อยอดภูมิปัญญา และผสมผสานภูมิปัญญากับเทคโนโลยี เกิดความรู้ใหม่นำไปใช้ในการดำรงชีวิต พัฒนาศักยภาพชุมชน และสร้างสรรค์มูลค่าทางเศรษฐกิจ เช่น สินค้าหนึ่งตำบลหนึ่งผลิตภัณฑ์ วัฒนธรรมด้านอาหาร การนวดแผนไทย และสมุนไพร เป็นต้น 4.3) สนับสนุนการวิจัยพื้นบ้านเชิงปฏิบัติการแบบมีส่วนร่วมและสอดคล้องกับความรู้ที่หลากหลายของแต่ละพื้นที่ โดยมีนักวิจัยท้องถิ่นเข้าร่วม และนำผลงานวิจัยไปสู่การพัฒนาชุมชนหรือท้องถิ่น 4.4) ผลักดันให้มีการจดลิขสิทธิ์ที่เกิดจากภูมิปัญญาท้องถิ่น เป็นการคุ้มครองทรัพย์สินทางปัญญาหากมีการนำไปใช้ในเชิงพาณิชย์ทั้งในและนอกประเทศ 5) สร้างสภาพแวดล้อมให้เอื้อต่อการเพิ่มทุนทางสังคม 5.1)ส่งเสริมกระบวนการเรียนรู้ การปฏิบัติตามแนวทางปรัชญาของเศรษฐกิจพอเพียง สามารถพึ่งตนเองได้ในครัวเรือน รวมกลุ่มกันในชุมชนมุ่งสร้างความมั่นคงด้านรายได้และทำประโยชน์เพื่อส่วนรวม ส่งเสริมการกระจายรายได้ รักษาเสถียรภาพทางเศรษฐกิจ สร้างภูมิคุ้มกันให้พร้อมรับกับการเปลี่ยนแปลงในระดับประเทศ 5.2) เสริมสร้างวัฒนธรรมองค์กรที่ส่งเสริมให้บุคลากรมีวินัย รับผิดชอบซื่อสัตย์สุจริต สามารถทำงานร่วมกันได้โดยมุ่งประโยชน์ขององค์กรเป็นหลัก ลดค่าใช้จ่ายและเพิ่มรายได้ขององค์กร 5.3) เสริมสร้างสุขภาวะของประชาชน โดยให้ชุมชนมีบทบาทหลักในการส่งเสริมพฤติกรรมสุขภาพที่ดีทั้งกายและใจในทุกกลุ่มอายุ และสภาพแวดล้อมในด้านที่อยู่อาศัย ความปลอดภัย คุณภาพชีวิต วัฒนธรรม และธรรมาภิบาล 5.4) สร้างมาตรการจูงใจที่เปิดโอกาสให้คน/ธุรกิจเอกชนสามารถมีส่วนร่วมในการทำประโยชน์เพื่อส่วนรวม เช่น การลดหย่อนภาษี การประกาศเกียรติคุณ การให้รางวัลที่เป็นการเชิดชูคุณความดี เป็นต้น 5.5) พัฒนาคุณภาพ มาตรฐาน บริการและผลิตภัณฑ์สุขภาพที่ต่อยอดจากภูมิปัญญาไทย และปรับปรุงกฎ ระเบียบที่เป็นอุปสรรคต่อการส่งเสริมธุรกิจบริการส่งเสริมสุขภาพ

ทุนทางสังคมโดยรวมคือสิ่งดี ๆ ที่มีอยู่ในชุมชน ทั้งคน สถาบันทางสังคมในชุมชน ระบบคิด ความเชื่อ ภูมิปัญญาวัฒนธรรม ความไว้วางใจ เอื้ออาทรช่วยเหลือกันและทรัพยากรธรรมชาติ มีผลต่อการเสริมสร้างความเข้มแข็งของชุมชนและประเทศชาติ ได้มีการกล่าวถึงแนวทางในการเสริมสร้างทุนทางสังคมให้มีเพิ่มขึ้นด้วยวิธีการและกระบวนการต่าง ๆ ในการวิจัยครั้งนี้ผู้วิจัยได้ศึกษาความหมาย กรอบแนวคิดในการเสริมสร้างทุนทางสังคม เพื่อนำไปออกแบบการสร้างและฟื้นฟูทุนทางสังคมในตำบลเปือย ในขั้นตอนการประชุมวางแผนแบบมีส่วนร่วม (AIC) โดยนำแนวคิดเรื่องกรอบแนวคิดของทุนทางสังคมมาสร้างความเข้าใจเรื่องทุนทางสังคมแก่กลุ่มเป้าหมาย และนำยุทธศาสตร์ในการเสริมสร้างทุนทางสังคมมาเป็นแนวทางในการระดมสมองกลุ่มเป้าหมาย เพื่อวางแผนโครงการและกิจกรรมในการสร้างทุนทางสังคม เพื่อเป้าหมายคือความเข้มแข็งของกองบุญสัจจะสวัสดิการฯ

**2.4 แนวคิดการมีส่วนร่วม**

การมีส่วนร่วมก่อให้เกิดผลดีต่อการขับเคลื่อนองค์กรหรือกิจกรรมพัฒนา เพราะมีผลในทางจิตวิทยาเป็นอย่างยิ่ง กล่าวคือผู้ที่เข้ามามีส่วนร่วมย่อมเกิดความภาคภูมิใจที่ได้เป็นส่วนหนึ่งของการบริหาร ความคิดเห็นถูกรับฟังและนำไปปฏิบัติเพื่อการพัฒนาองค์กรหรือกิจกรรมและที่สำคัญผู้ที่มีส่วนร่วมจะมีความรู้สึกเป็นเจ้าขององค์กรและกิจกรรมพัฒนา ความรู้สึกเป็นเจ้าของนี้จะเป็นพลังในการขับเคลื่อนองค์กรและกิจกรรมพัฒนาต่าง ๆ ที่ดีที่สุดดังนั้นในกระบวนการพัฒนาหรือการทำงานกับคน การมีส่วนร่วมของผู้มีส่วนเกี่ยวข้องจัดเป็นส่วนสำคัญต่อการบรรลุเป้าหมายของการดำเนินงาน

**2.4.1 ความหมายการมีส่วนร่วม**

ได้มีนักวิชาการให้ความหมายของการมีส่วนร่วมไว้หลากหลาย และมีความแตกต่างกันไปตามความเข้าใจและประสบการณ์ของบุคคลดังต่อไปนี้

ปรัชญา เวสารัชช์ (2528, น. 101) ได้ให้ความหมายของการมีส่วนร่วมว่า คือ การที่ประชาชนหรือชุมชน หรือองค์กรประชาชนได้เข้ามามีส่วนร่วมในการดำเนินการพัฒนาในขั้นตอนใดขั้นตอนหนึ่งหรือทุกขั้นตอน ในรูปแบบของการตัดสินใจในชีวิตของตน ในการจัดการเกี่ยวกับทรัพยากรและปัจจัยการผลิตที่มีอยู่ในสังคม เพื่อประโยชน์ต่อการพัฒนาชีวิตในทุก ๆ ด้านของตนที่เป็นอยู่ให้ดีกว่าเดิม

ไพโรจน์ สุขสัมฤทธิ์ (2531, น. 24-25) กล่าวถึง การมีส่วนร่วมของประชาชนว่า เป็นกระบวนการดำเนินงานในการรวมพลังประชาชนกับองค์กรของรัฐหรือองค์กรเอกชน เพื่อประโยชน์ในการพัฒนาหรือแก้ไขปัญหาของชุมชน โดยยึดหลักการว่าสมาชิกในชุมชนนั้น ๆ จะต้องร่วมมือกันวางแผนและการปฏิบัติงาน เพื่อสนองตอบความต้องการหรือแก้ไขปัญหาของประชาชนในชุมชน

วันรักษ์ มิ่งมณีนาคิน (2531, น. 10) ได้สรุปว่า การมีส่วนร่วมของประชาชน หมายถึง การเข้าร่วมอย่างแข็งขันและอย่างเต็มที่ของกลุ่มบุคคลผู้มีส่วนได้เสียในทุกขั้นตอนของโครง การหรืองานพัฒนาชนบท โดยเฉพาะอย่างยิ่งการมีส่วนร่วมในการตัดสินใจและหน้าที่ความรับผิดชอบ การเข้ามามีส่วนร่วมจะเป็นเครื่องประกันว่า สิ่งที่ผู้มีส่วนได้เสียต้องการที่สุดนั้น จักได้รับการตอบสนองและทำให้มีความเป็นไปได้มาก

อภิชัย พันธเสน (2539, น. 165) อธิบายว่า การมีส่วนร่วมของประชาชน ได้แก่ อำนาจในการตัดสินใจที่เน้นในเรื่องอำนาจและการควบคุม โดยการมีกิจกรรมร่วมกันของประชาชนที่ไม่เคยมีส่วนเกี่ยวข้อง ในทางปฏิบัติ คำว่าการมีส่วนร่วมนั้น เป็นผลจากการต่อสู้ในทางรูปธรรม และการขัดแย้งทางสังคม หรือโดยความพยายามที่จะปรับความหมายให้ใกล้เคียงกับสภาพสังคมที่เป็นจริง กระบวนการดังกล่าวจึงมีแนวโน้มไปในลักษณะแนวประชาชน หรือการเรียกร้องในลักษณะที่เป็นประชาธิปไตย และมีการปลดปล่อยอิสรภาพมากขึ้น

ปาริชาติ วลัยเสถียร (2543, น. 135) กล่าวว่า แนวคิดการมีส่วนร่วมของประชาชน โดยทั่วไปจะมีความหมายกว้าง คือการที่ประชาชนพัฒนาขีดความสามารถของตนในการจัดการควบคุม การใช้และกระจายทรัพยากรธรรมชาติ ตลอดจนปัจจัยที่มีอยู่ในสังคม เพื่อให้เกิดประโยชน์ต่อการดำรงชีพทางเศรษฐกิจและสังคม การมีส่วนร่วมในความหมายนี้ จึงเป็นการมีส่วนร่วมของประชาชนตามแนวทางการปกครองในระบอบประชาธิปไตย ซึ่งเปิดโอกาสให้ประชาชนพัฒนาการรับรู้ สติปัญญาและความสามารถในการตัดสินใจกำหนดชีวิตด้วยตนเอง ดังนั้นการมีส่วนร่วมของประชาชนจึงเป็นทั้งวิธีการ (Means) และเป้าหมาย (Ends) ในเวลาเดียวกัน

ยุพาพร รูปงาม (2545, น. 5) ได้ให้ความหมายการมีส่วนร่วมไว้ว่า การมีส่วนร่วม (Participation) เป็นผลมาจากการเห็นพ้องกันในเรื่องของความต้องการและทิศทางของการเปลี่ยนแปลงและความเห็นพ้องต้องกัน จะต้องมีมากจนเกิดความคิดริเริ่มโครงการเพื่อการปฏิบัติในการบรรลุเป้าหมายของโครงการร่วมกัน

กมลา สาครมณีทรัพย์ (2545, น. 13) กล่าวว่า การมีส่วนร่วม หมายถึง การเปิดโอกาสให้ประชาชนได้มีส่วนร่วมในขั้นตอนต่าง ๆ ตั้งแต่ร่วมคิด ร่วมตัดสินใจ ร่วมวางแผน ร่วมดำเนินการ และร่วมประเมินผล เพื่อให้เกิดการแก้ไขเปลี่ยนแปลง และพัฒนาไปในทางที่ดีขึ้นตามวัตถุประสงค์ที่ตั้งไว้

นรินทร์ชัย พัฒนพงศา (2546, น. 4) ได้สรุปความหมายของการมีส่วนร่วมว่า การมีส่วนร่วม คือ การที่ฝ่ายหนึ่งฝ่ายใดที่ไม่เคยได้เข้าร่วมในกิจกรรมต่าง ๆ หรือเข้าร่วม การตัดสินใจหรือเคยมาเข้าร่วมด้วยเล็กน้อยได้เข้าร่วมด้วยมากขึ้น เป็นไปอย่างมี อิสรภาพ เสมอภาค มิใช่มีส่วนร่วมอย่างผิวเผินแต่เข้าร่วมด้วยอย่างแท้จริงยิ่งขึ้นและ การเข้าร่วมนั้นต้องเริ่มตั้งแต่ขั้นแรกจนถึงขั้นสุดท้ายของโครงการ

จินตวีร์ เกษมศุข (2554, น. 6) ให้ความหมายการมีส่วนร่วมของประชาชนว่า คือ กระบวนการให้ประชาชนเข้ามามีส่วนเกี่ยวข้องในการดำเนินงาน พัฒนา ร่วมคิด ร่วมตัดสินใจแก้ปัญหาของตนเอง ร่วมใช้ความคิดสร้างสรรค์ ความรู้และความชำนาญร่วมกับ วิทยากรที่เหมาะสม และสนับสนุนติดตามผลการปฏิบัติงานขององค์กรและเจ้าหน้าที่ที่เกี่ยวข้อง

จากที่กล่าวมาข้างต้นสามารถสรุปได้ว่า การมีส่วนร่วม หมายถึง กระบวนการที่เปิดโอกาสให้ประชาชนเข้ามามีส่วนร่วมในทุกขั้นตอนของกิจกรรม ตั้งแต่ร่วมคิด ร่วมตัดสินใจ ร่วมวางแผน ร่วมทำและร่วมรับผลประโยชน์ เพื่อประโยชน์ในการพัฒนาหรือแก้ไขปัญหาของชุมชน

**2.4.2 หลักการมีส่วนร่วมของประชาชน**

ลือชัย ศรีเงินยวง และผาสุก เอนกวนิช (2526, น. 12-13) กล่าวว่า การมีส่วนร่วมของประชาชนที่แท้จริงนั้น ไม่ใช่เพียงการดึงประชาชนเข้าไปร่วมโครงการที่รัฐเป็นผู้กำหนดรูปแบบเป้าหมายของงานและกำหนดให้มีการเข้าร่วมงาน แต่จะต้องเป็นการมีส่วนร่วมอย่างมีสำนึกรับผิดชอบ และมีบทบาทอย่างเต็มที่ ทั้งในเรื่องการค้นหาปัญหา การวางแผน การปฏิบัติ การควบคุมดูแล ตลอดจนการประเมินผล การมีส่วนร่วมของประชาชนที่แท้จริงจะต้องหมายถึง การมอบอธิปไตยขั้นพื้นฐานคืนสู่ประชาชน

สัญญา สัญญาวิวัฒน์ (2529, น. 39) กล่าวว่า หลักการมีส่วนร่วมของประชาชน หมายถึง การเปิดโอกาสให้ประชาชนผู้เป็นเป้าหมายของการพัฒนา เข้าไปมีส่วนร่วมในโครงการพัฒนาตั้งแต่เริ่มดำเนินโครงการ ประเมินโครงการ จนเสร็จสิ้นโครงการ โดยมีวัตถุประสงค์ให้ชาวบ้านได้เรียนรู้ทั้งเรื่องที่ทำและการทำงานร่วมกันซึ่งหากสมประสงค์แล้ว ก็จะทำให้เกิดการพัฒนาได้

กมลทิพย์ แจ่มกระจ่าง และ วุฒิสาร ตันไชย (2544, น. 10-11) กล่าวว่า หลักการมีส่วนร่วมของประชาชนประกอบด้วย 1) หลักความเป็นอิสระ (Freedom) 2) หลักความสามารถ (Ability)   
3) หลักความเต็มใจ (Willingness) กล่าวคือ ในการมีส่วนร่วม (Participation) ต้องการการเข้าร่วมของกลุ่มบุคคลที่มีส่วนได้ส่วนเสีย (Stakeholders) ในทุกขั้นตอนของโครงการพัฒนา ซึ่งต้องเป็นไปในรูปที่ผู้เกี่ยวข้องมีอิสระ (Freedom) ที่จะเข้ามามีส่วนร่วมกระทำให้เกิดการพัฒนา มิใช่เป็นผู้รอรับการพัฒนา และการมีส่วนร่วมมิใช่เป็นเพียงการดึงประชาชนเข้ามาทำกิจกรรมตามที่หน่วยงานต่าง ๆ คิดหรือจัดทำขึ้น หากแต่ต้องให้ประชาชนกลุ่มเป้าหมายได้รับโอกาสและมีความสามารถที่จะเข้าร่วม (Ability) เพื่อใช้โอกาสที่ได้รับแสดงออกซึ่งความรู้สึกนึกคิด แสดงออกซึ่งสิ่งที่เขามี แสดงออกซึ่งสิ่งที่เขาต้องการ แสดงออกซึ่งปัญหาที่กำลังเผชิญ แสดงออกซึ่งวิธีแก้ไขปัญหาและลงมือปฏิบัติและต้องคำนึงถึงความเป็นจริงที่ว่า แท้จริงแล้วภายในหมู่บ้านหรือชุมชนต่าง ๆ มีกิจกรรมและวิธีดำเนินงานของตน ประชาชนมีศักยภาพที่จะพัฒนาท้องถิ่นของตนได้จากสิ่งที่มีอยู่แล้ว โดยมีการช่วยเหลือของหน่วยงานภายนอกตามความจำเป็น การมีส่วนร่วมในการพัฒนาจะเกิดขึ้นได้หากประชาชนได้รับโอกาส ดังนั้น ภาครัฐควรมีบทบาทเป็นผู้ทำการส่งเสริม สนับสนุนและสร้างโอกาสให้ประชาชนในชุมชน ทั้งในรูปส่วนบุคคล กลุ่มคน และองค์กรรูปแบบต่าง ๆ ให้เข้ามามีส่วนร่วมด้วยความเต็มใจ (Willingness) ในการดำเนินงานพัฒนาของรัฐ ทั้งนี้เพื่อเป็นการเกื้อหนุนให้เกิดการพัฒนาที่แท้จริงและถาวร โดยมีเป้าหมายสูงสุดคือ การมีอำนาจตัดสินใจเลือกดำเนินชีวิตและกิจกรรมการพัฒนาอย่างไรด้วยตนเอง (Bottom-up Approach) ซึ่งสอดคล้องกับเจตนารมณ์ของรัฐธรรมนูญ ที่ต้องการให้ประชาชนมีบทบาทในการพัฒนาและแก้ไขปัญหาของตน ตามหลักการปกครองตนเอง (Self-Government)

**2.4.3 กระบวนการ / ขั้นตอนการมีส่วนร่วม**

กระบวนการมีส่วนร่วมของประชาชนในงานพัฒนานั้น ประชาชนจะต้องเข้ามามีส่วนร่วมในทุกขั้นตอนของการปฏิบัติงาน โดยมีนักวิชาการ หรือนักพัฒนาจากภายนอกเป็นผู้ส่งเสริมและสนับสนุนในด้านต่าง ๆ โดยส่วนใหญ่กระบวนการมีส่วนร่วมจะเริ่มจากการค้นหาปัญหาและสาเหตุ การวางแผนดำเนินกิจกรรมการแก้ไขปัญหา การปฏิบัติงาน การร่วมรับผลประโยชน์และการติดตามประเมินผล

เดวิท แมททิวส์ (อ้างถึงใน ฐิรวุฒิ เสนาคำ, ผู้แปล, 2540, น. 15-18) กล่าวถึงการมีส่วนร่วมไว้ในหลักการเสริมสร้างความเข้มแข็งให้กับชุมชน ในกระบวนการมีส่วนร่วมของประชาชนมีดังนี้ 1) การกำหนดประเด็นปัญหาโดยการมีส่วนร่วมของชุมชน คือ การเปิดโอกาสให้ประชาชนขบคิดปัญหา ไม่เพียงแต่จากแง่มุมของผลประโยชน์ของตนเท่านั้น แต่รวมถึงผล ประโยชน์ของคนอื่นด้วย ซึ่งเท่ากับเป็นการกระตุ้นให้ประชาชนเกิดสำนึกในชะตากรรมร่วม และเป็นขั้นตอนแรกของการกระตุ้นจิตสำนึกของประชาชน และร่วมแก้ปัญหาที่กำลังเกิดขึ้นกับชุมชนของตน 2) การสร้างทางเลือกให้กับชุมชน โดยผ่านการสนทนาแบบพินิจพิเคราะห์ เป็นกระบวนการตัดสินใจที่ใกล้ชิดกับการปฏิบัติ แม้การสนทนาจะยังไม่ตกลงเห็นพ้องต้องกัน แต่เป็นการสร้างแนวกว้าง ๆ และเผยให้เห็นเป้าหมายที่เกี่ยวข้องสัมพันธ์กันของผู้เข้าร่วม นอกจากนี้ยังเป็นการสร้างสำนึกความเป็นไปได้ของการดำเนินกิจกรรม ซึ่งเป็นตัวช่วยเสริมสร้างพลังรวมหมู่ในการดำเนินกิจกรรมตามที่ตัดสินใจ 3) การดำเนินกิจกรรมสาธารณะ เป็นการดำเนินกิจกรรมเพื่อพลังรวมหมู่ของประชาชน มีความหลากหลายและเกี่ยวข้องกับประชาชนจำนวนมาก เกิดจากกระบวนการสนทนาแบบพินิจพิเคราะห์ นำมาซึ่งการกำหนดแนวทางทั่วไปของการดำเนินกิจกรรม เผยให้เห็นผล ประโยชน์ที่เกี่ยวเนื่องกันของผู้เข้าร่วม และเป้าหมายที่อาจร่วมกันได้ กิจกรรมสาธารณะเกิดจากเป้าหมายที่ร่วมกันของผู้คนจึงก่อให้เกิดการรวมพลังเพื่อเสริมสร้างความเข้มแข็งให้แก่กันและกัน 4) การประเมินกิจกรรมโดยสาธารณะคือ การเปิดโอกาสให้ประชาชนเข้ามามีส่วนร่วมในการประเมินผลกิจกรรมที่ดำเนินการในชุมชน โดยให้ประชาชนตัดสินว่าความพยายาม และกิจกรรมที่ดำเนินการใดมีประโยชน์และมีคุณค่าอย่างแท้จริงต่อชุมชน เป็นการเปิดโอกาสให้ประชาชนประเมินและปรับเปลี่ยนกิจกรรมอย่างต่อเนื่อง

ทั้งนี้ในทางปฏิบัติ กระบวนการมีส่วนร่วมของประชาชน ในการดำเนินกิจกรรมการพัฒนาที่กล่าวมาข้างต้น ประชาชนอาจไม่ได้เข้ามามีส่วนร่วมในทุกขั้นตอน เพราะมีข้อจำกัดหลายประการ แต่ขั้นตอนการตัดสินใจ (Decision Making) เป็นส่วนสำคัญยิ่งที่นักพัฒนาจะต้องเปิดโอกาสให้ประชาชนได้กระทำการตัดสินใจ ในการดำเนินกิจกรรมการพัฒนา จึงจะถือว่าเป็นการมีส่วนร่วมที่แท้จริง เพราะประชาชนเป็นฝ่ายกำหนดความต้องการในการแก้ปัญหาของชุมชนด้วยตนเอง

อคิน รพีพัฒน์ มีความเห็นเช่นเดียวกับ อนุภรณ์ สุวรรณสุทิศการ (สุจริต ขวัญทอง, 2542 น. 25) ว่าขั้นตอนหรือกระบวนการมีส่วนร่วมของคนในชุมชนประกอบด้วย 4 ขั้นตอน คือ 1) ร่วมคิด คือ ร่วมในการประชุมปรึกษาหารือในการวางโครงการ วิธีการดำเนิน งาน การติดตามตรวจสอบและการดูแลรักษา เพื่อให้กิจกรรมโครงการได้ผลตามวัตถุประสงค์ 2) ร่วมตัดสินใจ คือ เมื่อมีการประชุมปรึกษาหารือแล้วจะต้องร่วมกันในการตัดสินใจเลือกกิจกรรมหรือแนวทางที่ดีทีสุดหรือเหมาะสมที่สุด 3) ร่วมปฏิบัติตามโครงการ คือ เข้าร่วมในการดำเนินงานตามโครงการ เช่น ร่วมออกแรง ร่วมบริจาคทรัพย์ เป็นต้น 4) ร่วมติดตามและประเมินผล คือ เข้าร่วมในการตรวจสอบ ติดตามการดำเนินงาน

อิระ วัชร์จันทรประเสริฐ (2541, น. 84) ได้ให้ความสำคัญเรื่องการวางแผนในกระบวนการมีส่วนร่วม โดยกล่าวถึงขั้นตอนการมีส่วนร่วมว่าประกอบด้วย 1) ร่วมคิด หมายถึง การให้โอกาสผู้ที่เกี่ยวข้องในทุกระดับ เข้ามามีส่วนร่วมในการเสนอข้อมูลสภาพปัญหา ค้นคว้าปัญหา ค้นหาสาเหตุปัญหา 2) ร่วมตัดสินใจ คือ ให้ร่วมตัดสินใจในทางเลือกที่จะใช้ทางเลือกที่มีอยู่หรือทรัพยากรที่มีจำกัดให้เป็นประโยชน์ต่อส่วนรวม โดยอาศัยข้อมูลผ่านการวิเคราะห์ สังเคราะห์และประมวลผล ประกอบการตัดสินใจ 3) ร่วมวางแผน หมายถึง ให้โอกาสชุมชนเข้ามามีส่วนร่วมในการวางนโยบาย แผนงาน โครงการ กิจกรรมเพื่อขจัดและแก้ปัญหาความต้องการของชุมชน 4) ร่วมทำ หมายถึง ร่วมปฏิบัติ ดำเนินกิจกรรม แผนงาน โครงการหรือนโยบายที่วางไว้ เพื่อให้บรรลุตามเป้าหมาย 5) ร่วมติดตามประเมินผล หมายถึง มีส่วนร่วมในการควบคุม ติดตาม ประเมินผลและร่วมบำรุงรักษาโครงการ กิจกรรมที่ได้ปฏิบัติไป

**2.4.4 ประโยชน์ของการมีส่วนร่วมของประชาชน**

วิทยาลัยพัฒนาการปกครองท้องถิ่น สถาบันพระปกเกล้า (2545, น. 380-381) ได้กล่าวถึงประโยชน์ของการมีส่วนร่วมไว้ดังนี้ 1) เพิ่มคุณภาพของการตัดสินใจ กระบวนการปรึกษาหารือกับสาธารณะชน ช่วยให้เกิดความกระจ่างในวัตถุประสงค์และความต้องการของโครงการหรือนโยบายนั้น ๆ ได้ดี 2) ลดค่าใช้จ่ายและการสูญเสียเวลา โดยทั่วไปกระบวนการมีส่วนร่วมของประชาชนอย่างเต็มรูปแบบมักจะสิ้นเปลืองค่าใช้จ่ายและเสียเวลา แต่ในทางปฏิบัติแล้ว การมีส่วนร่วมของประชาชนที่เกิดมาตั้งแต่ต้น สามารถที่จะลดความล่าช้าและลดค่าใช้จ่ายที่เกี่ยว ข้องกับความขัดแย้งของประชาชนได้ การตัดสินใจอย่างใดอย่างหนึ่งอาจจะดูสิ้นเปลืองและเสียเวลากว่าที่จะตัดสินใจได้ แต่ว่าเมื่อตัดสินใจแล้วและนำมาสู่การปฏิบัติ อาจจะเป็นวิธีการที่ประหยัดกว่าด้วยซ้ำ การตัดสินใจอย่างใดอย่างหนึ่งที่ทำไปอย่างรวดเร็วและดูเหมือนจะไม่สิ้นเปลือง อาจจะเสียค่าใช้จ่ายมากกว่า ถ้าการตัดสินใจนั้นไม่ได้ทำให้เกิดข้อตกลงระหว่างกลุ่มหรือความเห็นชอบในกลุ่มต่าง ๆ ที่มีผลประโยชน์เกี่ยวข้องได้ แต่กลับนำไปสู่ความขัดแย้งของประชาชนอย่างต่อเนื่องมากขึ้น การมีส่วนร่วมของประชาชนสามารถเกิดผลในการยอมรับอย่างสูงต่อการตัดสินใจ โดยกลุ่มซึ่งมีส่วนได้ส่วนเสียในการตัดสินใจนั้น ๆ วิธีการนี้จะช่วยลดความขัดแย้งระหว่างการนำไปปฏิบัติ ทำให้เกิดการประหยัดค่าใช้จ่าย ซึ่งโดยทั่วไปมักจะแพงกว่าค่าใช้จ่ายที่เกิดขึ้นจากการจัดทำหรือดำเนินการให้ประชาชนมีส่วนร่วมในระยะต้น3) การสร้างฉันทามติ โครงการที่ให้ความสำคัญกับการมีส่วนร่วมของประชาชนสามารถที่จะสร้างความมั่นคงและยั่งยืน มีการยอมรับระหว่างกลุ่มซึ่งก่อนหน้านี้อาจจะมีความเห็นขัดแย้งกันคนละทาง การมีส่วนร่วมนี้ยังก่อให้เกิดความเข้าใจระหว่างคู่กรณี ลดความขัดแย้งทางการเมือง และก่อให้เกิดความชอบธรรมในการตัดสินใจของรัฐ4) ความสำเร็จและผลในการปฏิบัติของโครงการ การมีส่วนร่วมในการตัดสินใจ ทำให้คนเรามีความรู้สึกถึงความเป็นเจ้าของการตัดสินใจนั้น และครั้งหนึ่งเมื่อได้ร่วมตัดสินใจแล้วย่อมต้องการที่จะเห็นสิ่งนั้นนำไปปฏิบัติได้ ไม่เพียงแต่จะมีความสนับสนุนทางการเมืองต่อการนำไปปฏิบัติ แต่กลุ่มและปัจเจกชนอาจจะกระตือรือร้นในการที่จะช่วยให้เกิดผลในการปฏิบัติ5) การหลีกเลี่ยงการเผชิญหน้า หรือหลีกเลี่ยงความขัดแย้งที่รุนแรง ความขัดแย้งในโครงการอาจนำไปสู่ การเป็นปฏิปักษ์อันยากที่จะแก้ไข กระบวนการมีส่วนร่วมของประชาชนก่อให้เกิดโอกาสในกรณีจะแสดงความต้องการของกลุ่ม และความห่วงกังวลที่ปราศจากความรู้สึกที่เป็นปฏิปักษ์ การมีส่วนร่วมของประชาชนตั้งแต่ต้นสามารถลดการเผชิญหน้ากันอย่างรุนแรงที่อาจจะเป็นไปได้ อย่างไรก็ดีการมีส่วนร่วมของประชาชนไม่ใช่ยาวิเศษ มันไม่อาจที่จะลดหรือกำจัดความขัดแย้งในทุก ๆ กรณีได้6) ความน่าเชื่อถือและความชอบธรรม โดยทั่วไปแล้วการมีส่วนร่วมของประชาชนเป็นวิถีทางที่จะนำไปสู่ความชอบธรรม และการดำรงอยู่ของความชอบธรรม โดยเฉพาะอย่างยิ่งเมื่อการตัดสินใจ ก่อให้เกิดความขัดแย้งก็คือจะต้องใช้กระบวนการตัดสินใจซึ่งโปร่งใส และน่าเชื่อถือต่อสาธารณชน และซึ่งให้สาธารณชนมีส่วนร่วม โครงการมีส่วนร่วมของประชาชนยังก่อให้เกิดความเข้าใจถึงเหตุผลที่นำไปสู่การตัดสินใจนั้น ๆ

จะเห็นได้ว่า การมีส่วนร่วมของประชาชนในการสร้างชุมชนเข้มแข็งนั้น ควรเริ่มตั้งแต่ต้นของกระบวนการนั้น คือร่วมตั้งแต่การกำหนดปัญหา ความต้องการของชุมชนร่วมกันนำไปสู่การร่วมคิดหาทางเลือกในการแก้ไขปัญหา ร่วมวางแผนในการแก้ไขปัญหาและที่สำคัญที่สุดคือการร่วมตัดสินใจ แล้วจะทำให้ผู้มีส่วนร่วมหรือประชาชนในหมู่บ้านที่ร่วมตัดสินใจเกิดความรู้สึกเป็นเจ้าของหมู่บ้านของตน เกิดความรู้สึกเป็นส่วนหนึ่งของหมู่บ้าน เกิดความเป็นหุ้นส่วน ซึ่งจะทำให้มีการดำเนินกิจกรรมนั้น ร่วมกันนำไปสู่ความร่วมมือที่เข้มแข็ง

พลเดช ปิ่นประทีป (2558, น. 95) กล่าวว่า สังคมไทยมีแต่วัตถุประสงค์ของแต่ละบุคคล ของแต่ละกลุ่ม แต่ละพวก แต่ละพรรค แต่ละองค์กร แต่ละสถาบัน จึงทอนกำลังกันเองไม่เป็นพละกำลังร่วมกันของชาติ ที่จะสร้างประเทศไทยน่าอยู่ ถ้าคนไทยมีวัตถุประสงค์ร่วมกันได้เมื่อใด ก็จะเกิดพลังมหาศาลที่จะเอาชนะอุปสรรคทั้งปวง บรรลุความเจริญอย่างแท้จริง สร้างประเทศไทยที่น่าอยู่ที่สุดได้

ในการศึกษาวิจัยครั้งนี้ผู้วิจัยได้ศึกษาแนวคิดและทฤษฎีการมีส่วนร่วม เพื่อนำขั้นตอนและวิธีการสร้างการมีส่วนร่วม มาปรับประยุกต์ใช้ในการดำเนินงานสร้างและฟื้นฟูทุนทางสังคม เพราะผลของการที่ประชาชนเข้ามามีส่วนร่วมในกิจกรรมพัฒนาคือ การบรรลุเป้าหมายของการพัฒนา ความเข้มแข็งของชุมชนและคือความยั่งยืนของกิจกรรมพัฒนา

**2.5 แนวคิดกระบวนการเรียนรู้**

**2.5.1 ความหมายของการเรียนรู้**

การเรียนรู้ เป็นกระบวนการที่มีความต่อเนื่อง มีการงอกเงยและเปลี่ยนแปลงได้ ทั้งด้านบวกและด้านลบ นั่นคือ คนที่รู้แล้วอาจลดทอนจางลง หรือรู้เพิ่มขึ้นเรื่อย ๆ จนถึงสามารถลบล้างความรู้เดิม หรือเปลี่ยนเป็นความรู้ชุดใหม่ ผลลัพธ์ของการเรียนรู้เรื่องใดก็คือความรู้ (Knowledge) ในเรื่องนั้น

การเรียนรู้นั้นถือว่าเป็นขั้นตอนหรือกระบวนการที่สำคัญของมนุษย์ในการรับรู้เรื่องราวหรือเนื้อหาข้อมูลที่เกิดขึ้นรอบข้าง นักการศึกษาหลายท่านได้ให้ความหมายของการเรียนรู้ไว้ดังนี้

Good (1973, p. 15) ให้ความหมายของการเรียนรู้ไว้ว่าคือ การเปลี่ยนแปลงปฏิกิริยาหรือพฤติกรรมอันเป็นผลเนื่องมาจากบุคคลได้มีประสบการณ์

ทิศนา แขมมณี (2545, น. 23) กล่าวว่า การเรียนรู้ (Learning) มีขอบเขตที่ครอบคลุมความหมาย 2 ประการ คือ ในความหมายของ กระบวนการเรียนรู้ (Learning Process) ซึ่งหมายถึง ดำเนินการอย่างเป็นขั้นตอนหรือการใช้วิธีการแบบต่าง ๆ ที่ช่วยให้บุคคลเกิดการเรียนรู้ และการเรียนรู้ในความหมายของ “ผลการเรียนรู้ (Learning Outcome) ซึ่งได้แก่ความรู้ความเข้าใจในวาระต่าง ๆ ความสามารถในการกระทำ การใช้ทักษะกระบวนการต่าง ๆ รวมทั้งความรู้สึกหรือเจตคติ อันเป็นผลที่เกิดขึ้นจากกระบวนการเรียนรู้หรือการใช้วิธีการเรียนรู้ กล่าวอีกนัยหนึ่งได้ว่า การเรียนรู้มีลักษณะเป็นทั้งผลลัพธ์อันเป็นเป้าหมายปลายทาย (Ends) และวิธีการนำไปสู่เป้าหมาย (Means) ซึ่งลักษณะทั้งสองเป็นองค์ประกอบที่สัมพันธ์กันและส่งผลกระทบต่อกัน หากบุคคลมีกระบวนการแสวงหาความรู้ที่ดีมีประสิทธิภาพและเหมาะสมกับตน บุคคลนั้นย่อมมีโอกาสที่จะเกิดความรู้ความเข้าใจในสาระหรือกระบวนการต่าง ๆ ได้อย่างกระจ่างถ่องแท้และลึกซึ้ง เกิดความรู้สึกเจตคติไปในทางที่เหมาะสม และเกิดการเปลี่ยนแปลงด้านการกระทำหรือพฤติกรรมไปในทางที่พึงประสงค์

**2.5.2 แบบการเรียนรู้ของชุมชน**

แบบการเรียนรู้ของชุมชนมีอยู่มากมายหลายลักษณะ มีนักการศึกษาหลายท่านได้จำแนกลักษณะที่เหมาะสมโดยให้ความสำคัญต่อการนำไปใช้ได้จริงในชุมชน มีรายละเอียดดังนี้

สีลาภรณ์ นาครทรรพ (2543, น. 34) กำหนดลักษณะของการเรียนรู้ร่วมกันของชุมชนไว้ 4 ประการ ดังนี้ 1) เป็นกระบวนการกลุ่ม (Group Process) กระบวนการเรียนรู้ร่วมกันของชุมชนเกิดจากการที่คนในชุมชนแต่ละคนได้มีการพูดคุยแลกเปลี่ยนความคิดเห็น วิพากษ์วิจารณ์ปัญหาและเสนอแนะแนวทางการแก้ไขปัญหาร่วมกัน ซึ่งเป็นการยอมรับความเท่าเทียมกันของคนในชุมชน ทำให้เกิดพลังสติปัญญาสามารถหาทางออกได้ดีที่สุด และเป็นที่ยอมรับของคนทุกฝ่าย 2) เป็นการเรียนรู้จากการลงมือปฏิบัติจริง (Active Learning) กระบวนการเรียนรู้ร่วมกันของชุมชนเป็นการแสวงหาแนวทางเพื่อแก้ไขปัญหาที่เกิดขึ้นในชุมชน การเรียนรู้จึงมีลักษณะเป็นพลวัตที่เกิดจากการร่วมกันแลกเปลี่ยนความรู้ ความคิดเห็น วิเคราะห์ปัญหา สาเหตุของปัญหา วิธีการแก้ไขปัญหา แล้วนำไปปฏิบัติจริง ผลเป็นอย่างไรก็นำมาทบทวน วิเคราะห์ร่วมกัน เพื่อหาวิธีการที่เหมาะสมมากที่สุดต่อไป เรียกว่าเป็นกระบวนการเรียนรู้แบบมีปฏิสัมพันธ์จากการกระทำร่วมกัน (Interactive Lean Through Action) 3) เป็นการเรียนรู้ปัญหาในชีวิตจริง (Problem Oriented) เพื่อแก้ไขปัญหาที่เกิดขึ้นจริง ดังนั้นนอกจากเป็นการยกระดับความคิด สติปัญญาของคนในชุมชนแล้ว การเรียนรู้ร่วมกันของชุมชนยังหมายถึงการร่วมแก้ปัญหาและพัฒนาคุณภาพชีวิตของคนในชุมชนอย่างเป็นรูปธรรม เมื่อร่วมกันแก้ไขปัญหาของชุมชนแล้วจะทำให้เพิ่มความมั่นใจในศักยภาพของบุคคลและชุมชนมากยิ่งขึ้น และนำไปสู่การเรียนรู้เพื่อร่วมกันแสวงหาแนวทางในการพัฒนาชุมชนของตนเองต่อไป การเรียนรู้จากปัญหาในชีวิตจริงเป็นการเรียนรู้ในเรื่องใกล้ตัวที่รู้อยู่แล้ว จึงเรียนรู้ได้ง่ายและมีประสิทธิภาพมากกว่าการเรียนรู้ในเรื่องไกลตัวที่ไม่มีความรู้มาก่อน 4) เป็นการเรียนรู้และทำงานร่วมกันในลักษณะเป็นเครือข่าย คนที่เรียนรู้ร่วมกันจะมีความสัมพันธ์เชื่อมโยงกันในลักษณะแนวราบมากกว่าแนวดิ่ง หรือมีความสัมพันธ์ที่เท่าเทียมกัน มีการแลกเปลี่ยนเรียนรู้ประสบการณ์ ความคิดเห็นและทรัพยากรระหว่างกันด้วยความสมัครใจช่วยเหลือกัน ติดต่อสื่อสารกันอย่างสม่ำเสมอ ไม่มีการบังคับบัญชาสั่งการ ไม่มีโครงสร้างอำนาจ แต่มีจุดร่วมที่เชื่อมโยงกันเป็นเครือข่ายระหว่างองค์กรหรือชุมชนต่อชุมชนที่มีการแลกเปลี่ยนเรียนรู้และติดต่อสื่อสารถึงกันเป็นระยะ

สนธยา พลศรี (2550, น. 53) กล่าวถึงกระบวนการที่สนับสนุนการเรียนรู้ร่วมกันของชุมชนให้ประสบความสำเร็จไว้ว่า กระบวนการที่สำคัญ ได้แก่ กระบวนการพัฒนาแบบมีส่วนร่วม กระบวนเรียนรู้แบบมีส่วนร่วม กระบวนการเรียนรู้เชิงประสบการณ์ กระบวนการเรียนรู้ด้วยการปฏิบัติจริง และกระบวนการเรียนรู้ด้วยกระบวนการกลุ่ม

สรุปได้ว่า แบบการเรียนรู้ของชุมชนมีหลากหลายแบบ แต่ในงานวิจัยนี้ได้คัดเลือกแบบที่เหมาะสมกับการนำไปใช้ในชุมชนและก่อให้เกิดการเรียนรู้ร่วมกันได้แก่ การเรียนรู้จากประสบการณ์ การเรียนรู้จากการปฏิบัติและการเรียนรู้แบบมีส่วนร่วม ดังรายละเอียดต่อไปนี้

1. การเรียนรู้จากประสบการณ์

Kolb (1984, p. 25) เสนอว่า การเรียนรู้จากประสบการณ์จะมีคุณลักษณะที่แตกต่างจากการเรียนรู้โดยทั่วไป คือ เน้นกระบวนการมากกว่าผลลัพธ์ เป็นความต่อเนื่องภายใต้ประสบการณ์ของบุคคล เป็นการแสวงหาทางออกในการแก้ไขปัญหา เป็นองค์รวมเพื่อการพัฒนาปรับปรุง เป็นความเชื่อมโยงระหว่างคนกับสิ่งแวดล้อม และเป็นกระบวนการสร้างสรรค์ความรู้ แนวคิดการเรียนรู้จากประสบการณ์ นอกจากความสำคัญของประสบการณ์แล้ว ผู้เรียนเป็นหัวใจสำคัญของกระบวนการเรียนรู้ ที่จะต้องควบคุมและรับผิดชอบในกระบวนการเรียนรู้ของตนเอง ดังนั้นผู้เรียนจึงต้องมีลักษณะเป็นผู้ชี้นำตนเองในการเรียนรู้ (Self-Directed Learning) การเรียนรู้จากประสบการณ์เป็นการเรียนรู้ด้วยตนเอง ดังนั้นจึงต้องมีการจัดสภาพแวดล้อมหรือสถานการณ์ เพื่อเปิดโอกาสให้คนได้เข้ามามีส่วนร่วมในการเรียนรู้ เพื่อให้แต่ละคนได้มีโอกาสลงมือปฏิบัติและแสวงหาความรู้ด้วยตนเอง เพื่อให้ตนเองสามารถนำไปประยุกต์ใช้ให้เกิดประโยชน์ตามความเหมาะสมของตนเองต่อไป ซึ่งอาศัยประสบการณ์เดิมเป็นฐานความรู้ มีกระบวนการอภิปรายหรือแลกเปลี่ยนความคิด เพื่อก่อให้เกิดการเรียนรู้ซึ่งกันและกัน มีการสรุปความคิดเพื่อสร้างความเข้าใจและมีการนำแนวคิดไปประยุกต์ใช้ในลักษณะหรือสถานการณ์อื่น ๆ จนเกิดเป็นแนวทางปฏิบัติสำหรับตนเองต่อไป

1.1 ความหมายของการเรียนรูจากประสบการณ์

กาญจนา รอดแก้ว (2550, น. 79) ได้กล่าวถึงการเรียนรู้จากประสบการณ์ว่า หมายถึงการเรียนรู้จากการได้ลงมือปฏิบัติและดึงเอาประสบการณ์ออกมา มีการสะท้อนความรู้เพื่อพัฒนาความคิดใหม่ มีการวิเคราะห์เพื่อแสวงหาคำตอบเพื่อให้สามารถนำไปประยุกต์ใช้ให้เกิดประโยชน์ จนเกิดเป็นความรู้ที่มีคุณค่าใหม่ขึ้น

ปิยดา จุลวรรณา (2553, น. 43) ได้ให้ความหมายของการเรียนรู้จากประสบการณ์ว่า หมายถึง กระบวนการเรียนรู้ที่เป็นการเรียนรู้โดยเน้นการเรียนรู้จากการปฏิบัติจริง โดยใช้ประสบการณ์เดิมของแต่ละบุคคลเป็นพื้นฐานความรู้ในการพิจารณาทบทวน ไตร่ตรองอย่างมีเหตุผลและผู้เรียนพยายามตีความและสรุปเป็นความรู้ใหม่สำหรับตนเอง เกิดเป็นประสบการณ์ใหม่ของตนเอง

พิษา คำสนองศรี (2552, น. 47) ได้ให้ความหมายของการเรียนรู้จากประสบการณ์ว่า หมายถึง กระบวนการเรียนรู้จากการปฏิบัติ โดยใช้ประสบการณ์เดิมของแต่ละบุคคลเป็นพื้นฐานความรู้ในการพิจารณาทบทวนไตร่ตรองอย่างมีเหตุผลและผู้เรียนพยายามตีความหมายสรุปเป็นความรู้ใหม่สำหรับตนเอง เป็นลักษณะของการเรียนรูตลอดชีวิต เมื่อใดที่ผู้เรียนต้องการเรียนรู้อะไรก็ตาม ผู้เรียนสามารถเรียนรู้จากประสบการณ์เดิมของตนเองที่มีอยู่

สรุปได้ว่า การเรียนรู้จากประสบการณ์ หมายถึง การเรียนรู้จากการได้ลงมือปฏิบัติ ซึ่งอาศัยประสบการณ์เดิมเป็นฐานความรู้ มีการสะท้องความคิดเพื่อพัฒนาความคิดใหม่ มีการวิเคราะห์เพื่อแสวงหาคำตอบ เพื่อสามารถนำไปประยุกต์ใช้ในลักษณะหรือสถานการณ์อื่น ๆ จนเกิดเป็นแนวทางปฏิบัติสำหรับตนเองต่อไป

1.2 คุณลักษณะของการเรียนรู้จากประสบการณ์

คุณลักษณะสำคัญของการเรียนรู้จากประสบการณ์ ประกอบด้วย ประสบการณ์ของแต่ละบุคคลเพื่อใช้เป็นฐานในการเข้าใจตนเอง การมีปฏิสัมพันธ์ระหว่างผู้เรียนด้วยกันเองและระหว่างผู้เรียนกับผู้สอน มีการสร้างความคิดรวบยอด หลังจากประสบการณ์ที่ได้รับ และการนำประสบการณ์ใหม่ไปประยุกต์ใช้เพื่อขยายเขตการเรียนรู้

อาพันธ์ชนิตร์ สู่พานิช (2554, น. 76) ได้กล่าวถึงการเรียนรู้จากประสบการณ์ถือเป็นการเรียนรู้โดยสร้างให้ผู้เรียนเกิดความรู้ ทักษะ และเจตคติโดยการนำประสบการณ์เดิมที่ผู้เรียนมี มาบูรณาการเพื่อสร้างความรู้ใหม่ขึ้นมา เป็นการเรียนรู้ที่มีลักษณะเป็นรูปธรรม เพราะเป็นการสร้างประสบการณ์การเรียนรู้ที่ผู้เรียนได้รับเมื่อได้กระทำหรือมีกิจกรรม โดยผู้เรียนนำสิ่งที่ได้รับมาประมวลและสร้างเป็นแนวคิดหรือองค์ความรู้ของตน ซึ่งผู้เรียนจะสามารถนำความรู้ที่ได้ไปสร้างประสบการณ์กับสิ่งใหม่ในสถานการณ์ที่แตกต่างกันไป

กาญจนา แก้วรอด (2550, น. 45) ได้กล่าวว่า การเรียนรู้จากประสบการณ์ต้องอาศัยประสบการณ์เดิมเป็นฐานความรู้ มีกระบวนการอภิปรายหรือแลกเปลี่ยนความคิด เพื่อก่อให้เกิดการเรียนรู้ซึ่งกันและกัน มีการสรุปความคิดเพื่อสร้างความเข้าใจ และมีการนำแนวคิดไปประยุกต์ใช้ในลักษณะหรือสถานการณ์อื่น ๆ จนเกิดเป็นแนวทางปฏิบัติสำหรับตนเองต่อไป โดยลักษณะของกระบวนการเรียนรู้ มีดังนี้ 1) การค้นหาแลกเปลี่ยนประสบการณ์ โดยการมีส่วนร่วมในกระบวนการกลุ่ม การเข้าร่วมการอภิปรายแลกเปลี่ยนความคิดเห็น 2) การสรุปสร้างความรู้ใหม่ โดยนำประสบการณ์ใหม่ผสมผสานกับประสบการณ์เดิมเป็นความรู้ใหม่ 3) การประยุกต์ใช้ นำความรู้ใหม่ที่ได้ไปประยุกต์ใช้ 4) การสรุปบทเรียนและสร้างประสบการณ์ใหม่สำหรับตนเอง

2. การเรียนรู้จากการปฏิบัติ

อาชัญญา รัตนอุบล (2547, น. 24) กล่าวว่า การเรียนรู้จากการปฏิบัติเป็นการเรียนรู้ที่มีพื้นฐานจากการที่บุคคลได้เผชิญกับปัญหาจริงที่เกิดขึ้นและพยายามแก้ไขปัญหาเหล่านั้น ช่วยสร้างกระบวนการคิดและกระบวนการแลกเปลี่ยนความรู้ที่เป็นรูปธรรม ในลักษณะของการคิดร่วมกัน สรุปผล วิจารณ์ สังเคราะห์และนำไปสู่การลงมือปฏิบัติ เป็นการคิดเพื่อประเมินแนวทางในการแก้ไขปัญหาและเพื่อนำไปประยุกต์ใช้ในการแก้ไขปัญหาที่เกิดขึ้นได้จริง และหาแนวทางแก้ไขปัญหาได้อย่างเหมาะสม จึงทำให้เกิดความสอดคล้องกับความต้องการของผู้เรียน (Needs Learners) มีการยืดหยุ่นและอิสระในการกำหนดปัญหาและแนวทางแก้ไขปัญหา มีการดำเนินการเป็นขั้นตอนที่ชัดเจนสามารถตรวจสอบผลลัพธ์หรือผลผลิตที่ได้ ทำให้ผู้เรียนได้รับทราบผลร่วมกันทุกระยะ

เนาวนิตย์ สงคราม (2550, น. 16) ได้ให้ความหมายของการเรียนรู้จากการปฏิบัติว่า หมายถึง วิธีการเรียนรู้ระหว่างการทำงาน โดยการรวมกลุ่มคนเพื่อร่วมกันขบคิด แลกเปลี่ยนแบ่งปันความรู้และประสบการณ์แนวคิดใหม่ ๆ ทำความเข้าใจร่วมกันพัฒนา แก้ไขปัญหาที่แท้จริงเกี่ยวกับงาน

วาริน สินสูงสุด (2550, น. 67) ได้กล่าวถึงการเรียนรู้จากการปฏิบัติว่า ต้องเรียนรู้เป้าหมาย หลักการ เนื้อหาและวิธีการให้ตรงกันก่อน ร่วมวางแผนในการดำเนินงาน จากนั้นจึงประชุมแลกเปลี่ยนเรียนรู้ โดยมีการใช้คำถามเป็นทักษะสำคัญในการสนทนา ทำให้เกิดการขัดเกลาความคิดเป็นการดึงความรู้ในชุมชนออกมา ทำให้เกิดการแลกเปลี่ยนเรียนรู้ความคิดเห็น เป็นการต่อยอดทางความคิดจนเกิดแนวทางในการแก้ไขหรือพัฒนา แล้วจึงสรุปผลการเรียนรู้และถอดบทเรียนขยายผลการดำเนินงานต่อไป

ดารารัตน์ ลี้เสริมสุขสิริ (2553, น. 14) ได้ให้ความหมายของการเรียนรู้จากการปฏิบัติว่า หมายถึง การเรียนรู้ผ่านการปฏิบัติที่แต่ละบุคคลเรียนรู้ร่วมกันในการวิเคราะห์ปัญหาผ่านกระบวนการของการเรียนรู้อย่างต่อเนื่อง โดยการทำงานบนปัญหาจริง และสะท้อนกลับบนประสบการณ์ของตนเอง เสนอแนวทางการแก้ปัญหา และนำแนวทางการแก้ปัญหาที่ผ่านการพิจารณาแล้วไปปฏิบัติ

อาพันธ์ชนิตร์ สู่พานิช (2554, น. 86) ได้กล่าวถึงการเรียนรู้จากการปฏิบัติว่า เป็นกระบวนการแก้ไขปัญหาในองค์กร โดยกระบวนแก้ไขปัญหานั้นจะอยู่ในลักษณะของทีมงาน มีการแลกเปลี่ยนเรียนรู้การแก้ไขปัญหา และลงมือกระทำจนกระทั่งหมดปัญหาและสามารถสรุปสร้างเป็นองค์ความรู้ใหม่ขึ้นมาสำหรับการเรียนรู้แลกเปลี่ยนกัน เพื่อพัฒนาการเรียนรู้การทำงานต่อไป

สรุปได้ว่า การเรียนรู้จากการปฏิบัติ หมายถึง วิธีการเรียนรู้ทำความเข้าใจปัญหาของชุมชนให้ตรงกัน ซึ่งมีการใช้คำถามเป็นทักษะสำคัญในการสนทนา โดยร่วมกันวิเคราะห์และวางแผน เกิดการแลกเปลี่ยนความรู้ความคิดเห็น เป็นการต่อยอดทางความคิด จนเกิดแนวทางในการแก้ไขหรือทางออก จึงนำความรู้ที่ได้ไปปฏิบัติ แล้วจึงสรุปผลการเรียนรู้และถอดบทเรียนขยายผลการดำเนินงานต่อไป

2.1 ลักษณะของการเรียนรู้จากการปฏิบัติ

วารินทร์ สินสูงสุด (2550, น. 24) ได้กล่าวถึงลักษณะสำคัญของการเรียนรู้จากการปฏิบัติว่า 1) เป็นการเรียนรู้จากการเผชิญสภาพจริงปัญหาจริง 2) ใช้คำถามในการสร้างการเรียนรู้ ทักษะและเจตคติ 3) แสวงหาคำตอบเพื่อตอบคำถามจากการลงมือปฏิบัติจริงในสถานการณ์จริง 4) มีการวิพากษ์วิจารณ์ ไตร่ตรอง ทบทวน และสะท้องความคิดของตนเองออกมา 5) เป็นการร่วมคิด ร่วมทำของกลุ่มคนที่ทำงานที่นั่น

พรชัย ฐีระเวช (2555, น. 32) ได้สรุปหลักการและลักษณะสำคัญของการเรียนรู้จากการปฏิบัติว่า เป็นการต่อยอดจากความรู้เดิมที่อยู่ในองค์กร ด้วยการซักถาม ไตร่ตรองและการลงมือปฏิบัติ แล้วเรียนรู้จากการปฏิบัติดังกล่าว โดยเป็นกระบวนการค้นหาความรู้ที่ใช้คนเป็นศูนย์กลางแห่งการเรียนรู้ เพื่อหาทางแก้ไขปัญหาของกลุ่มคนหรืองค์กร และให้ความสำคัญกับความรู้และประสบการณ์ที่มีอยู่ของคนแต่ละคนด้วยการกระตุ้นให้ไตร่ตรองและแสดงความคิดเห็น เพื่อดึงประสบการณ์ดังกล่าวของแต่ละคน เกิดการแลกเปลี่ยนเรียนรู้และหาวิธีใหม่ในการปฏิบัติเพื่อแก้ไขปัญหา

สรุปลักษณะสำคัญของการเรียนรู้จากการปฏิบัติได้ว่า เป็นกระบวนการค้นหาความรู้ โดยใช้คนในองค์กรเป็นศูนย์กลางแห่งการเรียนรู้ เพื่อหาแนวทางการปฏิบัติในการแก้ไขปัญหาของกลุ่มคนหรือองค์กร หรือเพื่อการเปลี่ยนแปลงองค์กร โดยให้ความสำคัญกับความรู้และประสบการณ์ที่มีอยู่ของแต่ละคน ด้วยการวิเคราะห์ไตร่ตรองและแสดงความคิดเห็น เพื่อนำความรู้และประสบการณ์ดังกล่าวของแต่ละคนมาแลกเปลี่ยนเรียนรู้ และใช้ในการปฏิบัติในการแก้ไขปัญหาและเพื่อรองรับการเปลี่ยนแปลงองค์กรดังกล่าว

2.2 ขั้นตอนการเรียนรู้จากการปฏิบัติ

ประจวบ แหลมหลัก (2547, น. 54) ได้สรุปขั้นตอนการเรียนรู้จากการปฏิบัติออกเป็น 7 ขั้นตอน คือ ขั้นปฐมนิเทศ หมายถึง ขั้นตอนในการเตรียมความพร้อมของผู้เรียน ได้แก่ การแนะนำตัว การแบ่งกลุ่ม และการทำความเข้าใจถึงกระบวนการที่จะดำเนินการ ขั้นระบุปัญหาที่แท้จริงของการปฏิบัติงาน หมายถึง ขั้นตอนที่ผู้ดำเนินการตั้งคำถามเพื่อให้กลุ่มระดมสมองเพื่อระบุปัญหาที่แท้จริงในการปฏิบัติงาน ขั้นค้นหาสาเหตุของปัญหา หมายถึง ขั้นที่ผู้ดำเนินการตั้งคำถามเพื่อให้กลุ่ม

ระดมสมองเพื่อค้นหาสาเหตุของปัญหาที่ระบุในขั้นระบุปัญหาที่แท้จริงของการปฏิบัติงาน ขั้นค้นหาทางเลือกและตัดสินใจเลือกทางเลือกในการแก้ปัญหา หมายถึง ขั้นที่ผู้ดำเนินการตั้งคำถามเพื่อให้กลุ่มระดมสมอง ค้นหาทางเลือกและตัดสินใจทางเลือกในการแก้ปัญหา ขั้นวางแผนปฏิบัติการ หมายถึง ขั้นที่ผู้ดำเนินการตั้งคำถามเพื่อให้กลุ่มระดมสมองเพื่อกำหนดแนวทางในการวางแผนการปฏิบัติงาน ตามทางเลือกในการแก้ปัญหาที่กลุ่มตัดสินใจเลือกแล้ว รวมถึงการพิจารณาความเหมาะสมและความเป็นไปได้ของแผน ขั้นปฏิบัติการตามแผน หมายถึง ขั้นตอนที่ผู้เรียนปฏิบัติการตามแผนที่วางไว้ รวมถึงการแก้ปัญหาเฉพาะหน้าที่เกิดขึ้นระหว่างการปฏิบัติตามแผนปฏิบัติการ ขั้นนำเสนอผลการปฏิบัติงาน หมายถึง ขั้นตอนที่ผู้ดำเนินการให้กลุ่มนำเสนอผลการปฏิบัติงาน การคิดใคร่ครวญ และการตัดสินใจดำเนินการในขั้นต่อไป

เนาวนิตย์ สงคราม (2550, น. 22) ได้สรุปขั้นตอนการเรียนรู้จากการปฏิบัติไว้ 6 ขั้นตอน ดังนี้ 1) กำหนดประเด็นปัญหา โดยปัญหาที่เกิดมาจากการปฏิบัติงาน เป็นอุปสรรคต่อการทำงาน หรือเป็นสิ่งที่องค์กรควรจะกำหนดขึ้นตามสถานการณ์เพื่อพัฒนาบุคลากรและองค์กรให้ก้าวหน้า 2) การค้นหาคำตอบและการสะท้อนกลับการเรียนรู้ เป็นการค้นหาแนวทางโดยทำความเข้าใจกับปัญหา สาเหตุของปัญหาและมีการสะท้อนกลับด้านความคิด แนวคิด ประสบการณ์ที่ผ่านมาในอดีต เพื่อค้นหาคำตอบที่เป็นแนวทางในการแก้ปัญหาให้เหมาะกับสถานการณ์และเหตุการณ์ที่เกิดขึ้น รวมถึงช่วยในการค้นหาแนวทางใหม่ 3) การวางแผนแนวทางการแก้ปัญหา สมาชิกในกลุ่มร่วมกันเสนอแนะแนวทางในการแก้ปัญหา โดยช่วยกันระดมความคิดเห็น ความรู้จากการศึกษาค้นคว้า นำมาปรึกษาและแลกเปลี่ยนซึ่งกันและกันภายในกลุ่ม เพื่อคัดเลือกแนวทางการแก้ไขปัญหาที่มีความเป็นไปได้และวางแผนเพื่อนำแนวทางการแก้ไขปัญหาที่ได้ไปปฏิบัติ 4) การนำวิธีการแก้ไขปัญหาไปปฏิบัติจริง โดยการนำวิธีการที่ได้จากแนวทางการแก้ไขปัญหาไปปฏิบัติงานจริง 5) ตรวจสอบความก้าวหน้า โดยมีการนำเสนอความก้าวหน้าของวิธีการแก้ปัญหาที่ได้ปฏิบัติไประยะหนึ่งแล้ว เพื่อตรวจสอบให้เหมาะสมกับสถานการณ์และเหตุการณ์ 6) ประเมินผลและสรุปผลจากการปฏิบัติ โดยประเมินผลของแนวทางแก้ปัญหาที่ได้ปฏิบัติและนำมาปรับปรุงอีกครั้งเพื่อสรุปเป็นแนวทางที่ดีที่สุด

สรุปได้ว่า การเรียนรู้จากการปฏิบัติ เป็นการเรียนรู้ของกลุ่มที่เรียนรู้ร่วมกันกับการพัฒนางาน โดยใช้กระบวนการที่ประกอบด้วย การวางแผน (Plan) การปฏิบัติ (Do) การประเมิน (Check) และการปรับ (Act) แต่สำหรับการวิจัยครั้งนี้การเรียนรู้จากการปฏิบัติเป็นกรอบแนวคิดในการดำเนินงานที่สำคัญ ประกอบด้วย ขั้นตอน คือ 1) การรับรู้สถานการณ์และปัญหาร่วมกัน 2) การเกิดความตระหนักร่วมกัน 3) การมีวิสัยทัศน์ร่วมกัน 4) การแสวงหาแนวทางในการแก้ไขปัญหาร่วมกัน   
5) การปฏิบัติและเรียนรู้ร่วมกัน 6) การประเมินผลถอดบทเรียนจัดเก็บองค์ความรู้ร่วมกัน

3. การเรียนรู้แบบมีส่วนร่วม

การเรียนรู้แบบมีส่วนร่วม เป็นส่วนหนึ่งของการพัฒนาที่มุ่งเปลี่ยนแปลงบุคคลในด้านจิตสำนึก อุดมการณ์ เจตคติ ความตระหนัก ความรู้และทักษะเพื่อนำไปสู่การรวมพลังหรือศักยภาพเป็นกลุ่ม เป็นกระบวนการในระดับต่าง ๆ จากชุมชนไปสู่เครือข่ายประชาชนที่เข้มแข็งต่อไป

3.1 ความหมายของการเรียนรู้แบบมีส่วนร่วม

สนธยา พลศรี (2550, น. 45) กล่าวถึงการเรียนรู้แบบมีส่วนร่วมว่า เป็นเครื่องมือในการดึงศักยภาพของชุมชนเข้ามามีส่วนร่วมในขั้นตอนต่าง ๆ อย่างเท่าเทียมกัน มีเป้าหมาย มีการเปลี่ยนแปลงระดับบุคคลในด้านจิตสำนึก อุดมการณ์ ทัศนคติ ความตระหนัก ความรู้ ทักษะ ซึ่งจะนำไปสู่การรวมพลังศักยภาพเป็นกลุ่ม การสร้างบรรยากาศการเรียนรู้แบบไม่เป็นทางการ จะช่วยสร้างความรู้ที่ไว้เนื้อเชื่อใจ และสร้างให้เกิดความร่วมมือสามัคคี ช่วยเหลือกัน มีการให้และการรับเต็มที่ อีกทั้งมี “เวทีสรุปบทเรียน” ใช้ในการวิเคราะห์สรุปผลการทำงานที่ผ่านมา ปัญหาที่เกิดขึ้นและถอดประสบการณ์แล้วนำไปปฏิบัติซ้ำเพื่อให้ดีกว่าเดิม

Chan (2009, p. 18) ได้ให้ความหมายการเรียนรู้แบบมีส่วนร่วมว่า เป็นการเรียนรู้ที่เรียนรู้จากฐานปัญหา โดยผู้เรียนทุกคนมีส่วนร่วมในการแก้ปัญหา หาข้อมูล และลงมือปฏิบัติจริง ผู้เรียนมีส่วนร่วมในกระบวนการเรียนรู้ภายใต้คำแนะนำของผู้สอน ในบรรยากาศของห้องเรียนที่เป็นที่น่าพอใจ และเต็มไปด้วยความร่วมมือของผู้เรียนทุกคน

สุมณฑา พรหมบุญ และ อรพรรณ พรสีมา (2549, น. 43) อธิบายว่า การเรียนรู้แบบมีส่วนร่วม ช่วยเตรียมผู้เรียนให้พร้อมที่จะเผชิญกับชีวิตจริง เพราะลักษณะของการเรียนรู้แบบมีส่วนร่วมเปิดโอกาสให้ผู้เรียนได้รับผิดชอบต่อการเรียนรู้ของตนเอง ได้ลงมือปฏิบัติทำกิจกรรมกลุ่ม ฝึกฝนทักษะ การเรียนรู้ทักษะการบริหาร การจัดการ การเป็นผู้นำผู้ตามและที่สำคัญเป็นการเรียนรู้ที่มีความสัมพันธ์สอดคล้องกับชีวิตจริงของผู้เรียนมากที่สุดวิธีหนึ่ง อีกทั้งยังช่วยเสริมสร้างบรรยากาศการเรียนรู้ที่ดี ช่วยให้ผู้เรียนได้ฝึกฝนความเป็นประชาธิปไตย ฝึกการช่วยเหลือเกื้อกูลกัน ช่วยให้ผู้เรียนเกิดทัศนคติที่ดีต่อการเรียนรู้ต่อผู้สอน ต่อสถานศึกษาและต่อสังคม

สรุปได้ว่า การเรียนรู้แบบมีส่วนร่วม เป็นการเรียนรู้ร่วมกันของกลุ่มคนหรือคนในชุมชน โดยอาศัยประสบการณ์เดิมของผู้เรียนก่อให้เกิดความรู้ใหม่ ๆ อย่างต่อเนื่อง ผู้เรียนได้ลงมือปฏิบัติทำกิจกรรมกลุ่มโดยผู้เรียนจะมีส่วนร่วมในการคิดวิเคราะห์ วางแผน ทำงาน ประกอบด้วยขั้นตอนการเรียนรู้ได้แก่ ประสบการณ์ การสะท้อนความคิด ความตระหนัก ความคิดรวบยอด การประยุกต์ใช้ และการเผยแพร่

3.2 คุณลักษณะของการเรียนรู้แบบมีส่วนร่วม

มูลนิธิพัฒนาภาคเหนือ (2544, น. 23) ได้กล่าวถึงคุณลักษณะของการเรียนรู้แบบมีส่วนร่วมมีหลายประการดังต่อไปนี้ 1) การเรียนรู้ที่สร้างจิตสำนึกทางอุดมการณ์ สำนึกของคุณค่าศักดิ์ศรีความเป็นมนุษย์และพลังของการรวมกลุ่มพลังชุมชน เป็นการสร้างพื้นที่ทางสังคมให้แก่กลุ่มผู้ด้อยโอกาส ผู้เสียเปรียบทางสังคม สร้างสำนึกในคุณค่าศักดิ์ศรี ความตระหนักในสิทธิเสรีภาพ คุณค่าของตนเองและชุมชน การพัฒนาความรู้ความสามารถของบุคคล ซึ่งจะทำให้เกิดการเข้ามามีส่วนร่วมในชุมชนที่เชื่อมโยงและดึงพลังศักยภาพต่าง ๆ ที่จะนำไปสู่การเสริมสร้างความเข้มแข็งขององค์กรชุมชน ทำให้เกิดการพัฒนาที่ยั่งยืน การพึ่งตนเอง ความเสมอภาค ความเป็นธรรม 2) การเรียนรู้แบบองค์รวมเชื่อมโยงสัมพันธ์กัน กระบวนการเรียนรู้แบบมีส่วนร่วมเน้นการให้คุณค่าและความสำคัญขององค์รวม เพราะในความเป็นจริงนั้นสรรพสิ่งในชุมชนมีความสัมพันธ์กัน โดยกระบวนการเรียนรู้แบบมีส่วนร่วมจำเป็นต้องค้นหาค่านิยมเดิมที่มีอยู่ในชุมชน เป็นสิ่งที่ชุมชนสร้างขึ้นเองสั่งสมและสืบทอดกันมา เพื่อค้นหาแนวทางหรือกระบวนการปรับตัว การต่อสู้ทางสังคมที่จะสร้างดุลอำนาจที่จะทำให้เกิดความเท่าเทียมเป็นธรรม 3) การเรียนรู้ที่ประสานระหว่างการเรียนรู้เชิงประจักษ์ร่วมกับทฤษฎี กระบวนการเรียนรู้ที่ได้ผลและเป็นประโยชน์ต่อการพัฒนาชุมชน เป็นกระบวนการเรียนรู้ท่ามกลางปฏิบัติ คือ เป็นการเรียนรู้จากการได้ทำงานจริงด้วยตนเอง มีกระบวนการสรุปบทเรียนโดยการวิเคราะห์สรุปผลของการทำงานที่ผ่านมา ปัญหาที่เกิดขึ้นและการถอดประสบการณ์วิธีการพัฒนา การปรับเปลี่ยนหาแนวทางการพัฒนาที่เหมาะสมยิ่งขึ้น แล้วนำไปปฏิบัติจริงอีกครั้งหนึ่งแบบซ้ำแล้วซ้ำอีก กระบวนการนี้เป็นกระบวนการเรียนรู้ที่สร้างการเรียนรู้ด้วยตนเอง และเรียนรู้จากการแลกเปลี่ยนประสบการณ์วิเคราะห์ร่วมกับผู้อื่น ซึ่งทำให้เกิดองค์ความรู้ใหม่ ๆ ขึ้น 4) ผู้ร่วมเรียนรู้เป็นหัวใจสำคัญของการเรียนรู้ โดยคำนึงถึงพื้นฐานและประสบการณ์ของผู้เรียนเป็นส่วนสำคัญในการสร้างกระบวนการเรียนรู้ร่วมกัน เปิดโอกาสให้ผู้เรียนเป็นผู้ค้นหาข้อมูล ประเมินปัญหา ความต้องการและความจำเป็นของการจัดกระบวนการเรียนรู้ด้วยตนเอง เรียนรู้โดยการแลกเปลี่ยนประสบการณ์ของกันและกันเป็นหลัก เพราะธรรมชาติการเรียนรู้ของบุคคลนั้นต้องมีส่วนร่วมในกิจกรรมการเรียนรู้ และต้องการเป็นอิสระในการเรียนรู้มากกว่าพึ่งผู้อื่น 5) เน้นกระบวนการมากกว่าเนื้อหา การเรียนรู้แบบมีส่วนร่วมไม่กำหนดโครงสร้างของกระบวนการเรียนรู้แบบตายตัว แต่เปิดโอกาสให้เรียนรู้ตามสถานการณ์ วัตถุประสงค์ และความต้องการของผู้เรียน เน้นให้ผู้เรียนเรียนรู้ด้วยการค้นคว้า ซักถาม อภิปราย ตรวจสอบ ฝึกปฏิบัติ ทดลอง ลงมือแก้ปัญหาในกลุ่ม เพื่อให้เกิดการเรียนรู้ระหว่างกัน ไม่มีการกำหนดเกณฑ์มาตรฐานสำหรับการประเมินตรวจสอบตายตัว ไม่มุ่งเน้นความถูกต้องของเนื้อหาแต่เน้นกระบวนการเรียนรู้ที่ผู้เรียนเข้ามามีส่วนร่วมในกระบวนการเรียนรู้อย่างต่อเนื่อง 6) เน้นการสร้างบรรยากาศการเรียนรู้แบบไม่เป็นทางการ เพื่อให้เกิดการเรียนรู้แบบเป็นกันเอง ซึ่งจะสร้างความรู้สึกไว้วางใจ กล้าแสดงออก ใจกว้าง ให้ความร่วมมือ เกิดความสามัคคี รู้สึกเป็นเจ้าของ และยินดีเข้าร่วมในกิจกรรมอย่างต่อเนื่อง 7) จัดวางความสัมพันธ์ที่เสมอภาคและเท่าเทียมกัน ความสัมพันธ์ระหว่างผู้ที่เกี่ยวข้องกับการเรียนรู้ ทั้งผู้จัดการเรียนรู้และผู้เข้าร่วมควรมีความสัมพันธ์แบบเท่าเทียมกัน ไม่ใช่เป็นแบบผู้ให้กับผู้รับ แต่ต่างเรียนรู้ซึ่งกันและกัน ก่อให้เกิดการสื่อสารโต้ตอบ ส่งเสริมบรรยากาศของการซักถาม แสดงความคิดเห็น นำไปสู่เป้าหมายคือการเรียนรู้และมีความสุขที่ได้เข้าร่วมกิจกรรมการเรียนรู้

สรุปได้ว่าการเรียนรู้แบบมีส่วนร่วม เป็นการสร้างความรู้โดยผู้เรียนเป็นเจ้าของการเรียนรู้ เป็นการเรียนรู้ที่อาศัยประสบการณ์เดิมของผู้เรียน ก่อให้เกิดความรู้ใหม่ ๆ อย่างต่อเนื่อง ผู้เรียนสามารถกำหนดหลักการที่ได้จากการปฏิบัติและสามารถประยุกต์ใช้ทฤษฎีหรือหลักการได้อย่างถูกต้อง ซึ่งมุ่งเน้นให้ประชาชนในชุมชนมีส่วนเกี่ยวข้องกับกิจกรรมต่าง ๆ ตั้งแต่ต้นจนจบกระบวนการ มีการติดต่อสื่อสารและการเรียนรู้ร่วมกันจากการกระทำ รวมทั้งการจัดการ เพื่อให้เกิดความสำเร็จตามวัตถุประสงค์ คือคนได้รับการพัฒนาศักยภาพเกิดการเรียนรู้และขับเคลื่อนงานในชุมชนไปสู่เป้าหมายของการพัฒนาคือ การมีชุมชนเข้มแข็งและพึ่งตนเองได้ ในงานวิจัยนี้ได้นำการเรียนรู้แบบมีส่วนร่วมมาเป็นแนวทางในการจัดกิจกรรมสร้างและฟื้นฟูทุนทางสังคม โดยเปิดโอกาสให้ชุมชนได้เข้ามามีส่วนร่วมในการวิเคราะห์สภาพการของกองบุญสัจจะสวัสดิการฯ ร่วมประเมินทุนทางสังคม ร่วมวิเคราะห์ปัญหา ร่วมสร้างเป้าหมาย (วิสัยทัศน์ร่วม) ร่วมวางแผน ร่วมลงมือปฏิบัติและประเมินผลร่วมกัน ภายใต้บรรยากาศที่เป็นกันเองและความสัมพันธ์ที่เสมอภาค เพื่อเอื้อให้ชุมชนเกิดการเรียนรู้และสามารถขับเคลื่อนงานต่อในพื้นที่ได้

**2.6 แนวคิดการจัดการความรู้**

**2.6.1 ความหมายของความรู้**

ความรู้ (Knowledge) หมายถึง ประสบการณ์จริง (Experience) ที่เกิดจากการเห็นจริงได้ลงมือปฏิบัติจริงหรืออาจหมายถึงประสบการณ์ที่ทำให้สามารถทำงานได้สำเร็จ (Effectiveness) “ความรู้” นั้น มีหลายนัยและหลายมิติ (วิจารณ์ พานิช 2548, น. 5-6) คือ 1) ความรู้ คือสิ่งที่นำไปใช้จะไม่หมด หรือสึกหรอแต่จะยิ่งงอกเงยหรืองอกงาม ขึ้น 2) ความรู้คือสารสนเทศที่จะนำไปสู่การปฏิบัติ   
3) ความรู้เกิดขึ้น ณ จุดที่ต้องการใช้ความรู้นั้น 4) ความรู้เป็นสิ่งที่ขึ้นกับบริบทและกระตุ้นให้เกิดขึ้นโดยความต้องการ

ดังนั้น ความรู้จึงไม่ใช่สิ่งที่เกิดขึ้นเองหรือสร้างขึ้นโดยคนใดคนหนึ่ง แต่เป็นกระบวนการสร้างเสริมจากประสบการณ์จริงที่ได้พบเห็นหรือการลงมือปฏิบัติ อีกทั้งความรู้จะเพิ่มพูนมากขึ้นหรือพัฒนาขึ้นในบริบทของชุมชนหรือพื้นที่ที่ต้องการใช้ความรู้นั้นและที่สำคัญคือความรู้สามารถที่จะถ่ายทอดหรือสืบทอดระหว่างคน ระหว่างชุมชนและระหว่างสังคมได้ จนกลายเป็นความรู้เฉพาะถิ่นหรือประจำถิ่นที่เกิดขึ้นและใช้ประโยชน์ในท้องถิ่นนั้น ๆ ประเภทของความรู้สามารถแบ่งออกเป็น 2 ประเภทใหญ่ คือ 1) ความรู้ที่อยู่ในตัวคน/ความรู้โดยนัย (Tacit Knowledge) เป็นความรู้ที่ได้จากประสบการณ์ พรสวรรค์ หรือสัญชาตญาณของแต่ละบุคคลในการทำความเข้าใจในสิ่งต่าง ๆ เป็นความรู้ที่ไม่สามารถถ่ายทอดออกมาเป็นคำพูด หรือลายลักษณ์อักษรได้โดยง่าย เช่น ทักษะในการทำงาน งานฝีมือ หรือการคิดเชิงวิเคราะห์ 2) ความรู้ที่อยู่ในรูปแบบสื่อหรือเอกสาร/ความรู้ที่ชัดแจ้ง (Explicit Knowledge) เป็นความรู้ที่สามารถรวบรวม ถ่ายทอดได้ โดยผ่านวิธีต่าง ๆ เช่น การบันทึกเป็นลายลักษณ์อักษร ทฤษฎี คู่มือต่าง ๆ และบางครั้งจะเรียกว่าความรู้แบบรูปธรรม

**2.6.2 ความหมายของการจัดการความรู้**

การจัดการความรู้ หมายถึง การรวบรวมองค์ความรู้ที่มีอยู่ในองค์กรซึ่งกระจัดกระจายอยู่ในตัวบุคคลหรือเอกสาร มาพัฒนาให้เป็นระบบเพื่อให้ทุกคนในองค์กรสามารถเข้าถึงความรู้และพัฒนาตนเองให้เป็นผู้รู้ รวมทั้งปฏิบัติงานได้อย่างมีประสิทธิภาพ อันจะส่งผลให้องค์กรมีความสามารถ ในเชิงแข่งขันสูงสุด (สำนักงานคณะกรรมการพัฒนาระบบราชการและสถาบันเพิ่มผลผลิตแห่งชาติ, 2548, น. 4) จากการศึกษาความหมายการจัดการความรู้จากนักวิชาการต่าง ๆ ผู้วิจัยได้สังเคราะห์ผู้ที่ให้ความหมายของการจัดการความรู้ที่สอดคล้อง เช่น

พรธิดา วิเชียรปัญญา (2547 , น. 32) ได้กล่าวไว้ว่า การจัดการความรู้ หมายถึง กระบวนการอย่างเป็นระบบเกี่ยวกับการประมวลข้อมูล สารสนเทศ ความคิด การกระทำ ตลอดจนประสบการณ์ของบุคคล เพื่อสร้างความรู้หรือนวัตกรรม และการจัดเก็บในลักษณะของแหล่งข้อมูลที่บุคคลสามารถเข้าถึงได้ โดยอาศัยช่องทางต่าง ๆ ที่องค์กรจัดเตรียมไว้ เพื่อนำความรู้ที่มีอยู่ไปประยุกต์ใช้ในการปฏิบัติงาน ซึ่งก่อให้เกิดการแบ่งปันและถ่ายโอนความรู้ และในที่สุดความรู้ที่มีอยู่จะแพร่กระจายและไหลเวียนทั่วทั้งองค์กรอย่างสมดุล เป็นไปเพื่อเพิ่มความสามารถในการพัฒนาผลผลิตและองค์กร

ประเวศ วะสี (2550, น. 19) ได้กล่าวถึงการจัดการความรู้ไว้ว่า การจัดการความรู้ที่เกิดจากพลังภายในของชุมชน จะทำให้การพัฒนาเกิดความยั่งยืน เพราะหลักของการพัฒนาต้องให้ชุมชนเป็นผู้กระทำเอง ทางราชการเป็นผู้สนับสนุนไม่ใช่สั่งการให้เกิดการพัฒนา เป็นกระบวนการทางปัญญา ใช้ความรู้ ใช้การเรียนรู้ร่วมกันในการปฏิบัติ มีการจัดการโดยใช้ความรู้ทุกส่วนที่เกี่ยวข้องสัมพันธ์กันด้วยการเรียนรู้ ไม่ใช่โดยการใช้อำนาจ และมีกลไกการจัดการอย่างต่อเนื่องและยั่งยืน

ทิพวรรณ หล่อสุวรรณรัตน์ (2549, น. 47) ได้กล่าวไว้ว่า การจัดการความรู้ คือ กระบวนการในการสร้าง ประมวล เผยแพร่ และใช้ความรู้ เพื่อเพิ่มประสิทธิผลในการดำเนินงาน

วิจารณ์ พานิช (2551, น. 88) ได้กล่าวถึงการจัดการความรู้เพื่อพัฒนาชุมชนไว้ว่า การจัดการความรู้ หมายถึง เครื่องมือเพื่อการบรรลุเป้าหมายอย่างน้อย 4 ประการไปพร้อม ๆ กัน ได้แก่ บรรลุเป้าหมายของงาน บรรลุเป้าหมายการพัฒนาคน บรรลุเป้าหมายการพัฒนาองค์การไปเป็นองค์การเรียนรู้และ บรรลุความเป็นชุมชน เป็นหมู่คณะ ความเอื้ออาทรระหว่างกันในชุมชน การจัดการความรู้จึงเป็นเครื่องมือเพื่อการเสริมสร้างและฟื้นฟูทุนทางสังคมในชุมชน

Derek Binney (2001, น. 33) ได้กล่าวถึงความหมายและลักษณะของการจัดการความรู้ ที่สามารถนำมาเป็นกรอบในการดำเนินงานเพื่อสร้างและฟื้นฟูทุนทางสังคมในการวิจัยครั้งนี้ ว่า การจัดการความรู้ให้ความสำคัญกับการเรียนรู้จากกระบวนการต่าง ๆ แล้วทำการพัฒนา ปรับปรุงกระบวนการต่าง ๆ ให้มีประสิทธิภาพยิ่งขึ้น เช่น การจัดการความรู้คุณภาพรวม (TQM) การพัฒนากระบวนการ (Process Improvement) เป็นต้น และการจัดการความรู้เน้นกระบวนการเรียนรู้ พัฒนารูปแบบการเรียนรู้ รวมทั้งการพัฒนาบุคลากรด้วย การจัดการความรู้ในลักษณะนี้ เน้นการสร้างกระบวนการการเรียนรู้ เช่น การสร้างชุมชนเรียนรู้ การสร้างสื่อส่งเสริมการเรียนรู้ เป็นต้น

สรุปการจัดการความรู้ หมายถึง กระบวนการรวบรวมความรู้ที่มีอยู่ในที่ต่าง ๆ อย่างเป็นระบบ เพื่อให้ผู้ที่ต้องการใช้ความรู้เข้าถึงได้ง่าย และหมายถึงกระบวนการแลกเปลี่ยนเรียนรู้ร่วมกันของคนในองค์กรอย่างเป็นระบบ เพื่อแก้ปัญหาหรือพัฒนาคน งาน องค์กรให้ดีขึ้น เพื่อสร้างเป็นความรู้หรือนวัตกรรมและการจัดเก็บในลักษณะของแหล่งข้อมูลที่บุคคลสามารถเข้าถึงได้โดยอาศัยช่องทางต่าง ๆ

สำหรับการวิจัยในครั้งนี้ ให้ความสำคัญกับนิยามของการจัดการความรู้ ในมิติ กระบวนการแลกเปลี่ยนเรียนรู้ของคน การพัฒนาศักยภาพคนในชุมชน เพื่อแก้ปัญหาหรือพัฒนางานในพื้นที่ของตนเอง ในการวิจัยครั้งนี้มุ่งนำกระบวนการของการจัดการความรู้ คือการแลกเปลี่ยนเรียนรู้ของคนในชุมชนโดยมีเป้าหมายเพื่อสร้างและฟื้นฟูทุนทางสังคมสู่ความเข้มแข็งของกองบุญสัจจะสวัสดิการฯ

**2.6.3 กระบวนการจัดการความรู้**

กระบวนการจัดการความรู้ (Knowledge Management Process) เป็นสิ่งที่กล่าวถึงขั้นตอนการจัดการความรู้ที่สามารถนำไปสู่การปฏิบัติ เพราะหากทราบเพียงคุณประโยชน์ของความรู้แต่ไม่มีกระบวนการที่จะดึงมาใช้การจัดการความรู้คงไม่เกิดขึ้น ซึ่งสำนักงานคณะกรรมการพัฒนาระบบราชการและสถาบันเพิ่มผลผลิตแห่งชาติ (2548, น. 5-6) ได้สรุปแนวคิดเกี่ยวกับกระบวนการจัดการความรู้ไว้ดังนี้ 1) การค้นหา/การบ่งชี้ความรู้ (Knowledge Identification) เป็นการค้นหาว่า มีความรู้อะไรบ้างในองค์การที่มีผู้เกี่ยวข้องหรือลูกค้าต้องการทราบ แล้วพิจารณาว่าความรู้นั้นเป็นรูปแบบใด อยู่ที่ใครหรือความรู้อะไรบ้างที่องค์การจำเป็นต้องมีแล้วจัดลำดับความสำคัญของความรู้นั้น เพื่อให้องค์การวางขอบเขตของการจัดการความรู้ และสามารถจัดสรรทรัพยากรได้อย่างมีประสิทธิภาพ และประสิทธิผล 2) การสร้างและแสวงหาความรู้ (Knowledge Creation and Acquisition) เป็นการกำหนดวิธีการในการดึงความรู้จากแหล่งต่าง ๆ ที่อาจอยู่กระจัดกระจายมารวมไว้ จัดทำเนื้อหาให้เหมาะสมและตรงกับความต้องการหรือลักษณะการเรียนรู้ของผู้ใช้ เป็นการสร้างความรู้ขึ้นจากความรู้เดิมที่มีอยู่หรือนำความรู้จากภายนอกองค์การมาใช้ เพื่อให้องค์การมีความรู้ที่จำเป็นต้องมีแต่ยังไม่มี 3) การจัดความรู้ให้เป็นระบบ (Knowledge Organization) เพื่อให้ผู้ใช้สามารถค้นหาและนำความรู้ไปใช้ประโยชน์ได้ รวมทั้งแบ่งชนิดหรือประเภทของความรู้โดยคำนึงถึงการนำไปใช้และลักษณะการทำงานของบุคลากร 4) การประมวลและกลั่นกรองความรู้ (Knowledge Codification and Refinement) เป็นการประมวลความรู้ให้อยู่ในรูปแบบและภาษาที่เข้าใจง่ายและสะดวกต่อการใช้ 5) การเข้าถึงความรู้ (Knowledge Access) เป็นการจัดเก็บและกระจายความรู้ใน 2 ลักษณะ คือ การป้อนความรู้เป็นการส่งข้อมูลความรู้ให้ผู้รับโดยผู้รับไม่ได้ร้องขอและการให้โอกาสเลือกใช้ความรู้ เป็นการที่ผู้ใช้สามารถเลือกรับเฉพาะแต่ข้อมูลความรู้ที่ต้องการ ซึ่งช่วยลดปัญหาการได้รับข้อมูลความรู้ที่ไม่ต้องการมากเกินไป 6) การแบ่งปันแลกเปลี่ยนความรู้ (Knowledge Sharing) เป็นการแบ่งปันความรู้ประเภทความรู้ที่ชัดแจ้งโดยวิธีการต่าง ๆ เช่น การจัดทำเอกสาร จัดทำฐานความรู้ หรือการจัดทำสมุดหน้าเหลือง โดยนำเทคโนโลยีสารสนเทศมาใช้ ส่วนความรู้ประเภทฝังอยู่ในคนอาจใช้วิธีผสมผสาน เพื่อผู้ใช้ข้อมูลสามารถเลือกใช้ได้ตามความสะดวก 7) การเรียนรู้ (Learning) บุคลากรเกิดการเรียนรู้อาจสังเกตได้จากความสามารถ ในการทำงานดีขึ้น มีประสิทธิภาพสูงขึ้น สามารถแก้ปัญหาในงานได้ดีขึ้น และ/หรือเกิดความรู้ใหม่ ๆ ขึ้น ช่วยเพิ่มพูนความรู้ขององค์การที่มีอยู่แล้วให้เพิ่มมากขึ้นเรื่อย ๆ และนำไปสู่องค์การมีการบริหารจัดการที่มีประสิทธิภาพสูงขึ้นในที่สุด

ผู้วิจัยได้นำกระบวนการจัดการความรู้ 7 ขั้นตอน ของสถาบันเพิ่มผลแห่งชาติมาใช้เป็นแนวทางในการจัดกระบวนการเพื่อสร้างและฟื้นฟูทุนทางสังคมในตำบลเปือย ด้วยเห็นว่าตำบลเปือยเปรียบเสมือนองค์กร ที่มีผู้นำ คณะกรรมการฯ และสมาชิกกองบุญสัจจะสวัสดิการฯ ที่จะต้องขับเคลื่อนการทำงานสร้างและฟื้นฟูทุนทางสังคมในตำบลเปือย กระบวนการจัดการความรู้ จะทำให้กระบวนการสร้างและฟื้นฟูทุนทางมีความเป็นระบบเป็นขั้นตอนและสามารถสร้างการเรียนรู้ให้เกิดขึ้นแก่คนในตำบลได้ เพราะผู้วิจัยจะนำขั้นตอนการแลกเปลี่ยนเรียนรู้ร่วมกันมาใช้เพื่อสร้างการเรียนรู้แก่ประชาชนในตำบลเปือย เพื่อการไปสู่เป้าหมายความคือความเข้มแข็งของกองบุญสัจจะสวัสดิการฯ

**2.6.4 ปัจจัยเอื้อที่ทำให้การจัดการความรู้ประสบความสำเร็จ**

ปัจจัยเอื้อสำคัญที่ช่วยให้การจัดการความรู้ประสบความสำเร็จ ประกอบด้วย (บุญดี บุญญากิจ 2549, น. 59) 1) ภาวะผู้นำและกลยุทธ์ ผู้บริหารต้องเข้าใจแนวคิด มีความตระหนัก มีทิศทางและกลยุทธ์ที่ชัดเจน 2) วัฒนธรรมองค์กร คือ วัฒนธรรมของการแลกเปลี่ยนและแบ่งปันความรู้ระหว่างบุคลากรภายในองค์กร 3) เทคโนโลยีสารสนเทศทางด้านการจัดการความรู้ เป็นส่วนสำคัญที่ช่วยให้คนในองค์กรสามารถค้นหาความรู้ ดึงความรู้ไปใช้ ช่วยในการวิเคราะห์ข้อมูลและให้ข้อมูลความรู้ด้านต่าง ๆ 4) การวัดและประเมินผล จะช่วยให้องค์กรสามารถทบทวน ประเมินผลและทำการปรับปรุงกลยุทธ์และกิจกรรมต่าง ๆ เพื่อให้บรรลุเป้าหมายของการจัดการความรู้ได้ 5) โครงสร้างพื้นฐาน ได้แก่ การมีระบบรองรับให้บุคลากรในองค์กรได้มีการแลกเปลี่ยนความรู้กันอย่างสะดวก การมีสถานที่หรือเครื่องมืออุปกรณ์ต่าง ๆ การมีระบบงานที่เอื้อให้เกิดสภาพ ที่สนับสนุนการแลกเปลี่ยนความรู้ มีระบบประเมินผลงานและระบบการยกย่อง ชมเชย ให้รางวัลอย่างชัดเจนและเป็นธรรม จะเอื้อต่อการจัดการความรู้ขององค์กร

**2.6.5**  **วิธีการจัดการความรู้**

วิธีการจัดการความรู้มีหลายวิธี ควรใช้วิธีที่มีความง่ายในช่วงเริ่มต้นแล้วค่อย ๆ ใช้วิธีการที่ยากหรือซับซ้อนขึ้นตามลำดับและความจำเป็น วิธีการจัดการความรู้ ดังต่อไปนี้ 1) การแลกเปลี่ยนเรียนรู้จากวิธีการทำงานแบบ Best Practice วิธีทำงานที่เป็น Best Practice คือ วิธีทำงานที่เป็นแบบอย่างในการปฏิบัติอันดีเยี่ยม เป็นวิธีที่ทำให้เกิดผลงานในลักษณะที่มีผลสัมฤทธิ์สูงมีประสิทธิภาพสูงหรือมีคุณภาพสูง องค์กรขนาดใหญ่จำเป็นต้องหา Best Practice ของการทำงานเรืองต่าง ๆ นำมากำหนดเป็นมาตรฐานการทำงานจัด ให้มีการแลกเปลี่ยนเรียนรู้ระหว่างทีมเจ้าของ Best Practice กับทีมงานอื่น ๆ ให้ทีมงานอื่น ๆ สามารถปฏิบัติงานตามมาตรฐานแบบอย่างได้ และยิ่งกว่านั้นต้องส่งเสริมให้มีการพัฒนา Best Practice ใหม่ขึ้น ให้เป็นวิธีการที่ดีกว่าเดิมเป็นวงจรเรื่อยไปไม่สิ้นสุด 2)การแลกเปลี่ยนเรียนรู้ใน “ชุมชนนักปฏิบัติ” (Community of Practice: CoP) ชุมชนนักปฏิบัติอาจเป็นชุมชนที่มีความสนใจในปัญหาเดียวกัน เรื่องเดียวกัน ชุดความรู้ชุดเดียวกัน แต่อาจทำงานอยู่ในต่างหน้าที่กันหรือเผชิญกับปัญหาคนละปัญหากัน วิธีการแลกเปลี่ยนของชุมชนนักปฏิบัติที่ธรรมดาที่สุดคือการนัดประชุมแลกเปลี่ยนเรียนรู้กันอย่างสม่ำเสมอ เพื่อเป็นเวทีพูดคุยแลกเปลี่ยนแนวทางการทำงานและพัฒนาวิธีการทำให้ดีขึ้นด้วยการสรุปแนวทางในการทำงานร่วมกันในเวทีชุมชนนักปฏิบัติ เมื่อได้แนวทางในการทำงานแล้ว กลับไปทดลองทำ มาเจอกันอีกในเวทีชุมชนนักปฏิบัติ นำผลที่ได้มาคุยกันและหารือแนวทางในการทำให้ดีขึ้นอีก ทำเช่นนี้เรื่อยไป จึงได้ชื่อว่าเป็นเวทีชุมชนนักปฏิบัติ คือเป็นพื้นที่คุยกันของคนทำงาน

**2.6.6 การดำเนินการจัดการความรู้**

ในการเริ่มดำเนินการจัดการความรู้ให้มุ่งเน้นที่เครื่องมือจัดการความรู้เพียง 2-3 อย่าง ทำจนชำนาญและทำอย่างเรียบง่าย อย่าพยายามสร้างวิธีการหรือใช้เครื่องมือที่หรูหราโอ่อ่า และให้มุ่งจัดการความรู้ที่ 2-3 ประเด็นที่มีความสำคัญต่อองค์กร และสามารถพิสูจน์คุณค่าของการดำเนินการจัดการความรู้ได้ การดำเนินการจัดการความรู้มีองค์ประกอบที่สำคัญดังต่อไปนี้ (วิจารณ์ พานิช. 2551, น. 105-108) 1) สร้างวิสัยทัศน์เกี่ยวกับความรู้ผู้บริหารระดับสูงมีหน้าที่สร้างวิสัยทัศน์เกี่ยวกับความรู้ที่เป็นความรู้หลัก (Core Knowledge) ขององค์กร เพื่อการบรรลุ “หัวปลา” (เป้าหมายหลัก) ขององค์กร สำหรับใช้เป็นเข็มทิศในการจัดการความรู้ขององค์กร การจัดการวิสัยทัศน์เกี่ยวกับความรู้ต้องไม่ใช่เพียงแค่สร้าง แต่จะต้องเรียงร้อยถ้อยคำให้กินใจ และเข้าใจได้ง่าย แล้วสื่อสารให้เป็นที่รับรู้และซาบซึ้ง จนเกิดเป็นความเชื่อและค่านิยมรวมกันทั่วทั้งองค์กร วิสัยทัศน์ดังกล่าวต้องมีความชัดเจนในระดับที่เหมาะสมคือ ชัดเจนในระดับที่มองเห็นทิศทางและขอบเขตร่วมกันได้ ชัดเจนแต่ก็ไม่ชัดหรือมีรายละเอียดมากเกินไป จนทำให้ปิดกั้นความคิดสร้างสรรค์ของพนักงาน วิสัยทัศน์ดังกล่าวจะต้องเปิดโอกาสให้พนักงานในแต่ละหน่วยย่อยร่วมกันตีความนำไปสู่วิสัยทัศน์และพันธกิจของหน่วยย่อยภายใต้ร่มของวิสัยทัศน์ภาพรวม ทำให้เกิดความรู้สึกผูกพันทุ่มเท ที่จะทำงานร่วมกันเพื่อบรรลุวิสัยทัศน์นั้น สรุปว่า จะต้องช่วยกันคิดให้ชัดว่าเป้าหมายหลักขององค์กรคืออะไร และต้องการความรู้หลักด้านไหนบ้าง เพื่อบรรลุเป้าหมายหลักนั้น การจัดการความรู้จะต้องเป็นไปตามภาพใหญ่นี้   
2) สร้างทีมจัดการความรู้ขององค์กร การจัดการความรู้ต้องดำเนินการเป็นทีม และเป็นระบบทั่วทั้งองค์กร จึงจะเกิดพลังของการจัดการความรู้อย่างเต็มที่ และสมาชิกขององค์กรจะต้องเข้าใจบทบาทของตนเองในด้านการจัดการความรู้ทีมจัดการความรู้ขององค์กร มี 2 มิติ คือ 2.1) ทีมประสานงาน ทีมประสานงานอาจได้รับการแต่งตั้งเป็นคณะกรรมการหรือคณะทำงานประสานงานจัดการความรู้หรือคณะกรรมการดำเนินการจัดการความรู้ แต่ชื่อหลังไม่ดีในแง่ที่ว่า อาจทำให้คนเข้าใจผิดว่าเฉพาะคนกลุ่มนี้เท่านั้นที่ดำเนินการจัดการความรู้ ทำให้ไม่เกิดความร่วมแรงร่วมใจทั่วทั้งองค์กร 2.2) ทีมปฏิบัติการ ทีมปฏิบัติการประด้วยบุคคล 5 กลุ่ม คือ 2.2.1) ผู้ปฏิบัติจัดการความรู้ (Knowledge Practitoner) คือ ผู้ดำเนินการจัดการความรู้ตัวจริงได้แก่ พนักงานระดับปฏิบัติการ หรือเรียกว่า “คุณกิจ” คนกลุ่มนี้มีความสำคัญที่สุดในการปฏิบัติจัดการความรู้ โดยทำหน้าที่หลักเกี่ยวกับความรู้ 4 ประการคือ การเสาะหา (Acquire) สร้าง (Create) สั่งสม (Accumulate) ซึ่งรวมทั้งจดบันทึก และใช้ (Apply) ความรู้ 2.2.2) ผู้เอื้ออำนวยการจัดการความรู้ หรือ คุณอำนวย มักเป็นพนักงานที่เป็นผู้บริหารระดับกลาง หน้าที่หลักคือ การอำนวยความสะดวกในการดำเนินการจัดการความรู้ของ “คุณกิจ” และทำหน้าที่ตีความหรือแปลงความรู้ฝังลึกให้เป็นความรู้เปิดเผย จับต้องได้ และนำไปปฏิบัติได้ง่าย “คุณอำนวย” ทำหน้าที่เชื่อมโยงระหว่างผู้บริหารระดับสูงกับพนักงานระดับปฏิบัติ โดยตีความวิสัยทัศน์เกี่ยวกับความรู้ขององค์กร ที่ผู้บริหารระดับสูงยกร่างขึ้น ให้มีความชัดเจน เข้าใจง่าย 2.2.3) ผู้บริหารระบบการจัดการความรู้ หรือ คุณเอื้อ ทำหน้าที่หลัก 3 ประการ คือ 1) กำหนดเป้าหมายขององค์กร คือเป้าหมายภาพใหญ่ของการจัดการความรู้ขององค์กร 2) สร้างบรรยากาศและกฎ เกณฑ์กติกาขององค์กรให้เอื้อต่อการแลกเปลี่ยนเรียนรู้ และ 3) คอยจับ “ความรู้ที่ทรงคุณค่า” ที่พัฒนาขึ้นในกระบวนการหมุนเกลียวความรู้ (Knowledge Spiral) ขององค์กรในลักษณะของการผุดบังเกิด (Emergence) และนำมาสื่อสาร เพื่อกระตุ้นให้เกิดการตีความอย่างต่อเนื่อง เพื่อให้เกิดบรรยากาศที่น่าตื่นเต้น เร้าใจและภาคภูมิใจ 2.2.4) ผู้บริหารเทคโนโลยีสารสนเทศ มีหน้าที่บริหารเทคโนโลยีสารสนเทศแก่กิจกรรมจัดการความรู้ ตั้งแต่เริ่มต้นวางแผนระบบการจัดการความรู้ และส่วนที่เป็นการจัดการระบบเทคโนโลยีสารสนเทศ ให้เชื่อมโยงเป็นเนื้อเดียวกันกับส่วนของเนื้อหาความรู้หรือที่เรียกว่า ระบบฐานข้อมูลความรู้ 2.2.5) ผู้ดูแลฐานข้อมูลความรู้บนระบบเทคโนโลยีสารสนเทศ ให้เป็นฐานข้อมูลที่ช่วยสร้างความมีชีวิตชีวาของการจัดการความรู้ ทำหน้าที่ประมวลความรู้ในระบบสารสนเทศ ตีความ และยกระดับเป็น ความรู้ที่สูงขึ้นหรือเชื่อมโยงมากขึ้น ดูแลฐานข้อมูลความรู้บนระบบเทคโนโลยีสารสนเทศ ให้เป็นฐานข้อมูลที่บรรจุ “ขุมความรู้” “แก่นความรู้” “เรื่องเล่า” บุคคลหรือกลุ่มบุคคลที่มีวิธีเลิศ, ผู้รู้-ผู้ปฏิบัติได้ เป็นต้น และปรับปรุงข้อมูลให้ทันสมัยอยู่เสมอ และมีการสังเคราะห์เป็นความรู้ที่ยกระดับขึ้น ใช้เป็นเครื่องมือในการแลกเปลี่ยนความรู้ 3) เริ่มจากทุนปัญญาที่มีอยู่แล้ว ทุนปัญญาเพื่อการบรรลุ “หัวปลา” ขององค์กร มีอยู่แล้วภายในองค์กร ในรูปของผลงานเลิศหรือความสำเร็จที่ภาคภูมิใจ ซึ่งสะท้อนวิธีเลิศ (Best Practice) ในการปฏิบัติงานจัดการความรู้เพื่อบรรลุหัวปลาขององค์กร อยู่ในวิธีเลิศเหล่านั้น ส่วนวิธีดำเนินการที่นับได้ว่าเริ่มจากทุนปัญญาที่มีอยู่แล้วในองค์กรที่ดำเนินการด้วยเครื่องมือจัดการความรู้ เช่น การจัดตลาดนัดความรู้ และ เรื่องเล่าเร้าพลัง เป็นต้น 4) สร้างบรรยากาศของการแลกเปลี่ยนเรียนรู้อย่างเข้มข้นในกลุ่มพนักงานระดับล่าง บรรยากาศที่สำคัญที่สุด คือ สภาพที่พนักงานสามารถหาประสบการณ์ตรงสำหรับใช้ในการทำงาน คือเน้นความรู้จากประสบการณ์ตรง ไม่ใช่ความรู้จากตำรา ไม่ได้ปฏิเสธหรือละเลยความรู้จากตำรา แต่เน้นความรู้จากประสบการณ์ตรงมากกว่า ประสบการณ์ตรงมาจากการสัมผัสโดยตรงด้วยตนเอง เช่น ไปดูงาน ไปพูดคุยแลกเปลี่ยนประสบการณ์และที่สำคัญที่สุดได้ทดลองหรือฝึกปฏิบัติด้วยตนเอง   
5) เน้นการจัดการองค์กรแบบ “ใช้พนักงานระดับกลางเป็นพลังขับเคลื่อน” ในตำราด้านการจัดการมักเอ่ยถึงวิธีการจัดการแบบ “บนลงล่าง” (Top-Down) กับแบบ “ล่างขึ้นบน” (Bottom-Up) แต่ Nonaka and Takeuchi แนะนำรูปแบบของการจัดการองค์กรที่เหมาะสมต่อการจัดการความรู้ คือแบบ “กลาง-ขึ้น-ลง” (Middle-Up-Down) ซึ่งเน้นการใช้พนักงานหรือผู้บริหารระดับกลางเป็นพลังหลักในการขับเคลื่อน โดยที่พนักงานระดับกลางจะเป็นผู้เชื่อมโยงวิสัยทัศน์หรือความฝันของผู้บริหารระดับสูง เข้ากับความเป็นจริงหรือการปฏิบัติของพนักงานระดับล่าง และก่อให้เกิดการเปลี่ยนแปลงภายในองค์กร 6) เปลี่ยนโครงสร้างองค์กรไปเป็นแบบ “พหุบท” องค์กรแบบพหุบท (Hypertext) หมายถึง องค์กรที่มีหลายบริบท (Context) อยู่ในเวลาเดียวกัน ในแต่ละบริบทมีพนักงานทำงานของตนเต็มเวลา และมีภารกิจอยู่ในบริบทเดียว ในที่นี้มี 3 บริบทหรือ 3 ชั้น อยู่ด้วยกัน มีการจัดการความรู้หมุนเวียนอยู่ระหว่างชั้น ทำให้เกิดการเกื้อกูลส่งเสริมซึ่งกันและกัน เกิดการจัดการความรู้ที่ทรงพลัง 3 ชั้น หรือ 3 บริบท ขององค์กรพหุบท ได้แก่ 1) ชั้นหรือบริบทของระบบงานตามปกติ เป็นรูปแบบองค์กรแบบพีระมิด 2) ชั้นหรือบริบทของ Project Team ซึ่งทำงานเพื่อบรรลุเป้าหมายอย่างใดอย่างหนึ่งแล้วสลายตัวกลับสู่ระบบงานตามปกติ 3) ชั้นหรือบริบทฐานความรู้ (Knowledge-Base) ทำหน้าที่คอยสกัด รวบรวม และสังเคราะห์ ยกระดับความรู้ที่เกิดขึ้นจาก 2 บริบทข้างต้น ให้มีความหมายต่อองค์กรยิ่งขึ้น และอำนวยความสะดวกในการดำเนินการจัดการความรูของพนักงานทุกระดับและทุกบริบท 7) สร้างเครือข่ายความรู้กับโลกภายนอก การสร้างเครือข่ายความรู้กับภายนอกองค์กร ในเรื่องที่เกี่ยวกับงานหลักขององค์กร น่าจะมี 3 ประเด็น ต่อไปนี้เป็นอย่างน้อย 1) การมีระบบการรับรู้และตรวจสอบข่าวสาร ความก้าวหน้าของความรู้ ในลักษณะของการสืบข่าวกรอง 2) การแลกเปลี่ยนเรียนรู้กับภาคีหรือเครือข่ายที่มุ่งทำประโยชน์หรือทำความดีให้แก่สังคม ทั้งที่เป็นการแลกเปลี่ยนเรียนรู้วิธีการจัดการความรู้ และแลกเปลี่ยนเรียนรู้เนื้อหาความรู้เพื่อการปฏิบัติงานหลัก 3) การเชื่อมโยงและ “สกัด” ความรู้ โดยเฉพาะความรู้ฝังลึกที่เกิดการปฏิบัติงาน การสร้างเครือข่ายความรู้นี้ จะต้องให้ความสำคัญทั้งความรู้ชัดแจ้งและความรู้ฝังลึกอย่างเท่าเทียมกัน 8) สร้างวัฒนธรรมแนวราบ การสื่อสารอย่างอิสระทุกทิศทาง ส่วนสำคัญของการจัดการความรู้ คือการแลกเปลี่ยนเรียนรู้ (Knowledge Sharing) เน้นการแลกเปลี่ยนความรู้ที่ได้จากการปฏิบัติ หรือผ่านการปฏิบัติ เพราะเป็นความรู้ที่สามารถนำไปใช้ได้เลย และการแลกเปลี่ยนเรียนรู้นี้เป็นการพัฒนาศักยภาพคนอันเป็นปัจจัยแห่งความสำเร็จของงานที่สำคัญ 9) สร้างวัฒนธรรมการจดบันทึก “ขุมความรู้”(Knowledge Assets) ที่ได้จากการปฏิบัติงาน แล้วนำประสบการณ์มาแลกเปลี่ยนเรียนรู้ ตีความ และสกัดออกมาเป็นขุมความรู้ ซึ่งจะต้องมีการจดบันทึก เผยแพร่ให้เพื่อนพนักงานเข้าไปศึกษาและนำไปปรับใช้งานได้ 10) ประเมินผลการดำเนินการจัดการความรู้การประเมินผลการดำเนินการจัดการความรู้ ดำเนินการใน 2 ลักษณะ คือ 1) การประเมินเพื่อติดตาม (monitor) กระบวนการจัดการความรู้ ว่าได้ดำเนินการอย่างเหมาะสมหรือไม่ เป็นไปตามยุทธศาสตร์และแผนหรือไม่ และ 2) การประเมินผลลัพธ์ และผลกระทบของการดำเนินการจัดการความรู้

**2.6.7 การเรียนรู้หลังปฏิบัติงาน (After Action Review : AAR)**

AAR เป็นเครื่องมือถอดบทเรียน เพื่อรวบรวมองค์ความรู้ บทเรียนที่ได้จากการปฏิบัติ บางคนเรียกว่า เครื่องมือวิเคราะห์หลังปฏิบัติงาน ไม่ว่าการปฏิบัตินั้นจะสำเร็จหรือล้มเหลว และเป็นเครื่องมือในการพัฒนาคน พัฒนางานด้วย (วิจารณ์ พานิช. 2551, น. 162) กล่าวว่า AAR เป็นวิธีการที่สะท้อนสิ่งที่ทีมทำมาด้วยกัน โดยมีเป้าหมายที่จะเพิ่มประสิทธิภาพของการปฏิบัตินั้น ๆ เพื่อให้ทีมสามารถที่จะทำได้ดีขึ้นในครั้งต่อไป เป็นเรื่องของการสรุปบทเรียนจากประสบการณ์ เป็นเครื่องมือที่ดำเนินการง่ายแต่ทรงพลังในการพัฒนาทีมงาน ซึ่งต้องดำเนิน การภายใต้บรรยากาศที่เป็นอิสระ เท่าเทียม ชื่นชมยินดี หรือบรรยากาศเชิงบวก ควรมีคุณอำนวย เชิญชวนให้ทุกคนพูดออกมาจากใจ พูดอย่างอิสระ ไม่มีผิด-ถูก ในระหว่างที่คนอื่นพูด ขอให้คนที่เหลือฟังอย่างตั้งใจ แต่ละคนพูดสั้น ๆ คนละ 1-2 นาที โดยตอบคำถามต่อไปนี้ 1) เป้าหมายของการจัดกิจกรรมครั้งนี้คืออะไร แล้วบรรลุเป้าหมายหรือไม่ 2) เรื่องอะไรที่บรรลุเป้าหมาย (ทำได้ดี) เพราะอะไร 3) เรื่องอะไรที่ไม่บรรลุเป้าหมาย (ทำได้ไม่ดี) เพราะอะไร 4) ถ้าจะต้องมีการจัดกิจกรรมเช่นนี้อีก มีข้อเสนอแนะให้ปรับปรุงส่วนไหนบ้าง

โดยให้เป็นอิสระที่จะตอบเพียงบางข้อก็ได้ หรือจะเพิ่มข้ออื่นขึ้นมาก็ได้ และควรมี “คุณลิขิต” จดบันทึก “ขุมความรู้” ที่เกิดขึ้น สำหรับเอาไว้ใช้งานต่อและส่งให้ผู้ร่วมทำ AAR ทุกคนในภายหลัง

AAR เป็นเครื่องมือแลกเปลี่ยนเรียนรู้ในการพัฒนาคุณภาพงาน นอกจากนั้นหากมองจากมุมมองขององค์กรแห่งการเรียนรู้ AAR เป็นเครื่องมือที่ทำให้เกิดความเข้าใจ ยอมรับ และเห็นคุณค่าของวิธีคิด หรือกระบวนทัศน์ที่หลากหลาย การใช้ AAR ในการปฏิบัติงานจริง ๆ ควรใช้แบบประยุกต์ ให้เหมาะต่อบรรยากาศการทำงานในขณะนั้น และตามวัฒนธรรมองค์กร การตั้งคำถามอาจดัดแปลงได้ตามความเหมาะสม จุดสำคัญคือการใช้ AAR เป็นเครื่องมือเพื่อให้เกิดความสัมพันธ์แนวราบ สร้างวัฒนธรรมองค์กรแบบใหม่ สร้างการเรียนรู้ให้กับกลุ่มเป้าหมายหรือทีมงานอันจะส่งผลไปสู่การพัฒนางาน

ในการวิจัยครั้งนี้ ผู้วิจัยนำแนวคิดทฤษฎีการจัดการความรู้ในมิติกระบวนการแลกเปลี่ยนเรียนรู้ประสบการณ์ในการทำงานของกลุ่มเป้าหมาย มาประยุกต์ดำเนินการศึกษาวิจัยในลักษณะทำไป แลกเปลี่ยนเรียนรู้ไป จัดเก็บองค์ความรู้ไป หรือ ชุมชนนักปฏิบัติ เพื่อพัฒนาศักยภาพกลุ่มเป้าหมายไปในคราวเดียวกัน และใช้เทคนิคการถอดบทเรียนหลังการดำเนินงาน (AAR) เพื่อสร้างการเรียนรู้ให้ชัดเจนขึ้น และแสวงหาวิธีการทำงานให้ดียิ่งขึ้นในครั้งต่อไป เพื่อพัฒนาคน พัฒนางาน และพัฒนาองค์กร อันจะนำไปสู่การพัฒนาทุนมนุษย์ ทุนภูมิปัญญา และวัฒนธรรมองค์กรด้านการแลกเปลี่ยนเรียนรู้ เพื่อไปสู่เป้าหมายคือความเข้มแข็งของชุมชนในการร่วมกันจัดสวัสดิการชุมชน

**2.7 หลักพุทธธรรม**

พระพุทธศาสนามีความผูกพันกับวิถีชีวิตของคนในสังคมมนุษย์ ในทุกด้านของการดำรงชีวิตโดยเฉพาะวิถีชีวิตของคนไทยนั้นมีความผูกพัน ประสานกลมกลืนกับหลักความเชื่อ การประพฤติปฏิบัติตั้งแต่เกิดจนถึงตาย จนทำให้พระพุทธศาสนาเป็นส่วนหนึ่งของชีวิต ประชาชนส่วนมากนั้นนับถือพระพุทธศาสนาอย่างมั่นคงตั้งแต่ในอดีตถึงปัจจุบัน ต่างมีเมตตา เอื้อเฟื้ออนุเคราะห์ เสียสละเป็นที่ตั้งตลอดมา ในการจัดสวัสดิการชุมชนนั้นส่วนใหญ่มีฐานการเกิดมาจากหลักพุทธธรรม เช่น ความเมตตา การสงเคราะห์ช่วยเหลือกัน เป็นต้น ดังมีรายละเอียดต่อไปนี้

**2.7.1 อริยสัจ 4**

อริยสัจ 4 เป็นหลักคำสอนหนึ่งของ[พระโคตมพุทธเจ้า](https://th.wikipedia.org/wiki/%E0%B8%9E%E0%B8%A3%E0%B8%B0%E0%B9%82%E0%B8%84%E0%B8%95%E0%B8%A1%E0%B8%9E%E0%B8%B8%E0%B8%97%E0%B8%98%E0%B9%80%E0%B8%88%E0%B9%89%E0%B8%B2) แปลว่า ความจริงอันประเสริฐ ความจริงของพระ[อริยบุคคล](https://th.wikipedia.org/wiki/%E0%B8%AD%E0%B8%A3%E0%B8%B4%E0%B8%A2%E0%B8%9A%E0%B8%B8%E0%B8%84%E0%B8%84%E0%B8%A5) หรือความจริงที่ทำให้ผู้เข้าถึงกลายเป็นอริยะ เป็นหลักธรรมสำคัญที่ครอบคลุมคำสอนทั้งหมดในพระพุทธศาสนา มีอยู่สี่ประการ คือ (พระพรหมคุณาภรณ์, 2555, น. 846) 1) ทุกข์ แปลว่า ความทุกข์ หรือสภาพที่ทนได้ยาก ได้แก่ ปัญหาต่างๆ ของมนุษย์ กล่าวให้ลึกลงไปอีก หมายถึง สภาวะของสิ่งทั้งหลาย ที่ตกอยู่ในกฎธรรมดา แห่งความไม่เที่ยง เป็นทุกข์ เป็นอนัตตา ซึ่งประกอบด้วย ภาวะบีบคั้น ขัดแย้ง ขัดข้อง มีความบกพร่อง ไม่สมบูรณ์ในตัวเอง ขาดแก่นสาร และความเที่ยงแท้ ไม่อาจให้ความพึงพอใจเต็มอิ่มแท้จริง พร้อมที่จะก่อปัญหา สร้างความทุกข์ขึ้นมาได้เสมอ ทั้งที่เกิดเป็นปัญหาขึ้นแล้ว และที่อาจเกิดเป็นปัญหาขึ้นมา เมื่อใดเมื่อหนึ่ง ในรูปใดรูปหนึ่ง แก่ผู้ที่ยึดติดถือมั่นไว้ด้วยอุปาทาน จริงๆ แล้ว ชีวิตเริ่มมีความทุกข์มาตั้งแต่เริ่มต้น คือการเกิดเต็มไปด้วยความเจ็บปวดและทรมาน แล้วมีความเจ็บป่วยและความเสื่อมสลาย อาจมีความสนุกสนานและความสุขชั่วขณะ แต่มันอยู่อย่างผิวเผินเท่านั้นและไม่นำพาเราหนีพ้นจากความโลภ ความโกรธ ความหลง และความเสื่อมสลายไปได้เลย 2) ทุกขสมุทัย เรียกสั้น ๆ ว่า สมุทัย แปลว่า เหตุเกิดแห่งทุกข์ หรือสาเหตุให้ทุกข์เกิดขึ้น ได้แก่ ความอยาก ที่ยึดถือเอาตัวทนเป็นที่ตั้ง โดยอาการที่มีเรา ซึ่งจะเสพ ที่จะได้ ที่จะเป็น จะไม่เป็น อย่างนั้นอย่างนี้ ทำให้ชีวิตถูกบีบคั้นด้วยความเร่าร้อน ร่านรน กระวนกระวาย ความหวงแหน เกลียดชัง หวั่นกลัว หวาดระแวง ความเบื่อหน่าย หรือความคับข้องติดขัด ในรูปใดรูปหนึ่ง อยู่ตลอดเวลา ไม่อาจปลอดโปร่งโล่งเบา เป็นอิสระ สดชื่น เบิกบานได้ อย่างบริสุทธิ์สิ้นเชิง ความทุกข์มีสาเหตุอยู่ในความโลภ ความลุ่มหลง ความหมกมุ่น การเสพติด หรือพูดง่ายๆ คือ ความอยาก (ตัณหา) 3) ทุกขนิโรธ เรียกสั้น ๆ ว่า นิโรธ แปลว่า ความดับทุกข์ ได้แก่ภาวะที่เข้าถึง เม่อกำจัดอวิชชา สำรอกตัณหาสินแล้ว ไม่ถูกตัณหาย้อมใจ หรือฉุดลากไป ไม่ถูกบีบคั้นด้วยความรู้สึกกระวันกระวาย ความเบื่อหน่ายหรือความคับข้องติดขัดอย่างใด ๆ หลุดพ้นเป็นอิสระ ประสบความสุขที่บริสุทธิ์ สงบ ปลอดโปร่ง โล่งเบา เบิกบาน ผ่องใส เรียกง่าย ๆ ว่า นิพพาน 4) ทุกขนิโรธคามินีปฏิปทา เรียกสั้น ๆ ว่า มรรค แปลว่า ปฏิปทาที่นำไปสู่ความดับทุกข์ หรือข้อปฏิบัติให้ถึงความดับทุกข์ ได้แก่ อัฎฐังคิกมรรค หรือทางประเสริญ มีองค์ประกอบ 8 ประการคือ 4.1) สัมมาทิฏฐิ หมายถึง ความเห็นชอบ คือ การเห็นตามความจริงและรู้ว่าอะไรดี อะไรไม่ดี 4.2) สัมมาสังกัปปะ หมายถึง ความดำริชอบ คือ การไม่คิดลุ่มหลงให้เกิดสุขในอารมณ์ ไม่คิดอาฆาตพยาบาท ตลอดจนไม่เบียดเบียนผู้อื่น 4.3) สัมมาวาจา หมายถึง การเจรจาชอบ คือการพูดแต่ในสิ่งที่ดี ไม่พูดเท็จ ไม่พูดส่อเสียด ไม่พูดหยาบคาบ ไม่พูดไร้สาระ   
4.4) สัมมากัมมันตะ หมายถึง การกระทำชอบ คือการกระทำในสิ่งที่ดี ไม่ฆ่าสัตว์ ไม่ลัก-ทรัพย์ ไม่ประพฤติผิดในกาม 4.5) สัมมาอาชีวะ หมายถึง การเลี้ยงชีพชอบ คือการประกอบอาชีพที่สุจริต ไม่คดโกง หลอกลวง ไม่กระทำในสิ่งที่เป็นผลร้ายต่อผู้อื่น 4.6) สัมมาวายามะ หมายถึง พยายามชอบ คือพยายามที่จะป้องกัน ไม่ให้เกิดความชั่ว พยายามที่จะกำจัดความชั่วที่มีอยู่ให้หมดไป พยายามสร้างความดีที่ยังไม่เกิดให้เกิด และพยายามรักษาความดีที่มีให้คงอยู่ต่อไป 4.7) สัมมาสติ หมายถึง การระลึกชอบ คือ ระลึกอยู่เสมอว่าสิ่งที่รู้สิ่งที่เห็นนั้นเป็นไปตามความเป็นจริง 4.8) สัมมาสมาธิ หมายถึง การตั้งจิตมั่นชอบ คือ การที่สามารถตั้งจิตใจให้จดจ่ออยู่กับสิ่งใดสิ่งหนึ่งได้นาน

ที่เรียกว่า มัชฌิมาปฏิปทา เพราะเป็นทางสายกลาง ซึ่งดำเนินไปพอดีที่จะให้ถึงนิโรธ โดยไม่ติดข้องหรือเอียงไปหาที่สุดสองอย่าง คือ กามสุขัลลิกานุโยค (ความหมกมุ่นในกามสุข) และอัตตกิลมถานุโยค (การประกอบความลำบากแก่ตนเอง)

1. คุณค่าที่เด่นของอริยสัจ

หลักอริยสัจ นอกจากเป็นคำสอนที่ครอบคลุมหลักธรรมทั้งหมดในพระพุทธศาสนา ทั้งภาคทฤษฎีและภาคปฏิบัติแล้ว ยังมีคุณค่าเด่นที่น่าสังเกตอีกหลายประการ ซึ่งพอสรุปได้ดังนี้ (พระพรหมคุณาภรณ์.2555, น. 873) 1) เป็นวิธีการแห่งปัญญา ซึ่งดำเนินการแก้ไขปัญหาตามระบบแห่งเหตุผล เป็นระบบวิธีแบบอย่างซึ่งวิธีการแก้ปัญหาใดๆ ก็ตาม ที่จะมีคุณค่าและสมเหตุผลจะต้องดำเนินไปในแนวเดียวกันเช่นนี้ 2) เป็นการแก้ปัญหาและจัดการกับชีวิตของตน ด้วยปัญญาของมนุษย์เอง โดยนำเอาหลักความจริงที่มีอยู่ตามธรรมชาติมาใช้ประโยชน์ ไม่ต้องอ้างอำนาจดลบันดาลของตัวการพิเศษเหนือธรรมชาติหรือสิ่งศักดิ์สิทธิ์ใด ๆ 3) เป็นความจริงที่เกี่ยวข้องกับชีวิตของคนทุกคน ไม่ว่ามนุษย์จะเตลิดออกไปเกี่ยวข้องสัมพันธ์กับสิ่งที่อยู่ห่างไกลตัว กว้างขวางมากมายเพียงใดก็ตาม แต่ถ้าเขายังจะต้องมีชีวิตของตนเองที่มีคุณค่า และสัมพันธ์กับสิ่งภายนอกเหล่านั้นอย่างมีผลดีแล้ว เขาจะต้องเกี่ยวข้องและใช้ประโยชน์จากหลักความจริงนี้ตลอดไป 4) เป็นหลักความจริงกลางๆ ที่ติดเนื่องอยู่กับชีวิต หรือเป็นเรื่องของชีวิตเองแท้ ๆ ไม่ว่ามนุษย์จะสร้างสรรค์ศิลปวิทยาหรือดำเนินกิจการใด ๆ ขึ้นมา เพื่อแก้ปัญหาและพัฒนาความเป็นอยู่ของตนและไม่ว่าศิลปวิทยาหรือกิจการเหล่านั้น จะเจริญขึ้น เสื่อมลง สลายไป หรือเกิดมีใหม่มาแทนอย่างไร ๆ ก็ตาม หลักความจริงที่เรียกว่าอริยสัจนี้ ก็จะยืนยง ใหม่ และใช้เป็นประโยชน์ได้ตลอดทุกกาล

**2. อริยสัจสี่และวิธีการแก้ปัญหา**

สถาบันวัฒนธรรมและศิลปะ มหาวิทยาลัยศรีนครินทรวิโรฒ ได้รวบรวมข้อเขียนที่สำคัญของ ดร.สาโรช บัวศรี ไว้ในหนังสือรำลึกคุณูปการศาสตราจารย์ ดร.สาโรช บัวศรี (2553, น. 85) มีการเปรียบเทียบขั้นตอนต่าง ๆ ของอริยสัจ 4 และขั้นตอนในวิธีการแก้ปัญหาไว้ ดังนี้

**ตารางที่ 2.2**

*การเปรียบเทียบขั้นตอนต่าง ๆ ของอริยสัจ 4 และขั้นตอนการแก้ปัญหา*

|  |  |
| --- | --- |
| โครงสร้างหรือขั้นตอนในอริยสัจ 4 | โครงสร้างหรือขั้นตอนในวิธีการแก้ปัญหา |
| 1. ทุกข์ (ความทุกข์) ชีวิตของเราเต็มไปด้วยความทุกข์ ผลรวมทั้งห้า (ขันธ์ห้า) นั้นที่จริงแล้วเป็นบ่อเกิดแห่งความทุกข์ (ดังนั้นปัญหาของเรา คือ จะทำอะไรได้บ้าง เพื่อว่าชีวิตของคนอาจมีอิสรภาพจากความทรมานและความทุกข์) | 1. สถานการณ์ที่เป็นปัญหา ชีวิตของเราเต็มไปด้วยความทุกข์ นี่คือปัญหาสำหรับเราทุกคนจริงๆ จะทำอะไรได้บ้าง เพื่อว่าชีวิตของคนอาจมีอิสรภาพจากความทรมานและความทุกข์ |
| 2. สมุทัย (สาเหตุ) สาเหตุของความทุกข์ คือความลุ่มหลง ความโลภ หรือความอยาก (ดังนั้น ต้องทำให้ความอยากลดน้อยที่สุด หรือถูกทำลายไปเพื่อขจัดความ ทุกข์การปฏิบัติ “โยคะ” ซึ่งนำพาไปสู่พลังเหนือธรรมชาติ อาจทำลายความอยากได้ทั้งหมด ถ้าการปฏิบัติ “โยคะ” ล้มเหลวยังมีการทำ “ตบะ” หรือการทรมานตนเอง ซึ่งถือว่า อาหารและเครื่องดื่มทำให้ความลุ่มหลงและความต้องการมีความสุขสำราญทางประสาทสัมผัสต่าง ๆ คงอยู่ต่อไป ดังนั้นการอดอาหารและเครื่องดื่มอาจขจัดความอยาก ถ้า “ตบะ”ล้มเหลว ต้องคิดหาวิธีการใหม่ขึ้นมา และทดลองทำต่อไปอีก | 2. การตั้งสมมุติฐาน จากประสบการณ์ในอดีต ความรู้และข้อมูลข่าวสารทั้งเก่าและใหม่ ต้องตั้งสมมติฐานต่าง ๆ ที่จะนำไปสู่การแก้ปัญหาขึ้นมาให้ได้ ถ้าคิดว่าความอยากเป็นสาเหตุของความทุกข์ มีวิธีอะไรบ้างที่จะทำลายความอยากให้หมดไป อาจลองวิธี “โยคะ” หรือวิธี“ตบะ” ด้วยและวิธีอื่นๆ ถ้าสองวิธีนี้ ล้มเหลว ถ้าคิดว่าอย่างอื่นเป็นสาเหตุ ของความทุกข์ มีวิธีการหรือความเป็นไปได้อื่นที่จะนำมาพิจารณาหรือไม่  *(ต่อ)* |
| **ตารางที่ 2.2** (ต่อ) |  |
| โครงสร้างหรือขั้นตอนในอริยสัจ 4 | โครงสร้างหรือขั้นตอนในวิธีการแก้ปัญหา |
| 3. นิโรธ (การดับ) การดับทุกข์ในที่นี้หมายความว่า เพื่อให้บรรลุการดับทุกข์ต้องมีการปฏิบัติหรือการกระทำจริงตามแผนที่วางไว้ ซึ่งปฏิเสธการปฏิบัติที่ไม่นำไปสู่การแก้ปัญหา หลังจากการปฏิเสธการปฏิบัติ “โยคะ” และ “ตบะ” แล้วโซ่แห่งเหตุผล (ปฎิจจสมุปบาท) จะถูกสร้างขึ้นมาในที่สุด และการดับความหลงหรือความโง่เขลา (อวิชชา) ซึ่งเป็นห่วงแรกของโซ่ โดยการคิดในระดับเหนือธรรมดาโลก หรือการทำสมาธิให้เกิดการดับทุกข์ | 3. การทดลอง นำสมมติฐานทั้งหมดไปปฏิบัติจริง ปฏิเสธสมมติฐานที่ทำไม่ได้และตั้งสมมติฐานเพื่อการทดลองต่อไป ในที่สุดโซ่แห่งเหตุผล กลายมาเป็นสมมติฐานและการทดลองเพื่อทำลาย“อวิชชา” เริ่มต้นขึ้นจากวิธีการทำสมาธินั่นคือ การคิดที่มีระงับประสาทสัมผัสทั้งห้าไว้ชั่วคราว ในที่สุด “อวิชชา” จะถูกขจัดออกไป และความทุกข์ถูกขจัดออก  ไปด้วย |
| 4. มรรค (หนทาง) จากการปฏิบัติจริงและทดลองจริง จะได้ข้อสรุปถึงขั้นที่ว่าอิสรภาพจากความทุกข์บรรลุได้โดยหนทางแห่งมรรคแปด ซึ่งเกี่ยวข้องกับการทำสมาธิและการปฏิบัติเพื่อทำใจให้บริสุทธิ์ วิธีอื่นๆ ความรู้หรือข้อสรุปนี้ได้มาในรูปของการรู้แจ้ง (ญาณ) ซึ่งเป็นผลลัพธ์ของความพยายามสูงสุดในการทำสมาธิ ยิ่งไปกว่านั้น ทางสายกลางสามารถปฏิบัติในสองระดับ คือ ระดับธรรมดาโลก สำหรับผู้ที่หวังบรรลุชีวิตธรรมดาที่สงบสุขในสังคม และระดับเหนือธรรมดาโลกสำหรับผู้ที่หวังบรรลุชีวิตธรรมดาที่สงบสุขในสังคม และระดับเหนือธรรมดาโลก สำหรับผู้ที่หวังบรรลุชีวิตที่หลุดพ้นไปจากโลก และหวังจะบรรลุอิสรภาพที่สมบูรณ์ | 4. การวิเคราะห์ข้อมูลและ  5. การสรุปจากการปฏิบัติในระดับสูงสุดของการทำสมาธิจะได้รับข้อมูลสำคัญในรูปของการรู้แจ้ง (ญาณ)โดยการวิเคราะห์และการจัดการรู้แจ้ง จะได้ข้อมูลสรุปสุดท้าย ถึงขั้นว่ามรรคแปดเป็นทาง หรือเป็นหนทางที่นำพาไปสู่อิสรภาพหรือการหลุดพ้นจากความโลภความโกรธ และความหลง และพ้นไปจากความทุกข์ในที่สุด |

*หมายเหตุ.* ปรับปรุงจาก *รำลึกคุณูปการศาสตราจารย์ ดร.สาโรช บัวศรี* (น. 85), โดย สถาบันวัฒนธรรมและศิลปะ มหาวิทยาลัยศรีนครินทรวิโรฒ, 2553, กรุงเทพฯ : สันติศิริการพิมพ์.

โครงสร้างของอริยจสัจ 4 และโครงสร้างของวิธีการแก้ปัญหา มีความคล้ายคลึงกันมาก ซึ่งสะท้อนถึงวิธีการคิดคล้ายคลึงกัน ไม่ว่าจะเป็นกรณีใดก็ตาม

**3. การประยุกต์อริยสัจ 4 ในการแก้ปัญหาชีวิต**

อริยสัจ 4 ประการ เป็นวิธีการแห่งปัญญา ซึ่งเป็นวิธีการแก้ปัญหาตามเหตุผล ตามเหตุปัจจัย คือ การแก้ปัญหาของบุคคล ด้วยปัญญาของตัวบุคคลนั้นเอง โดยไม่ต้องอาศัยการดลบันดาลประทานพรจากสิ่งศักดิ์สิทธิ์ทั้งหลาย เป็นสัจธรรมความจริงที่เกี่ยวกับชีวิตของคนทุกคน ไม่ว่าจะอยู่ในสถานที่ใด อยู่ในเพศหรือภาวะใด จะต้องประสบด้วยกันทั้งสิ้น ดังนั้น เพื่อยืนยันถึงหลักอริยสัจว่าเป็นกระบวนการแก้ปัญหาทุกอย่างโดยเฉพาะในการแก้ปัญหาชีวิตในสังคม จึงขอเสนอแนะนำหลักอริยสัจ 4 มาประยุกต์ใช้ในการแก้ ปัญหาชีวิตได้ตามลำดับขั้นตอน ดังนี้

ขั้นที่ 1 ทุกข์ ขั้นตัวปัญหา จัดเป็นขั้นแถลงหรือแสดงปัญหาที่จะต้องทำความเข้าใจและรู้ขอบเขต กล่าวคือ ต้องรู้สภาพปัญหา ความไม่พอใจ ความติดขัดบกพร่องที่บุคคลได้ประสบหรือเกิดขึ้นในชีวิตของตน โดยต้องกำหนดรู้ ทำใจยอมรับ ทำความเข้าใจ และกำหนดขอบเขตของมันให้แจ่มชัดว่าเป็นปัญหาหรือไม่ เป็นปัญหาใหญ่หรือปัญหารอง

ขั้นที่ 2 สมุทัย ขั้นสาเหตุของปัญหา จัดเป็นขั้นวิเคราะห์และวินิจฉัยมูลเหตุของปัญหาซึ่งจะต้องแก้ไขกำจัดให้หมดสิ้นไป กล่าวคือ ต้องแสวงหาสาเหตุปัจจัยต่าง ๆ ที่เป็นตัวก่อให้เกิดปัญหา หรือเกิดความ ติดขัดบกพร่องในชีวิตบุคคล โดยให้เฟ้นหาสาเหตุแห่งปัญหาหรือความทุกข์ต่าง ๆ ให้ถูกต้องชัดเจน และต้องเป็นสาเหตุต้นตอจริง ๆ ที่เกิดจากตัวเองเป็นส่วนใหญ่ มิใช่ไปโทษโชคชะตา ซึ่งเป็นเรื่องนอกตัวออกไปทั้งหมด

ขั้นที่ 3 นิโรธ ขั้นดับปัญหา จัดเป็นขั้นชี้บอกภาวะปราศจากปัญหาซึ่งเป็นจุดหมายที่ต้องการ ให้เห็นว่าการแก้ปัญหานั้นเป็นไปได้ และจุดหมายนั้นควรเข้าถึงซึ่งจะต้องให้สำเร็จให้จงได้ หรือทำให้เป็นจริงเป็นจังขึ้นมา โดยกำหนดจุดหมายปลายทางที่แน่นอน พร้อมทั้งกำหนดจุดหมายและเป้าหมายรองไว้ด้วยว่าแต่ละขั้นตอนนั้นมีจุดหมายและเป้าหมายเพียงใดแค่ไหน

ขั้นที่ 4 มรรค ขั้นลงมือแก้ปัญหา จัดเป็นขั้นกำหนดวิธีการและรายละเอียดที่จะต้องปฏิบัติในการลงมือแก้ปัญหา กล่าวคือ การลงมือปฏิบัติหรือดำเนินการตามวิธีการอย่างละเอียดเพื่อแก้ปัญหาไปตามขั้นตอน โดยกำหนดวางวิธีการ วางแผนงานและรายการที่จะต้องทำให้ละเอียด เป็นต้น

พระพุทธศาสนามีหลักการสำคัญอยู่ที่อริยสัจ 4 ประการ ที่จัดว่าเป็นแก่นเป็นแกน หรือเป็นหัวใจของพระพุทธศาสนา เพราะเป็นสัจธรรมที่พระพุทธเจ้าได้ตรัสรู้ในการดำเนินการวิจัยครั้งนี้ จะนำอริยสัจ 4 ไปเป็นกรอบแนวทางในการดำเนินการสร้างและฟื้นฟูทุนทางสังคม โดยเริ่มด้วยการศึกษาสภาพปัญหา ศึกษาปัจจัยสนับสนุนการแก้ปัญหาคือทุนทางสังคมและดำเนินแนวทางแก้ปัญหาตามหลักมรรคมีองค์ 8 เพื่อความเข้มแข็งของการจัดสวัสดิการชุมชน

**2.7.2 สังคหวัตถุ 4**

สังคหวัตถุ 4 หมายถึง หลักปฏิบัติตนที่เป็นเครื่องยึดเหนี่ยวจิตใจผู้อื่นไว้ ผูกไมตรี เอื้อเฟื้อ เกื้อกูลกัน หรือเป็นหลักการสงเคราะห์ซึ่งกันและกัน ช่วยเหลือเกื้อกูลกันร่วมสร้างสรรค์สังคมให้สงบสุขมั่นคงสามัคคีมีเอกภาพ มีอยู่ 4 ประการด้วยกัน ได้แก่ (พระพรหมคุณาภรณ์, 2553, น. 21)

2.7.2.1 ทาน ให้ปัน เอื้อเฟื้อเผื่อแผ่ เสียสละ แบ่งปัน ช่วยเหลือสงเคราะห์ ด้วยปัจจัยสี่ ทุน หรือทรัพย์สินสิ่งของ ตลอดจนให้ความรู้ความเข้าใจ และศิลปวิทยา

2.7.2.2 ปิยวาจา พูดอย่างรักกัน คือ กล่าวคำสุภาพ ไพเราะ น่าฟัง ชี้แจง แนะนำสิ่งที่เป็นประโยชน์ มีเหตุผล เป็นหลักฐาน ชักจูงในทางที่ดีงามหรือคำแสดงความเห็นอกเห็นใจ ให้กำลังใจ รู้จักพูดให้เกิดความเข้าใจดี สมานสามัคคี เกิดไมตรี ทำให้รักใคร่นับถือและช่วยเหลือเกื้อกูลกัน

2.7.2.3 อัตถจริยา ทำประโยชน์แก่เขา คือ ช่วยเหลือด้วยแรงกายและขวนขวายช่วยเหลือกิจการต่าง ๆ บำเพ็ญสาธารณะประโยชน์ รวมทั้งช่วยแก้ไขปัญหาและช่วยปรับปรุงส่งเสริมในด้านจริยธรรม

2.7.2.4 สมานัตตตา เอาตัวเข้าสมาน คือ ทำตัวให้เข้ากับเขาได้ วางตนเสมอต้นเสมอปลาย ให้ความเสมอภาค ปฏิบัติสม่ำเสมอกันต่อคนทั้งหลาย ไม่เอาเปรียบ และเสมอในสุขทุกข์ คือ ร่วมสุข ร่วมทุกข์ ร่วมรับรู้ ร่วมแก้ไขปัญหา เพื่อให้เกิดประโยชน์สุขร่วมกัน

สังคหวัตถุ 4 มีความสัมพันธ์กับการจัดสวัสดิการชุมชนเพราะเป็นหลักปฏิบัติเพื่อการช่วยเหลือและสงเคราะห์กัน ในงานวิจัยนี้ประยุกต์ใช้หลักธรรมสังคหวัตถุเพื่อพัฒนาจิตใจของประชาชนและฟื้นฟูทุนทางสังคมด้านวัฒนธรรมการเอื้ออาทรช่วยเหลือกัน

**2.7.3 พรหมวิหาร 4**

พรหมวิหาร 4 เป็นข้อปฏิบัติของผู้ใหญ่ในสังคมหรือสมาชิกในสังคมที่ดี ช่วยสร้างสรรค์สังคม มีธรรมประจำใจผู้ประเสริฐหรือผู้มีจิตใจยิ่งใหญ่กว้างขวางดุจพระพรหม 4 อย่าง ต่อไปนี้ (พระพรหมคุณาภรณ์, 2553, น. 20) 1) เมตตา ความรัก คือ ความปรารถนาดี มีไมตรี ต้องการช่วยเหลือให้ทุกคนประสบประโยชน์และความสุข 2) กรุณา ความสงสาร คือ อยากช่วยเหลือผู้อื่นให้พ้นจากความทุกข์ ใฝ่ใจที่จะปลดเปลื้องบำบัดความทุกข์ยากเดือดร้อนของคนและสัตว์ทั้งปวง 3) มุทิตา ความเบิกบานพลอยยินดี เมื่อเห็นผู้อื่นอยู่ดีมีสุข ก็มีใจแช่มชื่นเบิกบาน เมื่อเห็นเขาทำดีงามประสบความสำเร็จก้าวหน้ายิ่งขึ้นไป ก็พลอยยินดีบันเทิงใจด้วย พร้อมที่จะช่วยสนับสนุนส่งเสริม 4) อุเบกขา ความมีใจเป็นกลาง คือ มองตามเป็นจริง โดยวางจิตเรียบสม่ำเสมอ มั่นคง เที่ยงตรงดุจตาชั่ง มองเห็นการที่บุคคลจะได้รับผลดี หรือชั่วสมควรแก่เหตุที่ตนประกอบ พร้อมที่จะวินิจฉัย วางตน และปฏิบัติไปตามหลักการ เหตุผล และความเที่ยงธรรม

**2.7.4 อปริหานิยธรรม 7**

อปริหานิยธรรม 7 ประการ คือข้อปฏิบัติของคนที่มีความรับผิดชอบต่อส่วนรวมในการอยู่ร่วมกันในสังคมที่ดี สร้างความสามัคคีของหมู่คณะ โดยปฏิบัติตามหลักการร่วมรับผิดชอบที่จะช่วยป้องกันความเสื่อม นำไปสู่ความเจริญรุ่งเรืองโดยส่วนเดียว เป็นข้อปฏิบัติที่เมื่อผู้ใดหรือชุมชนใดนำไปปฏิบัติแล้ว ไม่เป็นที่ตั้งแห่งความเสื่อม แต่กลับทำให้เกิดความเจริญทั้งส่วนตนและส่วนรวม และเกิดการเคารพนับถือซึ่งกันและกัน สรุปได้ดังนี้ (พระพรหมคุณาภรณ์, 2553, น. 26) 1) หมั่นประชุมกันเนืองนิตย์ พบปะปรึกษาหารือกิจการงาน (ที่พึงรับผิดชอบ ตามระดับของตน) โดยสม่ำเสมอ 2) พร้อมเพรียงกันประชุม พร้อมเพรียงกันเลิกประชุม พร้อมเพรียงกันทำกิจ ทั้งหลายที่พึงทำร่วมกัน 3) ไม่ถืออำเภอใจใคร่ต่อความสะดวก บัญญัติวางข้อกำหนดกฎเกณฑ์ต่าง ๆ อันมิได้ตกลงบัญญัติวางไว้ และไม่เหยียบย่ำล้มล้างสิ่งที่ตกลงวางบัญญัติกันไว้แล้ว ถือปฏิบัติมั่นอยู่ในบทบัญญัติใหญ่ที่วางไว้เป็นธรรมนูญ 4) ท่านผู้ใดเป็นผู้ใหญ่มีประสบการณ์ยาวนาน ให้เกียรติเคารพนับถือท่านเหล่านั้น มองเห็นความสำคัญแห่งถ้อยคำของท่านว่าเป็นสิ่งอันพึงรับฟัง 5) ไม่ลุอำนาจแก่ความอยากที่เกิดขึ้น ให้เกียรติและคุ้มครองสตรี มิให้มีการข่มเหงรังแก 6) เคารพบูชาสักการะเจดีย์ ปูชนียสถาน อนุสาวรีย์ประจำชาติ ประจำหมู่บ้าน ชุมชน อันเป็นเครื่องเตือนความทรงจำของหมู่ชน เร้าให้ทำดี และเป็นที่รวมใจของหมู่ชนไม่ละเลยพิธีเคารพบูชา อันพึงทำต่ออนุสรณ์สถานเหล่านั้นตามประเพณี 7) จัดการให้ความอารักขา บำรุง คุ้มครอง อันชอบธรรม แก่บรรพชิต ผู้ทรงศีล ทรงธรรมบริสุทธิ์ ซึ่งเป็นหลักใจและเป็นตัวอย่างทางศีลธรรมของประชาชน เต็มใจต้อนรับและหวังให้ท่านอยู่โดยผาสุก

อปริหานิยธรรมนี้เป็นหลักธรรมสำหรับการมีส่วนร่วมในการดำเนินกิจกรรมของชุมชน เช่น กองบุญสัจจะสวัสดิการฯ ในงานวิจัยนี้ได้นำหลักอปริหานิยธรรมไปปฏิบัติเพื่อนำไปสู่ความเจริญโดยเฉพาะการหมั่นประชุมกันเนืองนิตย์ พร้อมเพียงกันประชุม พร้อมเพียงกันเลิกประชุม พร้อมเพียงกันทำกิจทั้งหลายที่พึงทำร่วมกัน เพื่อความเจริญและเข้มแข็งของกองบุญสัจจะสวัสดิการฯ

**2.7.5 ทิศ 6**

คำว่า ทิศ 6 หมายถึง บุคคลประเภทต่าง ๆ ที่เราต้องเกี่ยวข้องสัมพันธ์ ดุจทิศที่อยู่รอบตัว จัดเป็น 6 ทิศ เป็นหลักธรรมที่ใช้เป็นแนวทางในการปฏิบัติตนต่อบุคคลต่าง ๆ รอบตัวเรา เป็นการสงเคราะห์ซึ่งกันและกัน และเป็นการปฏิบัติตนให้ถูกต้องตามฐานะ อันนำไปสู่การอยู่ร่วมกันด้วยความสงบสุขในชุมชนและสังคมดังนี้ (พระพรหมคุณาภรณ์, 2553, น. 5-8)

ทิศที่ 1 ปุรัตถิมทิส ทิศเบื้องหน้า ได้แก่ บิดา มารดา ในฐานะที่เป็นบุตรธิดา พึงเคารพบิดามารดาผู้เปรียบเสมือนทิศเบื้องหน้า ดังนี้ 1) ท่านเลี้ยงเรามาแล้วเลี้ยงท่านตอบ 2) ช่วยทำกิจของท่าน 3) ดำรงวงศ์สกุล 4) ประพฤติตนให้เหมาะสมกับความเป็นทายาท 5) เมื่อท่านล่วงลับไปแล้วทำบุญอุทิศให้ท่านมารดาบิดาอนุเคราะห์บุตรธิดา ตามหลักปฏิบัติ ดังนี้ 5.1) ห้ามปรามจากความชั่ว 5.2) ให้ตั้งอยู่ในความดี 5.3) ให้ศึกษาศิลปวิทยา 5.4) หาคู่ครองที่สมควรให้ 5.5) มอบทรัพย์สมบัติให้ในโอกาสอันสมควร

ทิศที่ 2 ในฐานะที่เป็นศิษย์ พึงแสดงความเคารพนับถือครูอาจารย์ ผู้เปรียบเสมือนทิศเบื้องขวา ดังนี้ 1) ลุกต้อนรับแสดงความเคารพ 2) เข้าไปหา 3) ใฝ่ใจเรียน 4) ปรนนิบัติ 5) เรียนศิลปวิทยาโดยเคารพ

อาจารย์อนุเคราะห์ศิษย์ ตามหลักปฏิบัติ ดังนี้ 1) แนะนำฝึกอบรมให้เป็นคนดี 2) สอนให้เข้าใจแจ่มแจ้ง 3) สอนศิลปวิทยาให้สิ้นเชิง 4) ส่งเสริมยกย่องความดีงามความสามารถให้ปรากฏ   
5) สร้างเครื่องคุ้มกันภัยในสารทิศ คือ สอนฝึกศิษย์ใช้วิชาเลี้ยงชีพได้จริงและรู้จักดำรงตนด้วยดี ที่จะเป็นประกันให้ดำเนินชีวิตดีงามโดยสวัสดีมีความสุขความเจริญให้ศิษย์ปฏิบัติได้จริง นำวิชาไปเลี้ยงชีพทำการงานได้

ทิศที่ 3 ในฐานะที่เป็นสามี พึงให้เกียรติบำรุงภรรยา ผู้เปรียบเสมือนทิศเบื้องหลังดังนี้   
1) ยกย่องสมฐานะภรรยา 2) ไม่ดูหมิ่น 3) ไม่นอกใจ 4) มอบความเป็นใหญ่ในงานบ้านให้ 5) หาเครื่องประดับมาให้เป็นของขวัญ ตามโอกาส

ภรรยาอนุเคราะห์สามี ตามหลักปฏิบัติดังนี้ 1) จัดงานบ้านให้เรียบร้อย 2) สงเคราะห์ญาติมิตรทั้งสองฝ่ายด้วยดี 3) ไม่นอกใจ 4) รักษาทรัพย์สมบัติที่หามาได้ 5) ขยันไม่เกียจคร้านในงานทั้งปวง

ทิศที่ 4 ในฐานะที่เป็นมิตรสหาย พึงปฏิบัติต่อมิตรสหาย ผู้เปรียบเสมือนทิศเบื้องซ้าย ดังนี้ 1) เผื่อแผ่แบ่งปัน 2) พูดจามีน้ำใจ 3) ช่วยเหลือเกื้อกูลกัน 4) มีตนเสมอร่วมสุขร่วมทุกข์ด้วย   
5) ซื่อสัตย์จริงใจต่อกัน

มิตรสหายอนุเคราะห์ตอบ ตามหลักปฏิบัติดังนี้ 1) เมื่อเพื่อนประมาทช่วยรักษาป้องกัน2) เมื่อเพื่อนประมาท ช่วยรักษาทรัพย์สมบัติของเพื่อน 3) ในคราวมีภัย เป็นที่พึ่งได้ 4) ไม่ละทิ้งในยามทุกข์ยาก5. นับถือตลอดถึงวงศ์ญาติของมิตร

ทิศที่ 5 ในฐานะที่เป็นนายจ้าง พึงบำรุงคนรับใช้ และคนงาน ผู้เปรียบเสมือนทิศเบื้องล่าง ดังนี้ 1) จัดการงานให้ทำตามกำลังความสามารถ 2) ให้ค่าจ้างรางวัลสมควรแก่งานและ ความเป็นอยู่ 3) จัดสวัสดิการดีมีช่วยรักษาพยาบาลในยามเจ็บไข้ เป็นต้น 4) ได้ของแปลก ๆ พิเศษมา ก็แบ่งปันให้ 5) ให้มีวันหยุดและพักผ่อนหย่อนใจตามโอกาส อันควร

คนรับใช้และคนงาน แสดงน้ำใจต่อนายจ้าง ดังนี้ 1) เริ่มทำงานก่อน 2) เลิกงานทีหลัง   
3) เอาแต่ของที่นายให้ 4) ทำการงานให้เรียบร้อยและดียิ่งขึ้น 5) นำความดีของนายไปเผยแพร่

ทิศที่ 6 ในฐานะที่เป็นพุทธศาสนิกชน พึงแสดงความเคารพนับถือต่อพระสงฆ์ ผู้เปรียบเสมือนทิศเบื้องบน ดังนี้ 1) จะทำสิ่งใดก็ทำด้วยเมตตา 2) จะพูดสิ่งใดก็พูดด้วยเมตตา 3) จะคิดสิ่งใด ก็คิดด้วยเมตตา 4) ต้อนรับด้วยความเต็มใจ 5) อุปถัมภ์ด้วยปัจจัย 4

พระสงฆ์อนุเคราะห์คฤหัสถ์ ตามหลักปฏิบัติ ดังนี้ 1) ห้ามปรามจากความชั่ว 2) ให้ตั้งอยู่ในความดี 3) อนุเคราะห์ด้วยความปรารถนาดี 4) ให้ได้ฟังสิ่งที่ยังไม่เคยฟัง 5) ทำสิ่งที่เคยฟังแล้วให้แจ่มแจ้ง 6) บอกทางสวรรค์ สอนวิธีดำเนินชีวิตให้ประสบความสุขความเจริญ

ในการวิจัยครั้งนี้จะนำหลักการปฏิบัติตนตามทิศ 6 มาใช้ในมิติที่สร้างความเข้าใจแก่คนในตำบลให้ปฏิบัติตนต่อกันตามข้อปฏิบัติตามทิศ 6 ในวาระและโอกาสที่ตนเองดำรงสถานะทางสังคมต่างๆ เพื่อส่งเสริมความสัมพันธ์ของคนและความไว้วางใจกันของคนในตำบลอันเป็นทุนทางสังคมในมิติด้านวัฒนธรรมให้เกิดขึ้นและเข้มแข็งมากขึ้นต่อไป

**2.8 งานวิจัยที่เกี่ยวข้อง**

**2.8.1 งานวิจัยเกี่ยวกับทุนทางสังคม**

อุไรวรรณ พวงสายใจ (2545, น. 98) ศึกษาความสัมพันธ์ระหว่างทุนทางสังคมที่มีอยู่ในชุมชนกับความเข้มแข็งขององค์กรชุมชน พบว่า ทุนทางสังคม มีทั้งที่เป็นทุนจากภายในชุมชนและทุนที่มาจากภายนอกชุมชน อันประกอบด้วย วัฒนธรรม ทรัพยากรธรรมชาติ เศรษฐกิจ บุคคล เครือญาติ การศึกษาเรียนรู้ และองค์กรหรือกลุ่ม ทุนทางสังคมเหล่านี้ส่งผลให้องค์กรเกิดความเข้มแข็ง เนื่องจากเป็นแหล่งศึกษาเรียนรู้ และทำให้เกิดการเรียนรู้ซึ่งกันและกันภายในกลุ่ม

พระมหาธนพล พรมสุวงษ์ (2546, น. 102) ศึกษาเรื่องความสัมพันธ์ของทุนทางสังคมกับการจัดการป่าสมุนไพร ที่ชุมชนปักไม้ลาย ตำบลทุ่งขวาง อำเภอกำแพงแสน จังหวัดนครปฐม ซึ่งเป็นการทำงานแบบพหุภาคี ระหว่างพระสงฆ์ หน่วยงานภายใน และภายนอกชุมชน กระบวนการทุนทางสังคมที่เกิด ได้ปรับเปลี่ยนทุนประเภทต่าง ๆ เช่น ทุนมนุษย์ ทุนความรู้ ทุนทรัพยากรธรรมชาติ ไปเป็นทุนของชุมชน กระบวนการดังกล่าวเกิดขึ้นจากความศรัทธา ความไว้วางใจ การพึ่งพาอาศัยกัน การรักท้องถิ่นบ้านเกิด ความรู้สึกเป็นเจ้าของ และความรู้สึกภาคภูมิใจ ของประชาชนและผู้ที่เกี่ยวข้อง ส่งผลให้เกิดกระบวนการเรียนรู้ และก่อให้เกิดองค์ความรู้ใหม่ที่เป็นประโยชน์ ต่อการจัดการป่าสมุนไพร นอกจากนี้การมีทุนทางสังคม ยังส่งผลต่อความอยู่รอดของการรวมกลุ่มภายในชุมชนด้วย

กนกรัตน์ กิตติวิวัฒน์ (2543, น. 97) ศึกษาเรื่อง การจัดการทุนทางสังคมในชุมชนเมือง ศึกษากรณีเครือข่ายกลุ่มออมทรัพย์บางซื่อพัฒนา พบว่าการมีเครือข่ายความสัมพันธ์ทางสังคม ที่สมาชิกมีความสัมพันธ์เชิงซ้อนต่อกัน ถือเป็นต้นทุนทางสังคมที่สำคัญของชาวชุมชนเมืองโดยผ่านการตอบแทนและการแลกเปลี่ยนผลประโยชน์ตลอดทั้งกระบวนการเกื้อกูลซึ่งกันและกัน

เรวดี จันทเปรมจิตต์ (2557, น. 312) ศึกษาเรื่องการพัฒนารูปแบบการเรียนรู้โดยใช้ชุมชนเป็นฐานเพื่อส่งเสริมการเป็นผู้สูงอายุที่ยังคุณประโยชน์ พบว่า ทุนทางสังคม ซึ่งได้แก่ ความมีจิตอาสา ความสามัคคี เอื้ออาทรกันในชุมชน เป็นปัจจัยสำคัญในการดำเนินงานร่วมกันเป็นกลุ่ม เป็นทีม ซึ่งส่วนใหญ่ในชุมชนชนบทลักษณะการดำเนินชีวิต และความสัมพันธ์กันในชุมชนยังคงมีความเหนียวแน่น มีความผูกพันกันทางสายเลือดในระบบเครือญาติค่อนข้างสูง จึงเป็นข้อดีของชนบทที่จะสามารถรวมกลุ่มกันทำงานเพื่อประโยชน์ส่วนรวมได้ง่ายกว่า แต่อย่างไรก็ตามชุมชนยังต้องมีการปรับตัวให้เข้ากับสภาวการณ์ของโลกที่เปลี่ยนแปลงอย่างรวดเร็ว กระแสทุนนิยมและบริโภคนิยมจึงส่งผลกระทบต่อความเป็นอยู่แบบดั้งเดิมของชุมชน ดังนั้นชุมชนควรมีการรื้อฟื้นสังคมแบบเอื้ออาทรขึ้นมา เพื่อเป็นต้นทุนในการพัฒนางานด้านต่าง ๆ ของชุมชน

กมลวรรณ วรรณธนัง (2553, น. 226-227) ศึกษาเรื่องทุนทางสังคมกับการจัดการความรู้สู่ชุมชนพึ่งตนเอง พบว่า ทุนทางสังคมเป็นทรัพยากรของชุมชนที่เกิดจากความ สัมพันธ์ทางสังคม ซึ่งเอื้ออำนวยให้เกิดการประสานงานและการร่วมมือที่ก่อให้เกิดประโยชน์หลากหลาย ทุนทางสังคมช่วยขับเคลื่อนให้เกิดการแลกเปลี่ยนทรัพยากรและสร้างนวัตกรรม ทุนทางสังคมยังเป็นสิ่งที่เชื่อมโยงประสานคนในชุมชนให้เป็นอันหนึ่งอันเดียวกัน อุปสรรคของการแลกเปลี่ยนเรียนรู้จะถูกขจัดลงได้ด้วยการใช้ประโยชน์จากทุนทางสังคม เช่น เครือข่ายทางสังคม ความไว้วางใจ ความเข้าใจซึ่งกันและกัน เป็นต้น

วิทยา คามุณี (2551, น. 146) ศึกษาเรื่อง ทุนทางสังคมเพื่อการพัฒนาศักยภาพของชุมชน : กรณีศึกษาองค์กรออมทรัพย์ชุมชนในจังหวัดลำปางและตาก พบว่าการพัฒนาศักยภาพชุมชนเกิดจากการผสมผสานและสร้างความสมดุลระหว่างแนวทางในการเพิ่มทุนทางสังคมของสมาชิกภายในกลุ่ม โดยสร้างปฏิสัมพันธ์ระหว่างผู้นำและสมาชิกผ่านการมีส่วนร่วมในกิจกรรมกลุ่ม เพื่อสร้างความรู้สึกเป็นเจ้าของและแรงยึดเหนี่ยวภายใน รวมทั้งความเป็นปึกแผ่นของชุมชน ตลอดจนการจัดสวัสดิการชุมชนและกิจกรรมสาธารณะ จะสามารถสร้างความสัมพันธ์แบบช่วยเหลือเกื้อกูลและพัฒนาศักยภาพของชุมชนได้

ดำรงศักดิ์ จันโททัย (2553, น. 134) ศึกษา การแสวงหาแนวทางการเสริมสร้างทุนทางสังคมของชุมชนเมืองที่เชื่อมโยงทั้งภายใน-ภายนอก พบว่าแนวทางการเสริมสร้างทุนทางสังคมของชุมชนเมืองที่เชื่อมโยงทั้งภายใน-ภายนอกได้แก่การที่พลเมืองมีความตระหนักและเข้ามามีส่วนร่วมอย่างแข็งขันในการรักษาธรรมเนียมประเพณีอันดีงาม การเรียนรู้จากประสบการณ์ที่ดีประกอบกับการการสนับสนุนจากองค์กรปกครองส่วนท้องถิ่นตลอดจนจากภาคีต่าง ๆ จะมีส่วนสำคัญในการเสริมสร้างทุนทางสังคม

Putnam (1993, pp. 168-169) ศึกษาเรื่อง Making Democracy Work : Civic Tradition in Modren Italy.พบว่า การพัฒนาของรัฐบาลในภูมิภาคตอนเหนือของอิตาลีมีประสิทธิภาพ ชุมชนมีความอยู่ดีมีสุข และมีการพัฒนาทางสังคมและเศรษฐกิจดี เพราะว่ามีระดับของทุนทางสังคมมากกว่า รัฐบาลท้องถิ่นในภูมิภาคตอนใต้

Briggs (1998, pp. 344-345) ศึกษาเรื่อง Community Organization: Building Social Capital as a Development Strategy.พบว่า ทุนทางสังคมเปรียบเสมือนคานงัด (Social Capital Asleverage) ที่สามารถนำประชาชนมาร่วมกันแก้ไขปัญหาของชุมชน และเป็นการช่วยเหลือกันทางสังคม (SocialSupport) โดยการพึ่งพาอาศัยคนอื่นให้มาช่วยเหลือเรา

**2.8.2 งานวิจัยเกี่ยวกับสวัสดิการชุมชน**

ณรงค์ เพ็ชรประเสริฐ (2546, น. 128) ศึกษาเรื่อง การพัฒนาระบบสวัสดิการสำหรับคนจนและคนด้อยโอกาสในสังคมไทย พบว่า การพัฒนาระบบสวัสดิการโดยชุมชน ในรูปแบบของกลุ่มสัจจะออมทรัพย์ และกลุ่มผลิตภัณฑ์ มีความเป็นไปได้ เพราะเกิดขึ้นบนรากฐานของความเอื้ออาทรและความร่วมมือในชุมชนที่เกิดขึ้นมาตั้งแต่อดีตถึงปัจจุบัน โดยพัฒนาเคียงคู่ไปกับระบบสวัสดิการที่จัดโดยรัฐ

สมชัย ฤชุพันธ์ และสุรัสวดี หุ่นพยนต์ (2548, น. 145) ศึกษาเรื่อง ความเหมาะสมของระบบการออมเพื่อสวัสดิการและการชราภาพสำหรับแรงงานนอกระบบ โดยผ่านกลไกของชุมชน พบว่า ระบบการออมที่ดำเนินการโดยชุมชน เป็นเครื่องมือในการสร้างระบบสวัสดิการและระบบบำเหน็จบำนาญให้แก่แรงงานนอกระบบ (Informal Sector)

ดิเรก ปัทมสิริวัฒน์ และเครือข่ายสถาบันอุดมศึกษา (2549, น. 134) ศึกษาเรื่องการออมการจัดสวัสดิการและการเกื้อกูลกันโดยภาคประชาชน พบว่า การจัดตั้งกลุ่มออมทรัพย์อาจจะเป็นมาตรการที่ช่วยกระตุ้นให้คนตระหนักถึง “การออมระยะยาว” (Contractual Saving) การใช้จิตวิทยากลุ่มในการลดรายจ่าย การเพิ่มรายได้ การออกกำลังกาย และการดูแลรักษาสุขภาพให้แข็งแรง น่าจะเป็นเรื่องเหมาะสม จากการสำรวจนี้ช่วยให้เราทราบว่า ร้อยละ 40 ของครัวเรือนได้เข้าร่วมเป็นสมาชิกกลุ่มออมทรัพย์ (โดยที่ในเขตชนบท อัตราการเข้าร่วมสูงกว่าในเมือง ซึ่งเป็นสิ่งที่คาดคิดอยู่แล้ว เนื่องจากคนชนบทมีความผูกพันใกล้ชิดกัน มากกว่าคนในเมือง มีเวลาว่างมาทำกิจกรรมร่วมกันมากกว่า และผู้นำชุมชนได้รับความเชื่อถือสูง)

ชนินทร์ วะสีนนท์ (2549, น. 293) ศึกษาเรื่องการจัดสวัสดิการชุมชนของเครือข่ายอินแปง : กลไก กระบวนจัดการตนเอง พบว่า กระบวนการจัดสวัสดิการชุมชนบูรณาการภายใต้การจัดการตนเองของเครือข่าย เริ่มต้นเกิดขึ้นจากการรวมกลุ่มของชาวบ้าน ค้นหาศักยภาพของตนเอง เพื่อยกระดับศักยภาพการเรียนรู้ไปสู่การปฏิบัติ หลังจากนั้นจึงได้มีการจัดการเครือข่ายขยายการเรียนรู้ให้กว้างขวางออกไป กลายเป็นการประสานพลังให้เกิดการจัดการความรู้อย่างต่อเนื่อง ทั้งนี้เพื่อการสรรค์สร้างสวัสดิการชุมชนบูรณาการของเครือข่าย

จินตนา กาศมณี (2555, น. 253) ศึกษาเรื่อง การจัดสวัสดิการชุมชนโดยภาคประชาชนในกรุงเทพมหานคร:กรณีศึกษา เครือข่ายกองทุนสวัสดิการชุมชน เขตคันนายาว พบว่า ความ สำเร็จในการจัดสวัสดิการชุมชนโดยภาคประชาชนคือ การยกระดับคุณภาพชีวิตให้ดีขึ้น เกิดการพึ่งตนเองอย่างยั่งยืนและสร้างความเข้มแข็งให้กับภาคประชาชน ดังนั้นทุกชุมชนในเครือข่ายจึงตระหนักถึงความสำคัญในเรื่องการร่วมมือร่วมใจ สร้างความเข้มแข็งให้กับชุมชน การสร้างสวัสดิการชุมชนเพื่อก่อให้เกิด การช่วยเหลือเกื้อกูล พึ่งพากันของคนในชุมชน และการป้องกันชุมชนจากภัยภายนอกที่เป็นผลกระทบของการเปลี่ยนแปลงในทุก ๆ ด้านนำไปสู่ความเข้มแข็งให้คนในชุมชน ลักษณะสำคัญที่นำมาสู่ความสำเร็จในการจัดสวัสดิการชุมชนของเครือข่ายกองทุนสวัสดิการชุมชน เขตคันนายาว มี 4 ประการ ดังนี้ ประการแรกคือ การสร้างทุนทางสังคม ประกอบด้วยความไว้เนื้อเชื่อใจ และเครือข่ายทางสังคม ประการที่สองคือ ภาวะผู้นำที่เกิดจาก“จิตวิญญาณของผู้นำ” ซึ่งมาจากความซื่อสัตย์ ความจริงใจ การมีจิตสาธารณะ การมีวิสัยทัศน์และแนวทางการจัดสวัสดิการชุมชนเพื่อบรรลุเป้าหมายสูงสุดของชุมชน ประการที่สามคือ การมีส่วนร่วม ซึ่งมีความจำเป็นอย่างยิ่งในการจัดสวัสดิการชุมชน ที่มาจากการสร้างพลังการมีส่วนร่วมของชุมชน เพื่อการแก้ไข และประการที่สี่คือ การสร้างเครือข่าย เป็นลักษณะที่สำคัญอีกส่วนหนึ่งของการจัดสวัสดิการชุมชนโดยภาคประชาชน ที่เกิดจากการสร้างการเรียนรู้ การช่วยเหลือซึ่งกันและกัน การพึ่งพาตนเอง การรักษาและใช้ทรัพยากรที่มีอยู่ในชุมชนให้เกิดประโยชน์มากที่สุด

**2.9 กรอบแนวคิดในการวิจัย**

จากการศึกษาแนวคิดทฤษฎีและงานวิจัยที่เกี่ยวข้องกับทุนทางสังคมและการจัดสวัสดิการชุมชนข้างต้น ผู้ศึกษาได้นำมาสังเคราะห์ เพื่อกำหนดเป็นกรอบแนวคิดในการวิจัย ได้ดังนี้

ทุนทางสังคม

- ทุนมนุษย์

- ทุนสถาบันทางสังคม

- ทุนภูมิปัญญาและวัฒนธรรม

กองบุญสัจจะสวัสดิการไทบ้าน

- คณะกรรมการ

- สมาชิก

- ปรัชญาอุดมการณ์

- กระบวนการดำเนินงาน

- กฎ กติกา

การพัฒนากระบวนการสร้างและฟื้นฟูทุนทางสังคมตำบลเปือย

- อริยสัจ 4

- การวิจัยเชิงปฏิบัติการแบบมีส่วนร่วม (PAR)

- การประชุมวางแผนแบบมีส่วนร่วม (AIC)

- การจัดการความรู้

- นวัตกรสวัสดิการชุมชน

กระบวนการสร้างและฟื้นฟูทุนทางสังคมสู่ความเข้มแข็งของการจัดสวัสดิการชุมชน

- หลักพุทธธรรม

- กระบวนการมีส่วนร่วม

- กระบวนการเรียนรู้

- ชุมชนเข้มแข็ง

- การจัดการความรู้

***ภาพที่ 2.1***  กรอบแนวคิดในการวิจัย